**บทที่ 2**

**การทบทวนวรรณกรรม**

 ในการวิจัยเรื่องการพัฒนารายวิชาเพิ่มเติมสังคมศึกษาด้วยกระบวนการออกแบบย้อนกลับเพื่อเสริมสร้างความเป็นพลโลกของนักเรียนมัธยมศึกษาตอนปลาย ผู้วิจัยได้ศึกษาค้นคว้าจากเอกสารและงานวิจัยที่เกี่ยวข้อง ดังนี้

1. หลักสูตรแกนกลางการศึกษาขั้นพื้นฐาน 2551 และมาตรฐานการเรียนรู้

 2. รายวิชาเพิ่มเติมสังคมศึกษา

 3. กระบวนการออกแบบย้อนกลับ

 4. ความเป็นพลโลก

 5. งานวิจัยที่เกี่ยวข้อง

 6. กรอบแนวคิดในการวิจัย

**2.1 หลักสูตรแกนกลางการศึกษาขั้นพื้นฐาน พุทธศักราช 2551 และมาตรฐานการเรียนรู้**

 เมื่อพิจารณาประเด็นสำคัญที่สุดของหลักสูตรแกนกลางการศึกษาขั้นพื้นฐานพุทธศักราช 2551 ได้แก่

 **2.1.1 วิสัยทัศน์**

 หลักสูตรแกนกลางการศึกษาขั้นพื้นฐาน มุ่งพัฒนาผู้เรียน ซึ่งเป็นกำลังของชาติ ให้เป็นมนุษย์ที่มีความสมดุลทั้งด้านร่างกาย ความรู้ คุณธรรม มีจิตสำนึกในความเป็นพลเมืองไทยและเป็นพลโลก ยึดมั่นในการปกครองตามระบอบประชาธิปไตยอันมีพระมหากษัตริย์ทรงเป็นประมุข มีความรู้และทักษะพื้นฐาน รวมทั้งเจตคติที่จำเป็นต่อการศึกษาตลอดชีวิตโดยมุ่งเน้นผู้เรียนเป็นสำคัญบนพื้นฐานความเชื่อว่า “ทุกคนสามารถเรียนรู้และพัฒนาตนเองได้เต็มตามศักยภาพ”

 **2.1.2 หลักการ**

 หลักสูตรแกนกลางการศึกษาขั้นพื้นฐาน มีหลักการสำคัญดังนี้ เป็นหลักสูตรการศึกษา เพื่อความเป็นเอกภาพของชาติ มีจุดหมาย และมาตรฐานการเรียนรู้ เป็นเป้าหมายสำหรับพัฒนาเด็กและเยาวชน ให้มีความรู้ ทักษะ เจตคติ และคุณธรรมบนพื้นฐานของความเป็นไทยควบคู่กับความเป็นสากล

 **2.1.3 จุดหมาย**

 มีความรู้อันเป็นสากล และมีความสามารถในการสื่อสารการคิดการแก้ปัญหาการใช้เทคโนโลยีและมีทักษะชีวิต มีความรักชาติ มีจิตสำนึกในความเป็นพลเมืองไทยและพลโลก ยึดมั่นในวิถีและการปกครองตามระบอบประชาธิปไตยอันมีพระมหากษัตริย์ทรงเป็นประมุขอีกประการหนึ่งในหลักสูตรแกนกลางการศึกษาขั้นพื้นฐานพุทธศักราช 2551 ได้กำหนดจุดมุ่งหมายเพื่อให้เกิดแก่ผู้เรียน สมรรถนะสำคัญของผู้เรียน และคุณลักษณะอันพึงประสงค์ไว้ดังนี้ 1) มีคุณธรรมจริยธรรม และค่านิยมที่พึงประสงค์เห็นคุณค่าของตนเอง มีวินัยและปฏิบัติตามหลักธรรมของพระพุทธศาสนา หรือศาสนาที่ตนนับถือ ยึดหลักปรัชญาของเศรษฐกิจพอเพียง 2) มีความรู้ ความสามารถในการสื่อสาร การคิด การแก้ปัญหา การใช้เทคโนโลยีและมีทักษะชีวิต 3) มีสุขภาพกายและสุขภาพจิตที่ดี มีสุขนิสัย และรักการออกกำลังกาย 4) มีความรักชาติ มีจิตสำนึกในความเป็นพลเมืองไทยและพลโลก ยึดมั่นในวิถีชีวิตและการปกครองตามระบอบประชาธิปไตยอันมีพระมหากษัตริย์ทรงเป็นประมุข 5) มีจิตสำนึกในการอนุรักษ์วัฒนธรรมและภูมิปัญญาไทยการอนุรักษ์และพัฒนาสิ่งแวดล้อม มีจิตสาธารณะที่มุ่งทำประโยชน์และสร้างสิ่งที่ดีงามในสังคมและอยู่ร่วมกันในสังคมอย่างมีความสุข

 **2.1.4 สมรรถนะสำคัญของผู้เรียน**

 2.1.4.1 ความสามารถในการสื่อสาร

 2.1.4.2 ความสามารถในการคิด

 2.1.4.3 ความสามารถในการแก้ปัญหา

 2.1.4.4 ความสามารถในการใช้ทักษะชีวิต

 2.1.4.5 ความสามารถในการใช้เทคโนโลยี

 **2.1.5 คุณลักษณะอันพึงประสงค์**

 หลักสูตรแกนกลางการศึกษาขั้นพื้นฐาน มุ่งพัฒนาผู้เรียนให้มีคุณลักษณะอันพึงประสงค์เพื่อให้สามารถอยู่ร่วมกับผู้อื่นในสังคมได้อย่างมีความสุขทั้งในฐานะพลเมืองไทยและพลโลกดังนี้
1) รักชาติ ศาสน์ กษัตริย์ 2) ซื่อสัตย์สุจริต 3) มีวินัย 4) ใฝ่รู้ 5) อยู่อย่างพอเพียง 6) มุ่งมั่นในการทำงาน 7) รักความเป็นไทย 8) มีจิตสาธารณะ (สำนักวิชาการและมาตรฐานการศึกษากระทรวงศึกษาธิการเอกสารประกอบหลักสูตรแกนกลางการศึกษา)

 จุดมุ่งหมายของหลักสูตรควรพิจารณาอย่างน้อย 7 ประเด็นได้แก่ การพัฒนาเด็กและเยาวชน การเอื้ออำนวยผู้เรียนได้พัฒนาและเข้าใจในคุณค่าของตนเอง การเปิดกว้างของโอกาสทางการศึกษา เพื่อการเรียนรู้ตลอดชีวิต การขยายโอกาสแห่งการค้นคว้าหาความรู้ การจัดการเรียนการสอนที่ตอบสนองต่อความต้องการของแต่ละบุคคลการพัฒนาการจัดการเรียนการสอนของโรงเรียนและการให้โอกาสผู้เรียนเพื่อการพัฒนาตนสู่ความเป็นพลโลกที่สมบูรณ์ (Kindred and Other, 1976, pp. 54 -56)

 องค์ประกอบของหลักสูตรเป็นสิ่งที่แสดงถึงความสมบูรณ์และมีการจัดสรรในแต่ละส่วนอย่างลงตัวและเหมาะเจาะกับสภาพบริบทของสถานศึกษา เพื่อมุ่งพัฒนาผู้เรียนให้มีความสอดคล้องต้องกันกับคุณลักษณะอันพึงประสงค์ของผู้เรียนดังปรากฏในพระราชบัญญัติการศึกษาแห่งชาติและนอกจากนี้ยังเป็นการเตรียมความพร้อมของผู้เรียนให้เข้าสู่ประชาคมอาเซียน และประชาคมโลก ขอบข่ายเนื้อหารายวิชาเพิ่มเติมสังคมศึกษาด้วยกระบวนการออกแบบย้อนกลับเพื่อเสริมสร้างความเป็นพลโลกของนักเรียนมัธยมศึกษาตอนปลาย อาจกำหนดจากธรรมชาติเนื้อหาวิชาทักษะความรู้
ต่าง ๆ ความชัดเจนของขอบข่ายเนื้อหาได้มาจากนิยามและจุดมุ่งหมาย ผู้สอนสามารถออกแบบการจัดการเรียนการสอนที่เหมาะสมตามจุดมุ่งหมายและขอบข่ายเนื้อหาได้ก็จะส่งผลให้การจัดการเรียนการสอนนั้นตอบสนองต่อความสำเร็จในการเรียนรู้ของผู้เรียนโดยเฉพาะอย่างยิ่งทักษะที่จำเป็นในศตวรรษที่ 21 (21st Century Skills) เป็นทักษะที่ผู้เรียนจะต้องเรียนรู้และให้มีประสบการณ์ให้มาก การจัดเนื้อหาสาระวิชาให้ผู้เรียนได้เรียนรู้อย่างหลากหลายเน้นที่ผลลัพธ์ (Outcome-Based Education) ว่าผู้เรียนมีทักษะในการเรียนใช้ชีวิตอยู่ร่วมกับบุคคลอื่นและสังคมรอบข้างได้อย่างปกติสุขวิชาสังคมศึกษานั้นต้องถือเอาจุดหมายและจุดประสงค์ของหลักสูตรเป็นจุดสูงสุดที่จะต้องสนอง หลักสูตรแกนกลางการศึกษาขั้นพื้นฐานได้กำหนดจุดประสงค์ กลุ่มสาระการเรียนรู้สังคมศึกษาศาสนาและวัฒนธรรมว่า 1) ช่วยให้ผู้เรียนมีความรู้ความเข้าใจ การดำรงชีวิตของมนุษย์ทั้งในฐานะปัจเจกบุคคลและการอยู่ร่วมกันในสังคม การปรับตัวตามสภาพแวดล้อม การจัดการทรัพยากรที่มีอยู่อย่างจำกัด
2) เข้าใจถึงการพัฒนา การเปลี่ยนแปลงตามยุคสมัย กาลเวลา ตามเหตุปัจจัยต่าง ๆ 3) เกิดความเข้าใจตนเอง และผู้อื่น 4) มีความอดทนอดกลั้น 5) ยอมรับในความแตกต่าง 6) มีคุณธรรม 7) สามารถนำความรู้ไปปรับใช้ในการดำเนินชีวิตเป็นพลเมืองดีของประเทศชาติ และสังคมโลก ในส่วนของสากลได้กำหนดเป้าหมายและจุดประสงค์ของสังคมศึกษาไว้ดังนี้

 เป้าหมายของสังคมศึกษา:เพื่อช่วยให้ผู้เรียนให้สะท้อนประสบการณ์และค่านิยมของตนโดยการปฏิบัติ โปรแกรมสังคมศึกษาที่มีประสิทธิภาพ จะประกันว่าผู้เรียนมีความรอบรู้และมีประสิทธิภาพ เมื่อเริ่มการมีส่วนร่วมทั้งในวัฒนธรรมของชาติและสังคมโลก 1) เพื่อให้มีความรู้เกี่ยวกับประสบการณ์ของมนุษย์ในอดีต ปัจจุบัน และอนาคต 2) เพื่อพัฒนาทักษะการคิด การแก้ปัญหา การตัดสินใจ และการประมวลข้อมูลสารสนเทศ 3) เพื่อพัฒนาค่านิยมประชาธิปไตย ความเชื่อ เจตคติ และความพึงพอใจที่เหมาะสม 4) เพื่อเสริมสร้างโอกาส มีส่วนร่วมทางสังคม และของการเป็นพลเมืองดีทั้ง 4 ประการต้องสัมพันธ์ร่วมกัน(June and Chapin, 2003, p. 13)

 จากที่กล่าวมาข้างต้นจะสรุปได้ว่า จุดประสงค์ของวิชาสังคมศึกษามุ่งพัฒนาผู้เรียนให้เป็นพลเมืองดีและเป็นพลเมืองของโลกที่มีความรอบรู้และความรับผิดชอบให้เกิดสมรรถนะที่สำคัญและคุณลักษณะอันพึงประสงค์ของผู้เรียน ความรู้ที่จะตอบสนองและการเป็นพลเมืองดีที่รอบรู้และรับผิดชอบทั้งในสังคมประเทศและสังคมโลกน่าจะเป็นความรู้ที่ผ่านกระบวนการและกิจกรรมการเรียนรู้ที่ผู้เรียนได้ปฏิบัติ แยกแยะ เปรียบเทียบ วิเคราะห์ สังเคราะห์ และประเมิน จนมองเห็นความหมาย ความสำคัญ และความเป็นประโยชน์ นำไปปฏิบัติได้จริง และสามารถยืนยันตรวจสอบได้ทำให้ผู้เรียนเกิดความคล่องแคล่วและชำนิชำนาญจนเกิดเป็นสมรรถนะและคุณลักษณะอันพึงประสงค์แสดงถึงความรอบรู้และมีความรับผิดชอบสูง (Well-Informed and Highly Responsibility Citizen) ซึ่งองค์ประกอบการเรียนรู้ที่จะนำไปสู่สมรรถนะและคุณลักษณะความเป็นพลโลกประกอบด้วย 1) ความรู้ มโนทัศน์ และความคิดรวบยอด/หลักการ 2) ความสามารถสมรรถนะ ทักษะ กระบวนการ 3) คุณลักษณะ เจตคติ ค่านิยม คุณธรรม จริยธรรม ตามหลักสูตรแกนกลางการศึกษาขั้นพื้นฐานพุทธศักราช 2551 กลุ่มสาระการเรียนรู้สังคมศึกษา ศาสนาและวัฒนธรรม นับเป็นกลุ่มสาระการเรียนรู้ที่สำคัญในหลักสูตร โดยออกแบบมาเพื่อส่งเสริมศักยภาพการเป็นพลเมืองดีให้แก่ผู้เรียน เน้นการพัฒนาผู้เรียนให้เกิดความเจริญงอกงามในด้านความรู้ ด้านทักษะ กระบวนการและด้านเจตคติและค่านิยม สาระที่เป็นองค์ความรู้ของกลุ่มสังคมศึกษา ศาสนาและวัฒนธรรม ประกอบด้วย 5 สาระ ได้แก่

 สาระที่ 1 ศาสนา ศีลธรรม จริยธรรม

 สาระที่ 2 หน้าที่พลเมือง วัฒนธรรมและการดำเนินชีวิตในสังคม

 สาระที่ 3 เศรษฐศาสตร์

 สาระที่ 4 ประวัติศาสตร์

 สาระที่ 5 ภูมิศาสตร์

 จากมาตรฐานการเรียนรู้สังคมศึกษาศาสนาและวัฒนธรรม(กระทรวงศึกษาธิการ.หลักสูตรแกนกลางการศึกษาขั้นพื้นฐานพุทธศักราช 2551, 2551, น. 12-13)

 **สาระที่ 1 : ศาสนา ศีลธรรม จริยธรรม**

 มาตรฐาน ส 1.1 : เข้าใจประวัติ ความสำคัญหลักธรรมของพระพุทธศาสนาหรือศาสนาที่ตนนับถือและสามารถนำหลักธรรมของศาสนามาเป็นหลักปฏิบัติในการอยู่ร่วมกัน

 มาตรฐาน ส 1.2 : ยึดมั่นในศีลธรรม การกระทำความดี ค่านิยมที่ดีงาม และศรัทธาในพระพุทธศาสนา หรือศาสนาที่ตนนับถือ

 มาตรฐาน ส 1.3 : ประพฤติปฏิบัติตนตามหลักธรรม และศาสนพิธี ของพระพุทธศาสนา หรือศาสนาที่ตนนับถือค่านิยมที่ดีงาม และสามารถนำไปประยุกต์ใช้ในการพัฒนาตน บำเพ็ญประโยชน์ต่อสังคม สิ่งแวดล้อมเพื่อการอยู่ร่วมกันอย่างสันติสุข

 **สาระที่ 2 : หน้าที่พลเมืองวัฒนธรรม และการดำเนินชีวิตในสังคม**

 มาตรฐาน ส 2.1 : ปฏิบัติตนตามหน้าที่ของการเป็นพลเมืองดีตามกฎหมายประเพณีและวัฒนธรรมไทยดำรงชีวิตอยู่ร่วมกับสังคมไทย และสังคมโลกอย่างสันติสุข

 มาตรฐาน ส 2.2 : เจ้าใจระบบการเมืองการปกครองในสังคมปัจจุบัน ยึดมั่นศรัทธาและธำรง รักษาไว้ซึ่งการปกครองระบอบประชาธิปไตยอันมีพระมหากษัตริย์ทรงเป็นพระประมุข

 **สาระที่ 3 : เศรษฐศาสตร์**

 มาตรฐาน ส 3.1 : เข้าใจและสามารถบริหารจัดการทรัพยากรในการผลิต และการบริโภค การใช้ทรัพยากรที่มีอยู่อย่างจำกัดได้อย่างมีประสิทธิภาพ และคุ้มค่ารวมทั้งเศรษฐกิจอย่างพอเพียงเพื่อการดำรงชีวิตอย่างมีดุลยภาพ

 มาตรฐาน ส 3.2 : เข้าใจระบบสถาบันทางเศรษฐกิจต่าง ๆ ความสัมพันธ์ของระบบเศรษฐกิจ และความจำเป็นของความร่วมมือกันทางเศรษฐกิจในสังคมโลก

 **สาระที่ 4 : ประวัติศาสตร์**

 มาตรฐาน ส 4.1 : เข้าใจความหมาย ความสำคัญของเวลา และยุคสมัยทางประวัติศาสตร์ และสามารถใช้วิธีการทางประวัติศาสตร์ บนพื้นฐานของความเป็นเหตุเป็นผลมาวิเคราะห์เหตุการณ์อย่างเป็นระบบ

 มาตรฐาน ส 4.2 : เข้าใจพัฒนาการของมนุษยชาติจากอดีตจนถึงปัจจุบัน ในแง่ความสัมพันธ์และการเปลี่ยนแปลงของเหตุการณ์อย่างต่อเนื่อง

 มาตรฐาน ส 4.3 : เข้าใจความเป็นมาของชาติไทย วัฒนธรรม ภูมิปัญญาไทย มีความภูมิใจ ดำรงความเป็นไทย

 **สาระที่ 5: ภูมิศาสตร์**

 มาตรฐาน ส 5.1 : เข้าใจลักษณะของโลกทางกายภาพ ตระหนักถึงความ สัมพันธ์ของสรรพสิ่งที่ปรากฏในระวางที่ ซึ่งมีผลต่อกันและกันในระบบของธรรมชาติใช้แผนที่และเครื่องมือทางภูมิศาสตร์ในการค้นหาข้อมูล ภูมิสารสนเทศ ซึ่งจะนำไปสู่การใช้และการจัดการอย่างมีประสิทธิภาพ

 มาตรฐาน ส 5.2 : เข้าใจปฏิสัมพันธ์ระหว่างมนุษย์กับสภาพแวดล้อมทางกายภาพที่ก่อให้เกิดการสร้างสรรค์วัฒนธรรม และมีจิตสำนึกอนุรักษ์ทรัพยากรและสิ่งแวดล้อมเพื่อการพัฒนาที่ยั่งยืน

 จากมาตรฐานและตัวชี้วัดของกลุ่มสาระการเรียนรู้สังคมศึกษาศาสนาและวัฒนธรรม เพื่อมุ่งสู่ความเป็นพลโลกที่มีศักยภาพมีส่วนร่วมรับผิดชอบต่อสังคมโลก ควรประกอบด้วยเรื่องต่าง ๆ ดังต่อไปนี้ 1) ธรรมชาติและสิ่งแวดล้อม ซึ่งเป็นวิกฤตการณ์ของมนุษยชาติในโลกปัจจุบัน 2) ความหลากหลายทางวัฒนธรรม ความแตกต่างหลากหลายของแบบแผนการดำรงชีวิตของคนในพื้นที่ต่าง ๆ ของโลก 3) การปกครองและวิถีการดำเนินชีวิตแบบประชาธิปไตยและแนวคิดเรื่องธรรมาภิบาล
4) ปรัชญาความคิดในเรื่องสิทธิมนุษยชน ความเสมอภาค และความยุติธรรมในสังคม 5) การค้าเสรี และการรวมกลุ่มทางเศรษฐกิจ 6) สังคมข้อมูลข่าวสารในโลกาภิวัตน์

 ทั้งนี้เนื้อหาสาระหลักสูตรการศึกษาขั้นพื้นฐานพุทธศักราช 2551ได้บูรณาการความรู้ในศาสตร์ต่าง ๆ ที่สัมพันธ์เชื่อมโยงกัน เช่น วิทยาศาสตร์ ประวัติศาสตร์ เศรษฐศาสตร์ รัฐศาสตร์ นิติศาสตร์ สังคมวิทยา มานุษยวิทยา นั้นสามารถพัฒนาเด็กให้เป็นพลเมืองคุณภาพของโลกได้เป็นอย่างดีเมื่อจบการศึกษาในช่วงชั้นที่ 4 (มัธยมศึกษาปีที่ 4-6) ในกลุ่มสาระการเรียนรู้สังคมศึกษาศาสนาและวัฒนธรรม ผู้เรียนจะมีคุณภาพ ดังนี้ 1) ได้เรียนรู้ศึกษาความเป็นไปของโลกอย่างกว้างขวางและลึกซึ้งยิ่งขึ้น 2) ได้รับการส่งเสริมสนับสนุนให้พัฒนาตนเองเป็นพลเมืองดี มีคุณธรรม จริยธรรมปฏิบัติตามหลักธรรมของศาสนาที่ตนนับถือ รวมทั้งค่านิยมที่พึงประสงค์ สามารถอยู่ร่วมกับผู้อื่น และอยู่ในสังคมได้อย่างมีความสุข รวมทั้งมีศักยภาพเพื่อการศึกษาต่อในชั้นสูงตามความประสงค์ได้ 3) ได้เรียนรู้เรื่องภูมิปัญญาไทย มีความภาคภูมิใจในความเป็นไทย ประวัติศาสตร์ชาติไทย ยึดมั่นในวิถีชีวิต และการปกครองระบอบประชาธิปไตยอันมีพระมหากษัตริย์ทรงเป็นประมุข 4) ได้รับการส่งเสริมให้มีนิสัยที่ดีในการบริโภค เลือกและตัดสินใจบริโภคอย่างเหมาะสม มีจิตสำนึก และมีส่วนร่วมในการอนุรักษ์ประเพณีวัฒนธรรมไทย และสิ่งแวดล้อมมีความรักท้องถิ่น และประเทศชาติ มุ่งทำประโยชน์และสร้างสิ่งที่ดีงามให้แก่สังคม 5) เป็นผู้มีความรู้ ความสามารถในการจัดการเรียนรู้ของตนเอง ชี้นำตนเองได้และสามารถแสวงหาความรู้จากแหล่งการเรียนรู้ต่าง ๆ ในสังคมได้ตลอดชีวิต (ที่มา : สถาบันทดสอบทางการศึกษาแห่งชาติ การวัดและประเมินผลการเรียนรู้ของนักเรียน กลุ่มสาระการเรียนรู้สังคมศึกษา ศาสนา และวัฒนธรรม เล่ม 12, น. 5-6)

**ความสัมพันธ์สอดคล้องระหว่างวัตถุประสงค์การจัดการเรียนรู้ความเป็นพลโลก**

**มาตรฐานการเรียนรู้ตัวชี้วัดกลุ่มสาระการเรียนรู้สังคมศึกษาศาสนาและวัฒนธรรม**

**ในหลักสูตรแกนกลางการศึกษาขั้นพื้นฐานพุทธศักราช 2551 ระดับมัธยมศึกษาตอนปลาย ม.4-6**

| สาระ/มาตรฐานการเรียนรู้ | ตัวชี้วัด | สาระการเรียนรู้ที่เน้นความเป็นพลโลก |
| --- | --- | --- |
| สาระที่ 1 ศาสนา ศีลธรรม และจริยธรรมส 1.1รู้เข้าใจประวัติ ความสำคัญ ศาสดา หลักธรรมของพุทธศาสนาหรือศาสนาที่ตนนับถือและศาสนาอื่น มีศรัทธาที่ถูกต้อง ยึดมั่น และปฏิบัติตามหลักธรรมเพื่ออยู่ร่วมกันอย่างสันติสุข | - วิเคราะห์พระพุทธศาสนาในการฝึกตนไม่ให้ประมาท มุ่งประโยชน์และสันติภาพบุคคลสังคมและโลกหรือแนวคิดของศาสนาที่ตนนับถือตามที่กำหนด- ตระหนักในคุณค่าและความสำคัญของค่านิยมจริยธรรมที่เป็นตัวกำหนดความเชื่อและพฤติกรรมที่แตกต่างกันของศาสนิกชนของศาสนาต่าง ๆ เพื่อขจัดความขัดแย้งและอยู่ร่วมกันในสังคมอย่างสันติสุข- วิเคราะห์หลักธรรมสำคัญในการอยู่ร่วมกันอย่างสันติสุขของศาสนาอื่น ๆ และชักชวน ส่งเสริม สนับสนุนให้บุคคลอื่นเห็นความสำคัญของการทำความดีต่อกัน | - ศาสนาทุกศาสนามุ่งประโยชน์สุขและสันติภาพแก่บุคคลและสังคมโลก- การขจัดความขัดแย้งเพื่ออยู่ร่วมกันอย่างสันติสุข- หลักธรรมทางพระพุทธศาสนา ได้แก่สาราณียธรรม 6- คริสต์ศาสนา ได้แก่บัญญัติ 10 ประการ- ศาสนาอิสลามได้แก่หลักจริยธรรม |
| สาระที่ 1 ศาสนา ศีลธรรม และจริยธรรมส 1.2 เข้าใจ ตระหนักและปฏิบัติตนเป็นศาสนิกชนที่ดีและธำรงรักษาพระพุทธศาสนาหรือศาสนาที่ตนนับถือสาระที่ 2 หน้าที่พลเมือง วัฒนธรรมและการดำเนินชีวิตในสังคมส 2.1 เข้าใจและปฏิบัติตามหน้าที่พลเมืองดีมีค่านิยมที่ดีงามและธำรงรักษาประเพณีและวัฒนธรรมไทยดำรงชีวิตอยู่ร่วมกันในสังคมไทยและสังคมโลกอย่างสันติสุข | - ปฏิบัติตนเป็นศาสนิกชนที่ดีต่อสาวกสมาชิกครอบครัวและคนรอบข้าง- สัมมนาและเสนอแนะแนว ทางในการธำรงรักษาศาสนาที่ตนนับถืออันส่งผลถึงการพัฒนาตนพัฒนาชาติและโลก- วิเคราะห์และปฏิบัติตนตามกฎหมายที่เกี่ยวข้องกับตนเองครอบครัวชุมชนประเทศชาติและสังคมโลก- ปฏิบัติตนและมีส่วนสนับสนุนผู้อื่น ประพฤติปฏิบัติเพื่อเป็นพลเมืองดีของประเทศชาติและสังคมโลก- วิเคราะห์ความจำเป็นที่จะต้องมีการปรับปรุงเปลี่ยนแปลงอนุรักษ์วัฒนธรรมไทยและเลือกรับวัฒนธรรมสากล | - การบำเพ็ญตนให้เป็นประโยชน์ต่อครอบครัวชุมชนประเทศชาติและโลก- การปลูกจิตสำนึกและการมีส่วนร่วมในสังคมศาสนา- ข้อตกลงระหว่างประเทศเช่น ปฏิญญาสากลว่าด้วยสิทธิมนุษยชน- คุณลักษณะของพลเมืองดีของประเทศชาติและสังคมโลก- วิธีการเลือกรับวัฒนธรรมสากล |
| ส 2.2 เข้าใจระบบการเมืองการปกครองในสังคมปัจจุบัน ยึดมั่น ศรัทธาและธำรงรักษาไว้ซึ่งการปกครองระบอบประชาธิปไตยอันมีพระมหากษัตริย์ทรงเป็นประมุขสาระที่ 3 เศรษฐศาสตร์ส 3.2 เข้าใจระบบสถาบันทางเศรษฐกิจต่าง ๆ ความสัมพันธ์ทางเศรษฐกิจและความจำเป็นของการร่วมมือทางเศรษฐกิจในสังคมโลก | - เสนอแนวทาง ทางการเมือง การปกครองที่นำไปสู่ความเข้าใจและการประสานประโยชน์ร่วมกันระหว่าประเทศ- วิเคราะห์ผลกระทบของการเปิดเสรีทางเศรษฐกิจในยุคโลกาภิวัตน์ที่มีผลต่อสังคมไทย- วิเคราะห์ผลดีผลเสียของความร่วมมือทางเศรษฐกิจระหว่างประเทศในรูปแบบต่าง ๆ | - การประสานประโยชน์ร่วมกันระหว่างประเทศ- การแลกเปลี่ยนเพื่อช่วยเหลือและส่งเสริมด้านวัฒนธรรม การศึกษา เศรษฐกิจ และสังคม- วิวัฒนาการของการเปิดเสรีทางเศรษฐกิจในยุคโลกาภิวัตน์ของไทย- ปัจจัยทางเศรษฐกิจที่มีผลต่อการเปิดเสรีทางเศรษฐกิจของประเทศ- ผลกระทบการเปิดเสรีทางเศรษฐกิจของประเทศที่มีต่อภาคการเกษตร ภาคอุตสาหกรรม ภาคการค้าและบริการ- การค้าและการลงทุนระหว่างประเทศ- บทบาทขององค์กรระหว่างประเทศในเวทีการเงินโลกที่มีผลกับประเทศไทย- แนวคิดพื้นฐานเกี่ยวข้องกับการค้าระหว่างประเทศ- บทบาทขององค์การความร่วมมือทางเศรษฐกิจที่สำคัญในภูมิภาคต่าง ๆ ของโลก เช่น WTO,NAFTA,EU, ADB,OPEC,FTA,APECในระดับต่าง ๆ เขตสี่เหลี่ยมเศรษฐกิจ- ปัจจัยต่าง ๆ ที่นำไปสู่การพึ่งพา การแข่งขัน การขัดแย้ง และการประสานประโยชน์ทางเศรษฐกิจไทยกับต่างประเทศ- ตัวอย่างเหตุการณ์ที่นำไปสู่การพึ่งพาทางเศรษฐกิจระหว่างประเทศ- ปัจจัยต่าง ๆ ที่นำไปสู่การพึ่งพา การแข่งขัน การขัดแย้ง การประสานประโยชน์ทางเศรษฐกิจ วิธีการกีดกันทางการค้าในการค้าระหว่างประเทศ |
| สาระที่ 4 ประวัติสาสตร์ส 4.1 เข้าใจความหมายความสำคัญของเวลาและยุคสมัยทางประวัติศาสตร์สามารถใช้วิธีการทางประวัติศาสตร์มาวิเคราะห์เหตุการณ์ต่าง ๆ ได้อย่างเป็นระบบส 4.2 เข้าใจพัฒนาการของมนุษยชาติจากอดีตจนถึงปัจจุบันในด้านความสัมพันธ์และการเปลี่ยนแปลงของเหตุการณ์อย่างต่อเนื่อง ตระหนักถึงความสำคัญและความสามารถวิเคราะห์ผลกระทบที่เกิดขึ้น | - ตระหนักถึงความสำคัญของเวลาและยุคสมัยทางประวัติศาสตร์ที่แสดงถึงการเปลี่ยนแปลงของมนุษยชาติ-วิเคราะห์อิทธิพลของอารยธรรมโบราณการติดต่อระหว่างโลกตะวันออกกับโลกตะวันตกที่มีผลต่อพัฒนาการและการเปลี่ยนแปลงของโลก- วิเคราะห์เหตุการณ์สำคัญต่าง ๆ ที่ส่งผลต่อการเปลี่ยนแปลงทางสังคมเศรษฐกิจการเมืองโลกสู่สมัยปัจจุบัน- วิเคราะห์ผลกระทบของการขยายอิทธิพลของประเทศในยุโรปไปยังทวีปอเมริกา แอฟริกาและเอเชีย- วิเคราะห์สถานการณ์ของโลกในคริสต์ศตวรรษที่ 21 | - เวลาและยุคสมัยทางประวัติศาสตร์ที่ปรากฏในหลักฐานทางประวัติศาสตร์ไทยและประวัติศาสตร์สากล- ตัวอย่างเวลาและยุคสมัยทางประวัติศาสตร์- ความสำคัญของเวลาและยุคสมัยทางประวัติศาสตร์- อารยธรรมของโลกยุคโบราณได้แก่อารยธรรมลุ่มแม่น้ำไทรกรีสยูเฟรตีส ไนล์ ฮวงโห สินธุ และอารยธรรมกรีก โรมัน- การติดต่อระหว่างโลกตะวันออกกับโลกตะวันตกและอิทธิพลทางวัฒนธรรมที่มีต่อกันและกัน- เหตุการณ์สำคัญที่ส่งผลต่อการเปลี่ยนแปลงของโลกในปัจจุบัน เช่น ระบอบศักดินาสวามิภักดิ์ สงครามครูเสด การฟื้นฟูศิลปวิทยาการ การปฏิวัติทางวิทยาศาสตร์ การสำรวจทางทะเล การปฏิรูปศาสนา การปฏิวัติอุตสาหกรรม แนวคิดเสรีนิยม แนวคิดจักรวรรดินิยม แนวคิดชาตินิยม- การขยายการล่าอาณานิคมและผลกระทบ- ความร่วมมือและความขัดแย้งของมนุษยชาติในโลกคริสต์ศตวรรษที่ 20- สถานการณ์สำคัญของโลกในคริสต์ศตวรรษที่ 21 เช่น เหตุการณ์ระเบิดตึกเวิลด์เทรด เซ็นเตอร์,การขาดแคลนทรัพยากร, การก่อการร้ายและการต่อต้าน,ความขัดแย้งทางศาสนา |
| สาระที่ 5 ภูมิศาสตร์ส 5.1 เข้าใจลักษณะของโลกทางกายภาพและความสัมพันธ์ของสรรพสิ่งที่มีผลต่อกันและกันในระบบของธรรมชาติใช้แผนที่และเครื่องมือทางภูมิศาสตร์ในการค้นหาวิเคราะห์สรุปและใช้ข้อมูลสารสนเทศอย่างมีประสิทธิภาพ | - ใช้เครื่องมือทางภูมิศาสตร์ในการรวบรวมวิเคราะห์และนำเสนอข้อมูลภูมิสารสนเทศอย่างมีประสิทธิภาพ- วิเคราะห์อิทธิพลของสภาพภูมิศาสตร์ที่ทำให้เกิดปัญหาทางกายภาพหรือภัยพิบัติทางธรรมชาติในประเทศไทยและภูมิภาคต่าง ๆ ของโลก- วิเคราะห์การเปลี่ยนแปลงของพื้นที่ซึ่งได้รับอิทธิพลจากปัจจัยทางภูมิศาสตร์ในประเทศไทยและทวีปต่าง ๆ- ประเมินการเปลี่ยนแปลงธรรมชาติในโลกว่าเป็นผลมาจากการกระทำของมนุษย์และหรือธรรมชาติ | - เครื่องมือทางภูมิศาสตร์ที่ให้ข้อมูลและข่าวสารทางภูมิลักษณ์ ภูมิอากาศและภูมิสังคมไทยและภูมิภาคต่าง ๆ ทั่วโลก - ปัญหาทางกายภาพหรือภัยพิบัติทางธรรมชาติในประเทศไทยและภูมิภาคต่าง ๆ ของโลก- การเปลี่ยนแปลงลักษณะทางกายภาพในส่วนต่าง ๆ ของโลก- การเกิดภูมิสังคมใหม่ของโลก- การเปลี่ยนแปลงของพื้นที่ซึ่งได้รับอิทธิพลจากปัจจัยทางภูมิศาสตร์ในประเทศไทยและทวีปต่าง ๆ เช่นการเคลื่อนตัวของแผ่นเปลือกโลก- การเปลี่ยนแปลงธรรมชาติในโลกเช่นภาวะโลกร้อน ความแห้งแล้ง สภาพอากาศแปรปรวน |
| สาระที่ 5 ภูมิศาสตร์ส 5.2 เข้าใจปฏิสัมพันธ์ระหว่างมนุษย์กับสภาพแวดล้อมทางกายภาพที่ก่อให้เกิดการสร้างสรรค์ทางวัฒนธรรม มีจิตสำนึกและมีส่วนร่วมในการอนุรักษ์ทรัพยากรและสิ่งแวดล้อมเพื่อการพัฒนาที่ยั่งยืน | - วิเคราะห์สถานการณ์และวิกฤตการณ์ด้านทรัพยากรธรรมชาติและสิ่งแวดล้อมของประเทศไทยและโลก- ระบุแนวทางการอนุรักษ์ทรัพยากรธรรมชาติและสิ่งแวดล้อมในภูมิภาคต่าง ๆ ของโลก- อธิบายการใช้ประโยชน์จากสิ่งแวดล้อมในการสร้างสรรค์วัฒนธรรมอันเป็นเอกลักษณ์ของท้องถิ่นทั้งในประเทศไทยและโลก- มีส่วนร่วมในการแก้ปัญหาและการดำเนินชีวิตตามแนวทางการอนุรักษ์ทรัพยากรและสิ่งแวดล้อมที่ยั่งยืน | - สถานการณ์การเปลี่ยนแปลงลักษณะทางกายภาพในส่วนต่าง ๆ ของโลกที่มีผลต่อการเกิดภูมิสังคมใหม่ ๆ ในโลก- วิกฤตการณ์ด้านทรัพยากรธรรมชาติและสิ่งแวดล้อมของประเทศไทยและโลก - การอนุรักษ์ทรัพยากรธรรมชาติและสิ่งแวดล้อมในภูมิภาคต่าง ๆของโลก- การใช้ประโยชน์จากสิ่งแวดล้อมในการสร้างสรรค์วัฒนธรรมอันเป็นเอกลักษณ์ของท้องถิ่นในประเทศไทยและโลก- การแก้ปัญหาและการดำเนินชีวิตตามแนวทางการอนุรักษ์ทรัพยากรและสิ่งแวดล้อมเพื่อการพัฒนาที่ยั่งยืน |

 จากเนื้อหาสาระที่ประมวลมาดังกล่าวข้างต้น ผู้สอนสามารถนำมาสอดแทรกหรือบูรณาการไว้ในกลุ่มสาระการเรียนรู้กลุ่มต่าง ๆ ที่ปรากฏในหลักสูตร โดยเฉพาะกลุ่มสาระการเรียนรู้สังคมศึกษา ศาสนาและวัฒนธรรม ซึ่งเป็นกลุ่มสาระการเรียนรู้ที่มีความเกี่ยวข้องกับการพัฒนาความเป็นพลโลกมากที่สุด ซึ่งอาจจัดเป็นหน่วยการเรียนรู้สอดแทรกไว้ในรายวิชาบังคับหรือจัดเป็นรายวิชาสาระเพิ่มเติมแยกออกเป็นรายวิชาหนึ่งได้อีกด้วย

**2.2 รายวิชาเพิ่มเติมสังคมศึกษา**

รายวิชาเพิ่มเติมเป็นการพัฒนารายวิชาตามแนวคิดหลักสูตรอิงมาตรฐาน ซึ่งเป็นแนวคิดที่มาจากประเทศสหรัฐอเมริกา มาตรฐานช่วยให้นักเรียนทราบผลปฏิบัติที่คาดหวังจากการเรียนอย่างชัดเจน และทราบว่าตนเองจะต้องทำอย่างไรบ้าง เพื่อให้บรรลุมาตรฐานที่กำหนด มาตรฐานช่วยครูในการสร้างหลักสูตร ออกแบบการสอนและการประเมิน ช่วยให้ครูทราบว่า อะไรเป็นสิ่งสำคัญที่นักเรียนควรรู้ หลักสูตรและการประเมินแบบอิงมาตรฐานจะช่วยให้การสอนของครูมีเป้าหมายที่ชัดเจนกว่าหลักสูตรแบบอื่น (Harris and Carr, 1996, pp. 13-14) หลักสูตรอิงมาตรฐานมีมาตรฐานการเรียนรู้เป็นเป้าหมายในการพัฒนานักเรียนให้บรรลุมาตรฐานการเรียนรู้ที่กำหนด นักการศึกษากล่าวถึงความหมายของหลักสูตรอิงมาตรฐาน ดังนี้

 Glatthorn (1998, p. 5) อธิบายว่า หลักสูตรอ้างอิงมาตรฐานเป็นหลักสูตรที่พัฒนาขึ้นตามมาตรฐานด้านเนื้อหาที่กำหนดไว้ โดยผู้เชี่ยวชาญในศาสตร์นั้นๆ

 Lachat (1999, p. 11) กล่าวไว้ว่า หลักสูตรอ้างอิงมาตรฐานเป็นหลักสูตรที่อยู่บนพื้นฐานที่คาดหวังในสิ่งที่นักเรียนควรรู้และสามารถทำได้ การประเมินผลมีความเชื่อมโยงกับการเรียนการสอน การจัดรายละเอียดเนื้อหาเป็นลักษณะงานปฏิบัติที่สัมพันธ์กับชีวิตจริงของนักเรียน

 Kendall and Mazano (อ้างถึงใน กรมวิชาการ, 2544, น. 1) อธิบายว่า หลักสูตรอ้างอิงมาตรฐานเป็นหลักสูตรที่อยู่บนพื้นฐานของมาตรฐานเนื้อหาที่กำหนดโดยผู้เชี่ยวชาญแต่ละสาขาวิชา และมาตรฐานเนื้อหาจะจำแนกว่าผู้เรียนควรจะรู้อะไรและสามารถทำอะไรได้มาตรฐานผลการปฏิบัติงานจะอธิบายถึงระดับคุณภาพของผลสัมฤทธิ์ที่คาดหวังไว้ของมาตรฐานในแต่ละระดับชั้น

 สำนักวิชาการและมาตรฐานการศึกษา (2549, น. 5) ให้ความหมายของหลักสูตรอิงมาตรฐานว่า “หลักสูตรอิงมาตรฐาน หมายถึง รูปแบบและกระบวนการพัฒนาหลักสูตรที่มีมาตรฐานเป็นเป้าหมาย ยึดมาตรฐานการเรียนรู้เป็นเป้าหมายและเป็นกรอบทิศทางในการกำหนดโครงสร้าง เนื้อหา กิจกรรมการเรียนการสอน ตลอดจนการวัดและประเมินผลการเรียนรู้”

 นอกจากนี้ สำนักวิชาการและมาตรฐานการศึกษา (2549: 3-6) ยังสรุปได้ว่า หลักสูตรอิงมาตรฐานมีลักษณะสำคัญ คือ 1) มาตรฐานเป็นจุดเน้นของการพัฒนาหลักสูตรในทุกระดับ
2) องค์ประกอบของหลักสูตรเชื่อมโยงกับมาตรฐาน 3) หน่วยการเรียนรู้คือหัวใจของหลักสูตร
4) กระบวนการ และขั้นตอนการจัดทำหลักสูตรมีความยืดหยุ่น และ 5) การประเมินผลสะท้อนมาตรฐานอย่างชัดเจน

 ดังนั้น จึงสรุปได้ว่า รายวิชาเพิ่มเติมอิงมาตรฐาน เป็นหลักสูตรที่พัฒนาขึ้นโดยมีมาตรฐานการเรียนรู้เป็นเป้าหมาย หรือกรอบทิศทางในการกำหนดสิ่งที่คาดหวังว่า นักเรียนควรรู้และสามารถปฏิบัติได้ การประเมินผลมีความเชื่อมโยงกับการเรียนการสอน การจัดรายละเอียดเนื้อหาเป็นลักษณะงานปฏิบัติที่สัมพันธ์กับชีวิตจริงของนักเรียน

 รายวิชาเพิ่มเติมอิงมาตรฐานมีองค์ประกอบเชื่อมโยง หรือสะท้อนสิ่งที่ต้องการพัฒนานักเรียนซึ่งระบุไว้ในมาตรฐานการเรียนรู้ นักการศึกษาอธิบายถึงองค์ประกอบของรายวิชาเพิ่มเติมอิงมาตรฐาน ดังนี้

 Harris and Carr (1996, p. 16) กล่าวว่า มาตรฐานเนื้อหาระบุว่า สิ่งใดที่นักเรียนควรรู้ และทักษะใดที่นักเรียนควรทำได้ มาตรฐานการปฏิบัติของนักเรียนจะระบุถึงคุณภาพ และระดับที่นักเรียนต้องรู้ หรือทำสิ่งนั้นได้

 Glatthorn (1998, p. 28) อธิบายว่า หลักสูตรอิงมาตรฐานมีองค์ประกอบ ดังนี้

 ขอบข่ายสาระ (Strand) เป็นหมวดหมู่ของความรู้ของกลุ่มสาระการเรียนรู้ต่าง ๆ มาตรฐานด้านความสามารถ (Performance Standard) เป็นข้อความที่อธิบายถึงสิ่งที่ผู้เรียนสามารถแสดงออกถึงความรู้และทักษะต่าง ๆ ที่กำหนดไว้ในมาตรฐานด้านเนื้อหาและระดับคุณภาพการปฏิบัติของผู้เรียนที่เป็นที่ยอมรับได้มาตรฐานด้านโอกาสที่จะเรียนรู้ (Opporunity-to-Learn Standard) เป็นแหล่งข้อมูลที่ต้องการให้นักเรียนบรรลุตามมาตรฐานที่กำหนด เช่น ครูผู้สอน สื่อ การจัดกิจกรรมการเรียนรู้ เป็นต้น

 Solomon (1998, p. 68) กล่าวไว้ว่า มาตรฐานของหลักสูตร มี 2 ด้าน ดังนี้ 1) มาตรฐานด้านเนื้อหา (Content Standard) ระบุสิ่งที่ครูผู้สอนต้องการให้นักเรียนรู้และทำได้ 2) มาตรฐานด้านความสามารถ (Performance Standard) ระบุสิ่งที่นักเรียนเรียนรู้และสามารถทำได้นั้นดีเพียงใด

 นาตยา ปิลันธนานนท์ (2545, น. 18) อธิบายว่า องค์ประกอบของหลักสูตรอิงมาตรฐาน มีดังนี้ 1) องค์ความรู้ของกลุ่มวิชา (Strand) เป็นสาระความรู้ที่สำคัญและเป็นที่ยอมรับ 2) มาตรฐานของกลุ่มวิชา เมื่อนักเรียนสำเร็จการศึกษา (Content Standard) เป็นมาตรฐานที่นักเรียนจะต้องได้รับการประเมินเพื่อการสำเร็จการศึกษา 3) มาตรฐานของกลุ่มวิชา เมื่อนักเรียนจบแต่ละช่วงนั้น (Benchmark) เป็นมาตรฐานที่นักเรียนจะต้องได้รับการประเมินเพื่อการศึกษาต่อในระดับที่สูงขึ้น 4) มาตรฐานความสามารถ (Performance Standard) เป็นเกณฑ์ที่จะยอมรับว่านักเรียนผ่านตามมาตรฐานหรือไม่ โดยนำมาตรฐานของกลุ่มวิชาในแต่ละช่วงชั้น มาเป็นแนวทางในการกำหนดเกณฑ์การประเมินความสามารถ

 ดังนั้นจึงสรุปได้ว่า รายวิชาเพิ่มเติมอิงมาตรฐานประกอบด้วย ขอบข่ายสาระ ข้อความที่อธิบายถึงสิ่งที่ผู้เรียนสามารถแสดงออกถึงความรู้และทักษะต่าง ๆ ที่กำหนดไว้ในมาตรฐานด้านเนื้อหาและมาตรฐานความสามารถ

 รายวิชาแบ่งออกเป็นรายวิชาพื้นฐาน และรายวิชาเพิ่มเติม โดยรายวิชาพื้นฐาน คือ รายวิชาที่นักเรียนทุกคนต้องเรียนเพื่อให้เป็นไปตามที่โรงเรียนกำหนด หรือเป็นวิชาที่นักเรียนต้องสอบผ่าน และรายวิชาเพิ่มเติมเป็นรายวิชาที่นักเรียนสามารถเลือกเรียนจากรายวิชาเพิ่มเติมที่กำหนดให้ ดังที่ Glatthorn Boschee and Whitehead (2006, p. 48) สรุปว่า รายวิชาเพิ่มเติมเป็นวิชาที่จัดให้นักเรียนได้เลือกเรียนตามความสนใจ

 รายวิชาเพิ่มเติม เป็นการพัฒนารายวิชาตามแนวคิดหลักสูตรอิงมาตรฐานเพื่อนำรายวิชาอิงมาตรฐานมาจัดการเรียนการสอนในระดับชั้นเรียน รายวิชาอิงมาตรฐานแบ่งออกเป็น 2 ประเภท ดังนี้

 1. ความหมายของรายวิชาเพิ่มเติมแบบอิงมาตรฐาน

 รายวิชาเพิ่มเติมแบบอิงมาตรฐาน เป็นการใช้มาตรฐานการเรียนรู้และตัวชี้วัดเป็นเป้าหมายในการจัดทำรายวิชา เพื่อให้บรรลุเป้าหมายที่ต้องการ นักการศึกษาให้ความหมายของรายวิชาเพิ่มเติมแบบอิงมาตรฐาน ดังนี้

 Harris and Carr (1996, pp. 13-14) กล่าวไว้ว่า มาตรฐานการเรียนรู้ระบุถึงสิ่งที่คาดหวังหรือจุดหมายไว้อย่างชัดเจนว่าอะไรคือสิ่งที่ต้องการให้นักเรียนทุกคนรู้และปฏิบัติได้จากการเรียนรู้ในหลักสูตร หรือรายวิชานั้น ๆ

 Marzano (1996) ให้ความหมายของรายวิชาอิงมาตรฐานไว้ว่า รายวิชาอิงมาตรฐานเป็นรายวิชาที่สถานศึกษาพัฒนาขึ้น โดยนำมาตรฐานการเรียนรู้ของมลรัฐหรือท้องถิ่นมาปรับใช้ให้เหมาะสมในการเรียนรู้ในชั้นเรียน

 สำนักงานคณะกรรมการการศึกษาขั้นพื้นฐาน (2552, น. 7) ให้ความหมายว่า “หลักสูตรระดับชั้นเรียน หมายถึง แผน หรือแนวทางในการจัดการเรียนการสอนเพื่อพัฒนานักเรียนในระดับรายวิชา เพื่อให้นักเรียนมีความรู้ความสามารถตามมาตรฐานการเรียนรู้ และส่งเสริมให้นักเรียนรู้จักตนเอง มีชีวิตอยู่ในโรงเรียน ชุมชน และสังคมอย่างมีความสุข การพัฒนาหลักสูตรระดับรายวิชาพิจารณาจากมาตรฐานการเรียนรู้ และตัวชี้วัดมาสร้างเป็นรายวิชานำมาสู่คำอธิบายรายวิชา โครงสร้างรายวิชา หน่วยการเรียนรู้ และแผนการจัดการเรียนรู้”

 สำนักงานคณะกรรมการการศึกษาขั้นพื้นฐาน (2549, น. 7-8) ให้ความหมายของรายวิชาว่า หมายถึง กลุ่มของประมวลความรู้ ทักษะ และคุณลักษณะที่พึงประสงค์ที่จัดรวมขึ้นอย่างมีระบบแบบแผน เพื่อใช้ในการพัฒนานักเรียนให้มีคุณภาพและมีศักยภาพตามเป้าหมายที่ต้องการ และให้ความหมายของรายวิชาเพิ่มเติมว่า เป็นองค์ความรู้ และทักษะที่จัดเพิ่มเติมจากรายวิชาพื้นฐาน เพื่อให้นักเรียนได้เลือกเรียนตามความถนัดและความสนใจ หรือเพื่อการศึกษาต่อในระดับที่สูงขึ้น หรือเป็นพื้นฐานในการประกอบอาชีพในอนาคต สถานศึกษาแต่ละแห่งสามารถกำหนดรายวิชาเพิ่มเติมได้ตามความเหมาะสม

 สรุปได้ว่า รายวิชาเพิ่มเติมแบบอิงมาตรฐาน หมายถึง รายวิชาเพิ่มเติมซึ่งใช้มาตรฐานการเรียนรู้และตัวชี้วัดเป็นเป้าหมายในการจัดทำรายวิชา เพื่อให้บรรลุเป้าหมายที่ต้องการ ช่วยให้นักเรียนมีความรู้ความสามารถตามที่มาตรฐานการเรียนรู้กำหนด

 2. องค์ประกอบของรายวิชาเพิ่มเติมแบบอิงมาตรฐาน

 รายวิชาเพิ่มเติมแบบอิงมาตรฐาน ประกอบด้วยมาตรฐานการเรียนรู้และตัวชี้วัดสาระ กิจกรรมการเรียนรู้ และการประเมินการเรียนรู้ นักการศึกษากล่าวถึงองค์ประกอบของรายวิชาเพิ่มเติมแบบอิงมาตรฐาน ดังนี้

 Marzano (1996) สรุปว่า รายวิชาอิงมาตรฐานมีองค์ประกอบ ดังนี้

 มาตรฐานการเรียนรู้ จากแหล่งที่มาของมาตรฐานการเรียนรู้นั้น เช่น มาตรฐานการเรียนรู้ของมลรัฐ และของประเทศ รวมถึงงานวิจัยที่เกี่ยวข้องกับมาตรฐานการเรียนรู้ ดังกล่าว ประกอบด้วยมาตรฐานด้านเนื้อหา และมาตรฐานด้านการแสดงออกของนักเรียนกิจกรรมการเรียนรู้ ผลงาน หรือภาระงานที่สอดคล้องกับมาตรฐานการเรียนรู้การประเมินการเรียนรู้ การวัดและประเมินผลการเรียนรู้ตามสภาพจริงที่สอดคล้องกับมาตรฐานการเรียนรู้ เช่น แบบทดสอบ ผลงาน หรือภาระงาน แฟ้มสะสมผลงาน และการรายงานผลความก้าวหน้าในการเรียนรู้ของนักเรียน ซึ่งอาจใช้คะแนนจากการทดสอบระดับผลการเรียน หรือเกณฑ์ต่าง ๆ

 Harris and Carr (1996, p. 23) สรุปว่า หลักสูตรและการประเมินระดับท้องถิ่นและโรงเรียน ประกอบด้วย มาตรฐานการเรียนรู้ที่สอดคล้องกับมาตรฐานการเรียนรู้ระดับมลรัฐ กิจกรรมการเรียนการสอนและหลักฐานของการเรียนรู้ ได้แก่ กิจกรรมการเรียนการสอน ผลงานและภาระงานที่ปฏิบัติ เกณฑ์ รายละเอียดคุณภาพงาน และแนวการให้คะแนน

 สรุปได้ว่า รายวิชาเพิ่มเติมแบบอิงมาตรฐาน ประกอบด้วย มาตรฐานการเรียนรู้และตัวชี้วัด สาระ กิจกรรมการเรียนรู้ และการประเมินการเรียนรู้ ซึ่งแต่ละองค์ประกอบมีความสอดคล้องเชื่อมโยงกัน

 3. ขั้นตอนการพัฒนารายวิชาเพิ่มเติมด้วยกระบวนการออกแบบย้อนกลับ

 รายวิชาเพิ่มเติมแบบอิงมาตรฐานด้วยกระบวนการออกแบบย้อนกลับเป็นรายวิชาหรือหน่วยการเรียนรู้ที่ออกแบบโดยเริ่มต้นด้วยการกำหนดมาตรฐานการเรียนรู้ และตัวชี้วัดที่ต้องการให้นักเรียนบรรลุ แล้วกำหนดการประเมินผล และวางแผนการจัดการเรียนการสอนเพื่อให้นักเรียนเกิดความเข้าใจที่คงทนนำไปสู่การบรรลุมาตรฐานการเรียนรู้และตัวชี้วัดที่กำหนด การพัฒนารายวิชาด้วยกระบวนการออกแบบย้อนกลับ เป็นวิธีหนึ่งที่ช่วยให้ครูผู้สอนรู้จักออกแบบวิชาและการสอน ช่วยให้ผู้เรียนเห็นความสำคัญของสิ่งที่กำลังเรียนรู้ ปฏิบัติกิจกรรมได้อย่างมีความหมาย และตั้งใจเรียนรู้มากขึ้น ช่วยให้นักเรียนบรรลุเป้าหมายในการเรียนรู้ (Daugherty, 2006, Carlson, 2008) นักการศึกษากล่าวถึงขั้นตอนการพัฒนารายวิชาเพิ่มเติมแบบอิงมาตรฐานด้วยกระบวนการออกแบบย้อนกลับ ดังนี้

 Posner and Rudnitsky (1986, pp. 14-16) ได้เสนอกระบวนการพัฒนาหลักสูตรในระดับรายวิชา ดังนี้

 1. กำหนดแนวทาง

 2. กำหนดผลการเรียนรู้

 3. พัฒนาหลักการและเหตุผล

 4. กำหนดรูปแบบหน่วยการเรียนรู้ของรายวิชา

 5. จัดหน่วยการเรียนรู้

 6. พัฒนายุทธศาสตร์การสอน

 7. วางแผนการประเมินรายวิชา

 Harris and Carr (1996, p. 23) สรุปว่า การวางแผนหลักสูตร การเรียนการสอน และการประเมินแบบอิงมาตรฐานระดับท้องถิ่นและโรงเรียน มีขั้นตอนดังนี้

 1. ศึกษาความสนใจและข้อสงสัยของนักเรียน จากแหล่งข้อมูล ปัญหา และความสนใจของชุมชน สิ่งแวดล้อม

 2. ศึกษามาตรฐานการเรียนรู้ระดับมลรัฐ

 3. จัดทำหลักสูตรระดับท้องถิ่นและโรงเรียน โดยใช้มาตรฐานการเรียนรู้ที่สอดคล้องกับมาตรฐานการเรียนรู้ระดับมลรัฐ

 4. กิจกรรมการเรียนการสอนและหลักฐานของการเรียนรู้ ได้แก่ กิจกรรมการเรียนการสอน ผลงานและภาระงานที่ปฏิบัติ เกณฑ์ รายละเอียดคุณภาพงาน แนวการให้คะแนน

 Solomon (1998, pp. 74-75) ได้เสนอขั้นตอนการพัฒนารายวิชาอิงมาตรฐาน ดังนี้

 ขั้นที่ 1 กำหนดผลการเรียนรู้หรือมาตรฐาน เป็นการกำหนดมาตรฐานด้านเนื้อหา

 ขั้นที่ 2 กำหนดวิธีการวัดผลสัมฤทธิ์ของมาตรฐานด้านเนื้อหา เป็นการกำหนดเกณฑ์มาตรฐานด้านความสามารถ

 ขั้นที่ 3 วางแผนการจัดบรรยากาศในชั้นเรียนและประสบการณ์ที่ช่วยให้นักเรียนบรรลุมาตรฐาน

 Dorsch and Jackman (2001) สรุปว่า การพัฒนารายวิชาอิงมาตรฐานมีขั้นตอน ดังนี้

 1. สำรวจข้อมูลพื้นฐาน

 2. กำหนดมาตรฐานการเรียนรู้ และกำหนดจุดเน้นที่สอดคล้องกับมาตรฐานการเรียนรู้

 3. พัฒนาองค์ประกอบต่าง ๆ ของรายวิชา

 4. ตรวจสอบรายวิชา

 Christy (2005) สรุปว่า การสร้างรายวิชาอิงมาตรฐานต้องยึดมาตรฐานของมลรัฐเป็นตัวตั้ง กำหนดเกณฑ์การประเมิน และจัดกิจกรรมที่เหมาะสมกับนักเรียน สอดคล้องกับมาตรฐานการเรียนรู้

 Daugherty (2006) กล่าวถึงขั้นตอนการพัฒนารายวิชาอิงมาตรฐานด้วยกระบวนการออกแบบย้อนกลับ ซึ่งมี 3 ขั้นตอน ดังนี้

 1. ระบุผลลัพธ์ที่ต้องการ กำหนดเป้าหมายที่ต้องการให้บรรลุ กำหนดความเข้าใจที่คงทน คำถาม ความรู้และทักษะที่สอดคล้องกับเป้าหมาย

 2. กำหนดหลักฐานที่ยอมรับได้ กำหนดการประเมินและหลักฐานการประเมินที่แสดงถึงความเข้าใจและจะใช้เกณฑ์ใดพิจารณา

 3. วางแผนประสบการณ์การเรียนรู้และการเรียนการสอน ออกแบบกิจกรรมการเรียนรู้ที่ต้องการให้บรรลุเป้าหมาย ความรู้และทักษะที่ต้องการ และการประเมินผลโดยใช้ WHERETO

 สรุปได้ว่า การพัฒนารายวิชาเพิ่มเติมแบบอิงมาตรฐานด้วยกระบวนการออกแบบย้อนกลับมีขั้นตอนที่สำคัญ ได้แก่ การศึกษาข้อมูลพื้นฐาน กำหนดผลการเรียนรู้ หรือมาตรฐานการเรียนรู้ที่ต้องการให้เกิดกับนักเรียน กำหนดเกณฑ์การประเมิน และวางแผนการจัดการเรียนการสอน

 **2.2.1 การจัดทำหน่วยการเรียนรู้**

 หน่วยการเรียนรู้เป็นขั้นตอนที่สำคัญของการจัดรายวิชาเพิ่มเติมด้วยกระบวนการออกแบบย้อนกลับ เพราะหน่วยการเรียนรู้จะมีรายละเอียด ซึ่งจะนำมาตรฐานไปสู่การปฏิบัติในการจัดการเรียนรู้ในชั้นเรียนอย่างแท้จริง นักการศึกษาอธิบายถึงการจัดทำหน่วยการเรียนรู้ที่ต้องอิงมาตรฐาน ดังนี้

 Harris and Carr (1996, pp. 27-28) กล่าวไว้ว่า หน่วยการเรียนรู้อิงมาตรฐานจะมุ่งเน้นมาตรฐานที่เป็นเป้าหมายของหน่วยการเรียนเป็นสำคัญ ซึ่งมาตรฐานที่กำหนดไว้ในหน่วยการเรียนรู้ช่วยให้เกิดความมั่นใจว่า เมื่อเรียนจบหน่วยการเรียนนั้นแล้ว นักเรียนทุกคนจะมีความรู้และทักษะตามที่มาตรฐานกำหนด การสร้างหน่วยการเรียนรู้อิงมาตรฐาน มีองค์ประกอบ 7 ประการ ดังนี้

 1. หัวเรื่องหรือประเด็นคำถามของหน่วยการเรียนรู้

 2. มาตรฐานการเรียนรู้ (สำหรับการสอนและประเมินในหน่วยการเรียนรู้)

 3. กิจกรรมการเรียนการสอน

 4. ผลงานหรือภาระงานที่นักเรียนปฏิบัติ (ใช้ในการประเมินการเรียนรู้)

 5. เกณฑ์การประเมิน (สร้างขึ้นตามมาตรฐานที่กำหนด)

 6. การให้คะแนน (ใช้สำหรับการประเมิน และสื่อสารให้ผู้อื่นรู้เกี่ยวกับผลการเรียน)

 7. ผลงานตัวอย่าง (ควรสะสมรวบรวมอย่างต่อเนื่องเป็นเวลานานพอสมควร เพื่อแสดงให้ผู้เรียนเห็นว่างานที่ได้มาตรฐานมีลักษณะอย่างไร และสิ่งที่คาดหวังให้นักเรียนทำเป็นอย่างไร ผลงานตัวอย่างนี้สามารถใช้เป็นแนวทางในการประเมิน และปรับปรุงหน่วยการเรียนได้เป็นอย่างดี)

 องค์ประกอบทั้ง 7 ประการ ในหน่วยการเรียนรู้มีความสัมพันธ์เชื่อมโยงกันโดยตลอด ผู้สร้างหรือออกแบบรายวิชาอิงมาตรฐานจึงต้องวิเคราะห์ ทบทวนในแต่ละขั้นตอนอย่างละเอียดรอบคอบ เพราะองค์ประกอบตัวหนึ่งจะส่งผลต่อองค์ประกอบตัวอื่น ๆ ต่อเนื่องเป็นลูกโซ่

 นอกจากนี้ Harris and Carr (1996, pp. 19-20) อธิบายว่า ขั้นตอนการออกแบบหน่วยการเรียนรู้อิงมาตรฐาน อาจปรับเปลี่ยนลำดับขั้นตอนได้ เพื่อให้สอดคล้องกับสถานการณ์บริบทและความต้องการ มีลำดับขั้นตอนดังนี้ 1) กำหนดหัวเรื่อง หรือประเด็นคำถามหลัก พิจารณาหัวข้อเรื่องอะไรหรือประเด็นคำถามใดที่ควรใช้เป็นแก่นสาระสำคัญของหน่วยการเรียนรู้นั้น หัวข้อและประเด็นสำคัญดังกล่าวอาจมาจากข้อสงสัยหรือความสนใจของนักเรียน ปัญหาในชุมชน ความต้องการของท้องถิ่น ความคาดหวังในหลักสูตรท้องถิ่นหรือในมาตรฐานการเรียนรู้ระดับชาติ 2) พิจารณาเลือกมาตรฐาน มีมาตรฐานการเรียนรู้ระดับชาติ หรือมาตรฐานในหลักสูตรท้องถิ่นใดบ้างที่สอดคล้องกับสิ่งที่จะสอนในหน่วยการเรียนรู้นั้น มาตรฐานเหล่านั้นอาจเป็นมาตรฐานของสาขาวิชาใดวิชาหนึ่ง หรืออาจเลือกจากหลายสาขาวิชาเพื่อสร้างหลักสูตรแบบบูรณาการก็ได้ 3) พิจารณาเลือกจุดประสงค์ในหลักสูตรท้องถิ่น ควรนำจุดประสงค์ในหลักสูตรท้องถิ่นที่สอดคล้องสัมพันธ์กับมาตรฐานที่เลือกมาประกอบการพิจารณาในการวางแผนสร้างหน่วยการเรียนรู้ด้วย 4) ออกแบบกิจกรรมการเรียนการสอน การเลือกกิจกรรมการเรียนการสอนมิใช่เพียงเพื่อชักจูง หรือกระตุ้นความสนใจของนักเรียนเท่านั้น แต่ต้องเป็นกิจกรรมที่ส่งเสริมและพัฒนาการเรียนรู้ไปสู่มาตรฐานที่กำหนดไว้ ดังนั้น ผู้ออกแบบหลักสูตรต้องพิจารณาอย่างรอบคอบว่า ควรบรรจุกิจกรรมใดไว้ในการเรียนการสอน สามารถนำไปปฏิบัติได้จริงหรือไม่ กิจกรรมใดที่จะช่วยพัฒนาให้นักเรียนไปสู่มาตรฐานได้อย่างมีประสิทธิภาพมากที่สุด และควรมีลำดับขั้นตอนในการนำเสนอ เริ่มต้น หรือสิ้นสุดอย่างไร 5) กำหนดผลงาน และภาระงานให้นักเรียนปฏิบัติ ผลงาน และการปฏิบัติงานลักษณะใดที่เป็นหลักฐานบ่งบอกให้ทราบถึงความสำเร็จของการเรียน และเป็นเครื่องแสดงว่านักเรียนได้พัฒนาการเรียนรู้ถึงมาตรฐานที่ตั้งไว้
6) กำหนดเกณฑ์การประเมิน ควรกำหนดเกณฑ์ที่ชัดเจนในการตัดสินว่านักเรียนมีพัฒนาการในด้านต่าง ๆ ทั้งด้านความรู้ ทักษะและด้านจิตใจอยู่ในระดับใด เมื่อพิจารณาจากมาตรฐานที่กำหนดไว้ในหน่วยการเรียนรู้นั้น 7) เขียนคำอธิบายคุณภาพงานที่ปฏิบัติ เขียนคำอธิบายรายละเอียดของผลงาน หรือการปฏิบัติงานที่คาดหวัง คำอธิบายนั้นต้องให้ความกระจ่างว่าคุณภาพงานหรือการปฏิบัติงานในแต่ละเกณฑ์ที่ตั้งไว้ควรมีลักษณะอย่างไร 8) กำหนดแนวการให้คะแนน เขียนสรุปแนวการให้คะแนนไว้สำหรับนักเรียน หรือผู้ปกครองจะได้ใช้เป็นเครื่องมือตรวจสอบความก้าวหน้าของนักเรียนโดยเปรียบเทียบกับมาตรฐานที่กำหนด 9) สะสมและแสดงผลงานตัวอย่างที่ได้มาตรฐาน แสดงผลงานที่ได้มาตรฐานให้นักเรียนเห็น เพื่อให้นักเรียนทราบว่าผลงาน และผลการปฏิบัติงานที่ได้มาตรฐานมีลักษณะอย่างไร

 กรมวิชาการ (2547, น. 25) ได้เสนอขั้นตอนในการจัดทำหน่วยการเรียนรู้อิงมาตร - ฐาน สรุปได้ดังนี้ 1) วิเคราะห์มาตรฐานการเรียนรู้ช่วงชั้น 2) กำหนดสาระสำคัญของหน่วยการเรียนรู้
3) กำหนดผลงาน หรือภาระงานที่นักเรียนปฏิบัติ 4) กำหนดเกณฑ์การประเมิน 5) ออกแบบกิจกรรมการเรียนรู้ 6) กำหนดหัวเรื่องและชื่อหน่วยการเรียนรู้ 7) กำหนดเวลาเรียน

 สำนักงานคณะกรรมการการศึกษาขั้นพื้นฐาน (2552, น. 11) สรุปว่า การออกแบบหน่วยการเรียนรู้อิงมาตรฐาน ต้องมีการวิเคราะห์มาตรฐานการเรียนรู้และตัวชี้วัด จัดกิจกรรมการเรียนรู้และการวัดและประเมินผลให้เชื่อมโยงสัมพันธ์กัน

 สรุปได้ว่า การจัดทำหน่วยการเรียนรู้อิงมาตรฐาน มีขั้นตอนที่สำคัญ ได้แก่ กำหนดหัวเรื่อง หรือประเด็นคำถามหลัก พิจารณาเลือกมาตรฐาน จุดประสงค์ ออกแบบกิจกรรมการเรียนการสอน กำหนดผลงาน และภาระงานให้นักเรียนปฏิบัติ เกณฑ์การประเมิน เขียนคำอธิบายคุณภาพงานที่ปฏิบัติ กำหนดแนวการให้คะแนนสะสม และแสดงผลงานตัวอย่างที่ได้มาตรฐาน

 **2.2.2 การจัดการเรียนการสอนรายวิชาเพิ่มเติมด้วยกระบวนการออกแบบย้อนกลับ**

 การจัดการเรียนการสอนรายวิชาเพิ่มเติมด้วยกระบวนการออกแบบย้อนกลับ เป็นการจัดสาระและกิจกรรมการเรียนรู้ เพื่อนำนักเรียนไปสู่มาตรฐานการเรียนรู้และตัวชี้วัดที่กำหนด นักการศึกษาอธิบายถึงการจัดการเรียนการสอนรายวิชาเพิ่มเติมด้วยกระบวนการออกแบบย้อนกลับจะต้องอิงมาตรฐาน ดังนี้

 Harris and Carr (1996, pp. 37-38) กล่าวไว้ว่า กิจกรรมการเรียนการสอนเป็นวิธีการที่จะช่วยให้นักเรียนเกิดการเรียนรู้ มีทักษะ และมีพัฒนาการด้านจิตใจ สิ่งที่ต้องระมัดระวังในการกำหนดกิจกรรมในรายวิชาอิงมาตรฐาน คือ กิจกรรมนั้น ๆ ต้องสามารถนำพานักเรียนไปสู่มาตรฐานที่กำหนดเป้าหมายในหน่วยการเรียนนั้นได้ และไม่จำเป็นต้องเป็นกิจกรรมใหญ่เหมือนกับกิจกรรมทัศนศึกษา การจัดนิทรรศการแสดงผลงานนักเรียนอาจกระตุ้นความสนใจของนักเรียน และสื่อให้ทราบถึงพัฒนาการเรียนรู้ของนักเรียน

 โดยทั่วไปในหน่วยการเรียนรู้อิงมาตรฐานประกอบด้วยกิจกรรม 3 ประเภท ดังนี้
1) กิจกรรมนำเข้าสู่บทเรียน เป็นกิจกรรมเริ่มต้น ช่วยกระตุ้นความสนใจให้ผู้เรียนได้ร่วมในกิจกรรมการเรียนการสอนที่จะดำเนินการต่อไปในหน่วยการเรียนรู้นั้น 2) กิจกรรมพัฒนานักเรียน เป็นกิจกรรมที่ช่วยเสริมสร้าง ผลักดัน หรือประคับประคองให้นักเรียนก้าวไปสู่มาตรฐานการเรียนรู้ที่กำหนด กิจกรรมที่ช่วยให้นักเรียนแสดงออกทั้งด้านความรู้ ทักษะ และพัฒนาการด้านจิตใจ ที่จำเป็นในการพัฒนาไปถึงมาตรฐานกิจกรรมรวบยอด เป็นกิจกรรมที่แสดงให้เห็นว่านักเรียนมีความรู้ ทักษะ และพัฒนาการถึงมาตรฐานที่กำหนดไว้ในหน่วยการเรียนรู้นั้น

 Lachat (1999, p. 13) กล่าวถึง การจัดการเรียนการสอนรายวิชาอิงมาตรฐาน ดังนี้
1) จัดการเรียนรู้เพื่อตอบสนองสิ่งที่นักเรียนจำเป็นต้องรู้และสามารถทำได้ 2) เน้นกระบวนการคิดระดับสูง 3) แนะแนวทางการใช้วิธีการเรียนแบบสืบสวน โดยให้งานปฏิบัติที่สัมพันธ์กับชีวิตจริง
4) เปิดโอกาสให้นักเรียนสำรวจและพัฒนาความเข้าใจมโนทัศน์และสถานการณ์ 5) ใช้แหล่งการเรียนรู้ที่หลากหลาย 6) ทำงานเป็นทีมในลักษณะสหสาขาวิชา 7) ใช้รูปแบบการประเมินผลการเรียนรู้ที่หลากหลาย

 สำนักวิชาการและมาตรฐานการศึกษา (2547, น. 11) อธิบายถึงการจัดกิจกรรมการเรียนการสอนรายวิชาอิงมาตรฐาน ดังนี้ 1) พัฒนานักเรียนไปสู่มาตรฐานการเรียนรู้ที่กำหนดไว้ในหน่วยการเรียนรู้ 2) นำไปสู่การสร้างผลงาน หรือภาระงานที่แสดงถึงการบรรลุมาตรฐานการเรียนรู้ของนักเรียน 3) เปิดโอกาสให้นักเรียนมีส่วนร่วมในการออกแบบและจัดกิจกรรม 4) เป็นกิจกรรมที่เน้นนักเรียนเป็นสำคัญ 5) มีความหลากหลาย เหมาะสมกับนักเรียนและเนื้อหาสาระ 6) สอดแทรกคุณธรรม จริยธรรม และค่านิยมที่พึงประสงค์ 7) ช่วยให้นักเรียนใช้แหล่งการเรียนรู้และเครือข่ายการเรียนรู้ที่หลากหลาย 8) เปิดโอกาสให้นักเรียนได้ลงมือปฏิบัติจริง

 สรุปได้ว่า การจัดการเรียนการสอนรายวิชาเพิ่มเติมสังคมศึกษาด้วยกระบวนการออกแบบย้อนกลับ เป็นการจัดสาระและกิจกรรมการเรียนรู้ นำไปสู่การสร้างผลงาน หรือภาระงานที่แสดงถึงการบรรลุมาตรฐานการเรียนรู้ของนักเรียน เป็นกิจกรรมที่เน้นนักเรียนเป็นสำคัญ มีความหลากหลาย เหมาะสมกับนักเรียน เปิดโอกาสให้นักเรียนได้ลงมือปฏิบัติจริง เน้นกระบวนการคิดระดับสูง ใช้แหล่งการเรียนรู้ที่หลากหลาย และประเมินผลการเรียนรู้ที่หลากหลาย

**2.3 กระบวนการออกแบบย้อนกลับ**

 การออกแบบย้อนกลับ (Backward Design) หมายถึง การสร้างหลักสูตร และหน่วยการเรียนรู้ (Unit of Learning) ด้วยการเริ่มจากการประเมินสู่การจัดกิจกรรมการเรียนรู้ นักหลักสูตรเรียก Backward Design ว่า กระบวนการพัฒนาหลักสูตรด้วย การออกแบบย้อนกลับ (Backward Development Process) เป้าหมายสำคัญในการพัฒนาหลักสูตรเพื่อให้ได้หลักสูตรที่ตอบสนองต่อความต้องการของสังคมและสามารถนำไปใช้ได้จริง ชวลิต ชูกำแพง (2553, น. 46) การพัฒนาหลักสูตร ตามรูปแบบของ Tyler’s Model นั้น เริ่มจากการกำหนดวัตถุประสงค์ การเรียนรู้ (Objective [O]) แล้วจัดประสบการณ์เรียนรู้ (Learning Experience [L]) ให้สอดคล้องกับวัตถุประสงค์ จากนั้นจึงระบุวิธีวัดและประเมินผล (Evaluation [E])

 ส่วนการออกแบบย้อนกลับในการพัฒนาหลักสูตรอิงมาตรฐาน นั้นเริ่มจาก การกำหนดเป้าหมาย (O) ว่า ผู้เรียนต้องการเรียนอะไร สามารถคิดและปฏิบัติเรื่องใด รวมทั้งต้องมีคุณลักษณะอันพึงประสงค์อะไร โดยให้สอดคล้องกับมาตรฐานการเรียนรู้และตัวชี้วัดแล้วกำหนดการประเมินการเรียนรู้ (E) ที่เน้นหลักฐานที่แสดงความเข้าใจ (Evidences of Understanding) ตามมาตรฐานการเรียนรู้ จากนั้นจึงจัดประสบการณ์การเรียนรู้ (L) ให้ได้ตรงตามเป้าหมายที่กำหนดข้างต้น รวมทั้งได้หลักฐานที่แสดงความเข้าใจด้วย

 การออกแบบการสอนด้วยกระบวนการออกแบบย้อนกลับนั้นเป็นนวัตกรรมที่นำมาใช้ในประเทศไทย เป็นทางเลือกที่สามารถนำมาใช้ได้ในหลักสูตรสถานศึกษาอิงมาตรฐาน เพื่อเน้นการยกระดับคุณภาพการศึกษาของผู้เรียน โดยให้มีความแน่ใจว่า การจัดการเรียนการสอนในสถานศึกษาต่าง ๆ จะบรรลุตามตัวชี้วัด (Indicators) และมาตรฐาน (Standards) ที่กำหนด

 อย่างไรก็ตามพบว่าการจัดประสบการณ์เรียนรู้เพื่อให้ได้หลักฐานที่เน้นชิ้นงานแสดงความเข้าใจอย่างลุ่มลึกนั้น ผู้สอนต้องพยายามให้ผู้เรียนสร้างความรู้เอง จะทำให้เกิดการสร้างความเข้าใจ และการสร้างผลงานที่เน้นหลักฐานหรือร่องรอยตามมาด้วยนั้น จึงต้องพยายามจัดการเรียนรู้ที่เน้นผู้เรียนเป็นศูนย์กลาง และจัดตามความเข้าใจ ความถนัดด้วยภาพขั้นตอนการสร้างหน่วยการเรียนรู้ด้วยรูปแบบของไทเลอร์ และการออกแบบย้อนกลับ มีลักษณะดังนี้

มาตรฐานการเรียนรู้

(Standards)

ตัวชี้วัด

(Indicators)

Evaluation

Learning Experience

Objectives

Evaluation

Learning Experience

Objectives

O

L

E

O

E

ผังรูปแบบของไทเลอร์ (Tyler’s Model)

ผังการออกแบบย้อนกลับ (Backward Design)

***ภาพที่ 2.1*** ขั้นตอนการสร้างหน่วยการเรียนรู้ด้วยรูปแบบของไทเลอร์ และการออกแบบย้อนกลับ

 กระบวนการออกแบบย้อนกลับเป็นกระบวนการกระตุ้นคุณภาพการเรียนการสอนโดยจัดประสบการณ์การเรียนรู้ตามการประเมินผลที่กำหนด และเมื่อมีการเขียนแผนการจัดการเรียนรู้ก็ยังเขียนองค์ประกอบของแผนการจัดการเรียนรู้เหมือนเดิม

 **2.3.1 ขั้นตอนการออกแบบหน่วยการเรียนรู้และการสอนด้วยการออกแบบย้อนกลับ**

 **Stage 1 กำหนดเป้าหมาย หรือกำหนดผลการเรียนรู้**

 1. ความเข้าใจที่คงทน (Enduring Understanding) ที่เป็นหลักของการเรียนรู้ตามแนว Wigging and McTighe (2006) 1) Can Explain : สามารถอธิบายมโนทัศน์หลัก กระบวนการ
2) Can Interpret : สามารถแปลความได้ เกิดความหมายที่ชัดเจน ชี้ให้เห็นคุณค่าการแสดงเชื่อมโยงสู่ชีวิตจริง 3) Can Apply : สามารถประยุกต์ความรู้ไปใช้ในสถานการณ์ใหม่ 4) Have Perspective : สามารถระบุจุดดี จุดอ่อน จากมุมมองหลากหลาย 5) Can Empathize : สามารถซึมซับรับรู้ความคิดเห็นความรู้สึกของผู้อื่น 6) Have Self - Knowledge : สามารถรับรู้ด้วยตนเอง รู้จักตนเอง รู้วิธีคิด วิธีปฏิบัติ ค่านิยมของตนเอง

 เกณฑ์ที่ใช้เป็นตัวบ่งชี้ความสามารถ 6 ด้านที่แสดงความเข้าใจที่คงทนของผู้เรียน (Wiggings and Mc tighe, 1998)

|  |  |  |  |  |  |
| --- | --- | --- | --- | --- | --- |
| Explanation | Interpretation | Application | Perspective | Empathy | Self - Knowledge |
| ถูกต้อง | อย่างมีความหมาย | มีประสิทธิภาพ | น่าเชื่อถือ | มีความไวต่อความรู้สึกของผู้อื่น | มีความตระหนักในตนเอง |
| แม่นยำ | เข้าใจแบบปรุโปร่ง | มีประสิทธิผล | กล้าแสดงออก | เปิดเผย | มีการรู้คิด |
| มีความเป็นระบบ | มีนัยสำคัญ | คล่อง | เข้าใจอย่างปรุโปร่ง | ยอมรับ | มีการปรับตัว |
| สามารถพยากรณ์ได้ | รู้แจ้ง | เป็นนักปรับปรุงและสร้าง | เปลี่ยนแปลงได้ | ใจกว้าง | มีความเป็นนักสะท้อนความคิด |

 2. จิตพิสัย / ลักษณะที่พึงประสงค์ (Disposition Standards) คือ การเป็นผู้เรียนรู้ เช่น นักกำกับตนเอง นักคิดอย่างมีจิตวิญญาณ นักคิดสร้างสรรค์ เป็นต้น

 3. ทักษะคร่อมวิชา (Generic Learning) ทักษะทั่วไป (Trans-Disciplinary Skills Standards) เป็นการคิด และกระบวนการคิด ที่ใช้ได้กับทุกกลุ่มสาระการเรียนรู้ เช่น กระบวนการเรียนรู้กลุ่ม กระบวนการสืบสอบ กระบวนการแก้ปัญหา กระบวนการเสริมสร้างค่านิยม กระบวนการวิจัย กระบวนการเชิงเหตุผล กระบวนการคิดวิเคราะห์ กระบวนการกลุ่มสัมพันธ์ การวิเคราะห์ การสังเคราะห์ เป็นต้น

 4. ทักษะเฉพาะวิชา (Subject Specific Standards) เป็นกระบวนการตามธรรมชาติของศาสตร์ ซึ่งจะใช้ในการเรียนการสอนเฉพาะของกลุ่มสาระการเรียนรู้นั้น

 กลุ่มสาระการเรียนรู้สังคมศึกษา ศาสนา และวัฒนธรรม เน้นกระบวนการขัดเกลาทางสังคม กระบวนการสืบค้น กระบวนการทางจริยธรรม กระบวนการ พัฒนาค่านิยม กระบวนการประชาธิปไตย วิธีการทางประวัติศาสตร์ กระบวนการทางภูมิศาสตร์ กระบวนการคิดวิเคราะห์ กระบวนการแก้ปัญหา กระบวนการเชิงระบบ ฯลฯ

 **Stage 2 การกำหนดหลักฐานที่แสดงว่าผู้เรียนได้บรรลุเป้าหมายที่พึงประสงค์ (Evidence of Understanding) หลักฐานหรือร่องรอยของการเรียนรู้** ได้แก่ ชิ้นงาน หรือภาระงาน ตัวอย่างชิ้นงาน หรือภาระงาน

 1. งานเขียน : เรียงความ จดหมาย โคลงกลอน นิทาน รายงานโครงงาน ฯลฯ

 2. ภาพ/แผนภูมิ : แผนผัง แผนภูมิ ภาพวาด กราฟ ตาราง รูปภาพ ฯลฯ

 3. การพูดรายงานปากเปล่า : กล่าวรายงาน พิธีกรดำเนินการอภิปราย สัมภาษณ์ ฯลฯ

 4. สิ่งประดิษฐ์ : งานประดิษฐ์ หุ่นจำลอง เครื่องมือ ฯลฯ

 5. ภาระงาน : การทดลอง ละคร การแสดงดนตรี การโต้วาที ร้องเพลง ฯลฯ

ตัวอย่างตารางการประเมิน : การกำหนดหลักฐานที่แสดงว่าผู้เรียนได้บรรลุเป้าหมายที่พึงประสงค์

|  |  |  |  |  |  |  |
| --- | --- | --- | --- | --- | --- | --- |
| เป้าหมายการเรียนรู้ | เลือกคำตอบที่ถูกต้อง | ตอบคำถามสั้น ๆ | ตอบแบบสอบอัตนัย | การสังเกตการณ์ | ประเมินการปฏิบัติและผลผลิตในระดับโรงเรียน | ประเมินการปฏิบัติและผล |
| ความเข้าใจที่คงทน |  |  |  |  |  |  |
| ลักษณะที่พึงประสงค์ |  |  |  |  |  |  |
| ทักษะทั่วไป |  |  |  |  |  |  |
| ทักษะเฉพาะวิชา |  |  |  |  |  |  |

 **Stage 3 การจัดประสบการณ์เรียนรู้ และจัดการเรียนการสอน** พิจารณาจาก

 1. ความรู้และทักษะอะไร จะช่วยให้ผู้เรียนมีความสามารถตามเป้าหมายที่กำหนดไว้

 2. กิจกรรมอะไร จะช่วยพัฒนาผู้เรียนไปสู่เป้าหมายดังกล่าว

 3. สื่อการสอนอะไร จึงจะเหมาะสมสำหรับกิจกรรมการเรียนรู้ข้างต้น

 การออกแบบย้อนกลับมีประเด็นสำคัญ คือ ให้นักพัฒนาหลักสูตรคิดแบบเป็นนักประเมินผล หรือให้ใช้การประเมินผลเป็นตัวตั้ง ไม่ให้คิดแบบนักออกแบบกิจกรรมเป็นหลัก ซึ่งสอดคล้องกับแบบ Tyler’s Model ที่ใช้เป้าหมาย (Ends) เป็นตัวตั้งเช่นกัน

 การพัฒนาหน่วยการเรียนรู้อิงมาตรฐานแบบ Tyler’s Model และแบบ Backward Design มีลักษณะสำคัญ สรุปดังภาพต่อไปนี้

หน่วยการเรียนรู้บูรณาการอิงมาตรฐาน

Tyler’s model

**2.องค์ประกอบสำคัญของหน่วย**

1.หัวเรื่อง หรือชื่อหน่วยการเรียนรู้ (theme)

2.มาตรฐานการเรียนรู้

3.สาระสำคัญของหน่วยการเรียนรู้

4.กิจกรรมการเรียนรู้

5.ชิ้นงาน/ภาระงานที่นักเรียนปฏิบัติ

6.การประเมินผล

Wiggins and McTighe

**องค์ประกอบสำคัญของหน่วย**

1.หัวเรื่อง หรือชื่อหน่วยการเรียนรู้ (theme)

2.มาตรฐานการเรียนรู้

3.สาระสำคัญของหน่วยการเรียนรู้

4.การกำหนดเป้าหมายที่พึงประสงค์

5.การกำหนดหลักฐานที่แสดงว่า

 ได้บรรลุเป้าหมายที่พึงประสงค์

6.การวางแผนประสบการณ์การเรียนรู้

5.การกำหนดหลักฐาน

(evidence of understanding)

-วัดอะไร (เน้นหลักฐาน/ร่องรอย)

-วัดอย่างไร

-วัดด้วยเครื่องมืออะไร

-วัดโดยใครบ้าง

1.หน่วยการเรียนรู้ประเภท บูรณาการระหว่าง

กลุ่มสาระการเรียนรู้

 3.หน่วยการเรียนรู้ประเภท

บูรณาการภายในกลุ่มสาระการเรียนรู้

 4.กำหนดเป้าหมาย

(enduring understanding)

 1.ความเข้าใจที่คงทน

 2.จิตพิสัย/ลักษณะอันพึงประสงค์

 3.ทักษะคร่อมวิชาหรือทักษะทั่วไป

 4.ทักษะเฉพาะวิชา

6. การจัดกิจกรรมการเรียนการสอน

เน้นนักเรียนเป็นศูนย์กลาง เน้นการปฏิบัติเน้นตามความสนใจของนักเรียนเพื่อให้มีevidence of understanding

***ภาพที่ 2.2*** กระบวนการพัฒนาหลักสูตรแบบ Tyler’s Model and Backward Design

 **2.3.2 หลักการสำคัญของกระบวนการออกแบบย้อนกลับ**

 2.3.2.1 หลัก 6 ต้องของกระบวนการออกแบบย้อนกลับ 1) ต้องเริ่มด้วยการสร้างหน่วยการเรียนรู้บูรณาการตามมาตรฐานการเรียนรู้ (Intigrated Unit of Learning) อาจเป็นหน่วยประเภทต่อไปนี้ 1.1) หน่วยการเรียนรู้ภายในกลุ่มสาระการเรียนรู้เดียวกัน (Interdisciplinary Integrated Unit of Learning) 1.2) หน่วยการเรียนรู้ระหว่างกลุ่มสาระการเรียนรู้ (Interdisciplinary Integrated Unit of Learning) 2) ต้องเน้นผลการเรียนรู้ตามวัตถุประสงค์ ดังนี้ 2.1) สร้างความเข้าใจที่คงทน 2.2) พัฒนาทักษะการคิดทั่วไป (ทักษะคร่อมวิชา) 2.3) พัฒนาลักษณะที่เอื้อต่อการเป็นผู้เรียนรู้ ผู้สืบค้น รวมทั้งนักคิด 3) ต้องเน้นการประเมินผลการเรียนรู้ที่มีการประเมินการปฏิบัติ การทำกิจกรรม การทดลอง และการประเมินผลงาน ชิ้นงาน และภาระงาน หรือกล่าวโดยสรุปคือ การประเมินสภาพความจริง
4) ต้องจัดประสบการณ์การเรียนรู้เน้นผู้เรียนเป็นศูนย์กลาง โดยใช้รูปแบบการสอน วิธีสอน แนวการสอนเป็นยุทธศาสตร์การสอน 5) ต้องให้ผู้เรียนสร้างความรู้หรือสร้างคำอธิบายหรือสร้างความหมายด้วยตนเอง โดยผ่านการทำกิจกรรมเพราะจะช่วยพัฒนาให้ผู้เรียน 5.1) ทำกิจกรรม ทำให้เข้าใจมโนทัศน์สำคัญอย่างคงทนอยู่ในความทรงจำระยะยาว/ไม่ลืม 5.2) กิจกรรมที่ปฏิบัติ ตั้งแต่เริ่มวางแผน-ปฏิบัติ-สรุปผล จะช่วยพัฒนาความสามารถคิดทั่ว ๆ ไป และทักษะเฉพาะวิชาอย่างแน่นอน
5.3) ระหว่างทำกิจกรรม จะช่วยเสริมสร้างเจตคติที่ดี ลักษณะที่พึงประสงค์ เช่น ความอยากรู้อยากเห็น เป็นนักคิดวิจารณญาณ นักตัดสินใจ ความเป็นผู้มีคุณธรรม และมนุษยสัมพันธ์ เป็นต้น 6) ต้องมีการให้ผู้เรียนทำกิจกรรมขยายความรู้ (Elaboration) ประยุกต์ความรู้ (Application) หรือถ่ายโยงความรู้ (Transfer of Learning) ซึ่งกิจกรรมนี้จะช่วยให้ผู้เรียนสร้างผลงาน/ชิ้นงานซึ่งเป็นหลักฐานหรือร่องรอยเชิงประจักษ์

 2.3.1.2 หลัก 6 ต้อง ของการสร้างหน่วยการเรียนด้วยกระบวนการออกแบบย้อนกลับปรากฏ ดังภาพมโนทัศน์ ต่อไปนี้

**หลัก 6 ต้องของกระบวนการออกแบบย้อนกลับ**

**1.ครูต้องสร้างหน่วยการเรียนรู้**

บูรณาการอิงมาตรฐาน

**2.ครูต้องระบุผลการเรียนรู้**

 1) ความรู้ความเข้าใจ

 2) ทักษะ • ทักษะทั่วไป

• ทักษะเฉพาะวิชา

 3) คุณลักษณะอันพึงประสงค์

**6.ครูต้องจัดกิจกรรมถ่ายโยงความรู้**

=

ขยายความรู้ ทำให้ได้หลักฐาน

**3. ครูต้องประเมินการเรียนรู้**

 **เน้นหลักฐานของความเข้าใจ**

(evidence of understanding)

-ประเมินการปฏิบัติ

-ประเมินชิ้นงาน

-ประเมินภาระงาน

**5.ครูต้องให้นักเรียนสร้างความหมาย**

=

สร้างคำอธิบาย

=

นักเรียนสร้างความรู้ด้วยตนเอง

**4.ครูต้องจัดประสบการณ์เรียนรู้**

 เน้นผู้เรียนเป็นศูนย์กลาง

โดยใช้รูปแบบการสอน/วิธีการสอน/

แนวการสอน

***ภาพที่ 2.3*** มโนทัศน์ หลัก 6 ต้องของการสร้างหน่วยการเรียนรู้ด้วยกระบวนการออกแบบย้อนกลับ(Backward Design Process)

 **2.3.3 หลักการจัดประสบการณ์การเรียนรู้ตามแนวคิดกระบวนการออกแบบย้อนกลับ**

 ก่อนการจัดประสบการณ์การเรียนรู้ ผู้สอนควรออกแบบการเรียนการสอนเพื่อทำให้ผู้เรียนเกิดการเรียนรู้ และมีความเข้าใจอย่างคงทน (Enduring Understanding) เป็นความเข้าใจที่ผู้เรียนสามารถนำความรู้ไปประยุกต์ และสร้างชิ้นงานได้หลายระดับจนถึงระดับคิดริเริ่ม (creating) และการประเมินการเรียนรู้ควรเป็นการประเมินด้านความรู้ ความเข้าใจ กระบวนการ ตามมาตรฐานการเรียนรู้ หลังจากออกแบบการเรียนรู้แล้ว ผู้สอนจะนำแบบการเรียนการสอนไปเขียนแผนการจัดการเรียนรู้ ต่อจากนั้นผู้สอนจะนำแผนนั้นไปใช้ในชั้นเรียน ดังนั้น ในการจัดประสบการณ์เรียนรู้ จึงต้องใช้หลักการเพื่อให้การเรียน การสอนบรรลุผล สอดคล้องกับมาตรฐานการเรียนรู้

 **2.3.4 หลักการจัดประสบการณ์เรียนรู้เพื่อความเข้าใจ**

 หลักการจัดประสบการณ์การเรียนรู้เพื่อความเข้าใจ มีดังนี้ 1) ต้องกำหนดวัตถุประสงค์ และวิเคราะห์ผู้เรียน ผู้เรียนมีความสามารถแตกต่างกัน มีความถนัด และปัญหาด้านต่าง ๆ แตกต่างกัน ผู้สอนจึงจำเป็นต้องวิเคราะห์เพื่อรู้ลีลาของผู้เรียน ซึ่งจะเป็นฐานของการเลือกวิธีสอน กิจกรรมการเรียนรู้ให้สอดคล้อง 2) ต้องใช้แนวคิดการสร้างความรู้ด้วยตัวผู้เรียนเอง โดยจัดสิ่งเร้ากระตุ้นให้ผู้เรียนสงสัย และระบุคำถามจำเป็น (Essential Questions) หรือคำถามสำคัญ (Key Question) ซึ่งเป็นตัวกระตุ้นให้ผู้เรียนสืบหาคำตอบเอง หรือสร้างมโนทัศน์เองได้ เป็นมโนทัศน์หลักหรือความคิดสำคัญ หรือสาระหลัก ซึ่งเรียกว่า Big Idea การจัดการเรียนรู้ตามแนวนี้ คือการใช้ทฤษฎีสรรคนิยม (Constructivism Theory) ซึ่งเป็นแนวการสอนที่ใช้วิธีสอน สืบสอบ ร่วมกับเทคนิคการใช้คำถาม 3) ในการสร้างความรู้เองนั้น กระบวนการสร้างความรู้ต้องมีการให้ข้อมูลย้อนกลับ (Feed Back) มีการสะท้อนความคิด (Reflection) มีการทบทวน (Review) เพื่อทำให้ผู้เรียนมีความเข้าใจอย่างลึกซึ้ง 4) ต้องให้ผู้เรียนประยุกต์ความรู้ สร้างหลักฐานแสดงความเข้าใจ 5) ต้องจัดการเรียนรู้สนองกับความแตกต่างของผู้เรียน รวมทั้งประเมินการเรียนรู้ทุก ๆ ด้านของผลการเรียนรู้ รวมทั้งประเมินการเรียนรู้ให้สอดคล้องกับความแตกต่างระหว่างบุคคล

 Wiggins and McTighe ได้เผยแพร่แนวคิด Backward Design มาตั้งแต่ปี ค.ศ. 1998 กระบวนการออกแบบย้อนกลับเป็นการออกแบบที่ดีที่สุด ซึ่งมาจากการพิจารณาย้อนกลับจากเป้าหมาย แล้วกำหนดการประเมินและการจัดการเรียนการสอนที่สอดคล้องกัน (Wiggins and McTighe, 2006, p. 14) นักการศึกษากล่าวถึงกระบวนการออกแบบย้อนกลับ ดังนี้

 ความหมายและความสำคัญของกระบวนการออกแบบย้อนกลับ

 กระบวนการออกแบบย้อนกลับเป็นการออกแบบหลักสูตร หรือหน่วยการเรียนรู้ที่มีประสิทธิภาพ โดยเริ่มจากเป้าหมาย หรือจุดหมายของหลักสูตร แล้วกำหนดการประเมินผลและจัดการเรียนการสอนที่สอดคล้องกับเป้าหมาย นักการศึกษาให้ความหมายของกระบวนการออกแบบย้อนกลับ และกล่าวถึงความสำคัญของกระบวนการออกแบบย้อนกลับ ดังนี้

 Ornstein and Hunkins (2004, pp. 202 – 204) ได้อธิบายความหมายของกระบวนการออกแบบย้อนกลับของ Wiggins and McTighe ว่าเป็นการออกแบบหลักสูตร หรือหน่วยการเรียนรู้ที่เริ่มจากการระบุเป้าหมาย หรือสิ่งที่โรงเรียนคาดหวังจากนักเรียน การระบุหลักฐาน การประเมินผล และการวางแผนการจัดการเรียนการสอน

 Wiggins and McTighe (2006, p. 338) ได้อธิบายความหมายของกระบวนการออกแบบย้อนกลับว่า กระบวนการออกแบบย้อนกลับ เป็นวิธีการออกแบบหลักสูตร หรือหน่วยการเรียนรู้ที่เริ่มจากเป้าหมาย หรือผลลัพธ์ที่ต้องการ แล้วระบุการประเมินผลที่สำคัญนำไปสู่เป้าหมายที่ต้องการให้บรรลุ ถ้าระบุเป้าหมายและการวัดและประเมินผลอย่างชัดเจน ผู้ออกแบบหน่วยการเรียนรู้จะตัดสินใจได้ว่าความรู้และทักษะใดที่จำเป็น หรือต้องการให้นักเรียนแสดงออก

 Wilcox and Wojnar (2000e) สรุปว่า การใช้ทักษะการคิดระดับสูง เป็นสิ่งจำเป็น และการประเมินผลจะต้องสะท้อนภาพการจัดการเรียนการสอน ซึ่งพบได้ในการจัดหน่วยการเรียนรู้ที่ออกแบบด้วยกระบวนการออกแบบย้อนกลับ

 Gibson and Marie (2003) พบว่า นักศึกษาครูที่ได้รับการสอนการออกแบบหลักสูตรโดยใช้กระบวนการออกแบบย้อนกลับสามารถพัฒนาบทเรียนและหน่วยการเรียนรู้ได้ดี

 Wang and Allen (2003) พบว่า การออกแบบหลักสูตรโดยใช้กระบวนการออกแบบย้อนกลับช่วยให้นักเรียนบรรลุเป้าหมายในการเรียนรู้

 Wiggins and McTighe (2006, p. 14) ได้อธิบายถึงความสำคัญของกระบวนการออกแบบย้อนกลับ ดังนี้ เป็นการเปลี่ยนแปลงวิธีคิดในการออกแบบ คือ การเริ่มต้นจากจุดหมายหรือเป้าหมาย หลักฐาน และการจัดการเรียนการสอน ซึ่งการกำหนดจุดหมาย หรือเป้าหมายก่อนจะช่วยให้สามารถจัดการเรียนการสอนที่สอดคล้องและเหมาะสม 1) มีกรอบหรือมีแนวทางในการจัดทำบทเรียน หน่วยการเรียนรู้ และหลักสูตรรายวิชา ซึ่งเป็นการกำหนดเป้าหมาย หรือจุดหมายที่ต้องการก่อน ดังนั้น ในการออกแบบจะต้องระบุรายละเอียดของรายการอย่างรอบคอบ เพื่อนำไปสู่เป้าหมายมากกว่า การระบุรายละเอียดโดยมีเป้าหมาย นั่นคือ การออกแบบที่ดีจะต้องพิจารณาย้อนกลับ 2) การเริ่มต้นจากเป้าหมายที่ต้องการทำให้มองเห็นเนื้อหา วิธีสอน และการจัดกิจกรรมการเรียนการสอน ซึ่งนำไปสู่เป้าหมาย หรือจุดหมายได้ดี เหมาะสม และสอดคล้องกัน

 Daugherty (2006) สรุปว่า การออกแบบรายวิชาด้วยกระบวนการออกแบบย้อนกลับ เป็นวิธีหนึ่งที่ช่วยให้ครูผู้สอนรู้จักออกแบบวิชาและการสอน ช่วยให้ผู้เรียนเห็นความสำคัญของสิ่งที่กำลังเรียนรู้และปฏิบัติกิจกรรมได้อย่างมีความหมายมากขึ้น

 Hendrickson (2006) สรุปว่า กระบวนการออกแบบย้อนกลับช่วยให้การจัดกิจกรรมการเรียนรู้ที่อิงมาตรฐานในห้องเรียนมีประสิทธิภาพมากขึ้น ช่วยให้ครูสามารถติดตามและปรับการจัดกิจกรรมการเรียนรู้ที่จะทำให้ผู้เรียนเกิดความเข้าใจ

 Allen and Tanner (2007) กระบวนการออกแบบย้อนกลับตามแนวคิดของ Wiggins and McTighe (1998) เป็นกระบวนการที่เป็นระบบ และนำไปใช้ในการจัดการเรียนการสอนที่มีประสิทธิภาพ

 Carlson (2008) สรุปว่า การพัฒนารายวิชาโดยใช้กระบวนการออกแบบย้อนกลับ ช่วยให้นักศึกษาบรรลุเป้าหมายในการเรียนรู้และตั้งใจเรียนรู้มากขึ้นสามารถเพิ่มแรงจูงใจ และความเข้าใจของผู้เรียน ซึ่งมุ่งเน้นผลการเรียนรู้และมาตรฐานการเรียนรู้ โดยระบุความต้องการของผู้เรียนและมาตรฐานการเรียนรู้ของหลักสูตร

 สรุปได้ว่า กระบวนการออกแบบย้อนกลับเป็นการออกแบบหลักสูตร หรือรายวิชา หรือหน่วยการเรียนรู้ที่เริ่มต้นจากการกำหนดเป้าหมายของการเรียนรู้ ประเมินผล และออกแบบการจัดการเรียนรู้ เพื่อให้บรรลุเป้าหมายและหลักฐานที่กำหนด กระบวนการออกแบบย้อนกลับ เป็นกระบวนการที่มีประสิทธิภาพ ช่วยให้ครูผู้สอนมีความเข้าใจชัดเจนในการกำหนดเป้าหมายที่ต้องการ การประเมินผล และการจัดกิจกรรมการเรียนรู้ที่สอดคล้องกัน เพื่อให้บรรลุเป้าหมายในการเรียนรู้ ช่วยเพิ่มแรงจูงใจ และความเข้าใจของผู้เรียน

 **2.3.5 ขั้นตอนของการออกแบบย้อนกลับ**

 การออกแบบย้อนกลับมีขั้นตอนที่สำคัญ 3 ขั้นตอน คือ การกำหนดเป้าหมายที่ต้องการ การประเมินผล และจัดกิจกรรมการเรียนรู้ที่สอดคล้องกัน นักการศึกษาอธิบายถึงขั้นตอนของการออกแบบย้อนกลับ ดังนี้

 Ornstein and Hunkins (2004, pp. 202 – 204) อธิบายขั้นตอนการออกแบบย้อนกลับของ Wiggins and McTighe ว่ามี 3 ขั้นตอน ดังนี้

 ขั้นตอนที่ 1 ระบุเป้าหมายหรือสิ่งที่โรงเรียนคาดหวังจากนักเรียน ดำเนินการ 3 ขั้นตอน ดังนี้ 1) ตรวจสอบเป้าหมายและเนื้อหาสาระในระดับชาติและท้องถิ่น ครูผู้สอนพิจารณาเนื้อหาสาระที่จะช่วยเหลือนักเรียนให้บรรลุเป้าหมาย ครูผู้สอนต้องคัดเลือกความรู้และทักษะที่มีคุณค่าสำหรับนักเรียน 2) พิจารณาเนื้อหาสาระที่สิ่งจำเป็นสำหรับนักเรียนที่จะต้องรู้ และความเข้าใจและทักษะที่อยู่ในรายวิชาและนอกรายวิชาที่นักเรียนต้องรู้ เพื่อให้บรรลุเป้าหมาย 3) ระบุความรู้ที่คงทน ซึ่งเป็นหลักของหน่วยการเรียนรู้ หรือรายวิชาและเป็นความเข้าใจที่สำคัญที่ต้องการให้นักเรียนบรรลุ หรือความคิดรวบยอด

 ขั้นตอนที่ 2 ระบุหลักฐานการประเมินผล ซึ่งแสดงให้เห็นว่านักเรียนประสบความสำเร็จในการเรียนรู้และต้องมีการเก็บรวบรวมหลักฐานการประเมิน Wiggins and McTighe ต้องการให้ครูผู้สอนและนักพัฒนาหลักสูตรคิดเกี่ยวกับหน่วยการเรียนรู้ หรือรายวิชาเหมือนนักประเมินผล เพื่อให้ทราบว่าสิ่งที่ต้องการในหลักสูตรและการเรียนรู้ของนักเรียนเกิดขึ้นจริง และเสนอแนะวิธีการประเมินผลที่หลากหลาย รวมทั้งการตรวจสอบที่ไม่เป็นทางการ การสังเกต การสนทนากับนักเรียน คำถามสั้น ๆ และการตรวจสอบผลงานหรือโครงการ

 ขั้นตอนที่ 3 การวางแผนการจัดการเรียนการสอน เมื่อระบุเป้าหมายที่ต้องการให้นักเรียนบรรลุในหลักสูตรและมีการประเมินผลเพื่อให้บรรลุเป้าหมายแล้ว จึงวางแผนการจัดกิจกรรมการเรียนการสอนโดยใช้คำถาม ดังนี้ 1) ความรู้และทักษะอะไรที่ช่วยให้นักเรียนเข้าใจและแสดงออกว่าบรรลุเป้าหมาย 2) กิจกรรมอะไรที่ช่วยให้นักเรียนเรียนรู้ความรู้และทักษะที่ต้องการ 3) ครูผู้สอนต้องสอนอะไรและอย่างไร เพื่อให้นักเรียนมีความรู้และทักษะตามที่ระบุ 4) ครูผู้สอนจะต้องใช้สื่ออะไร เพื่อกระตุ้นนักเรียนให้เกิดการเรียนรู้ 5) รายวิชา หรือหน่วยการเรียนรู้ช่วยให้นักเรียนบรรลุเป้าหมาย และหลักการของหลักสูตรหรือไม่

 Wiggins and McTighe (2006, pp. 17-21) อธิบายว่า การออกแบบย้อนกลับ แบ่งเป็น 3 ขั้นตอน ได้แก่ 1) การระบุเป้าหมายที่ต้องการ 2) ระบุหลักฐานการประเมินที่ยอมรับได้ และ 3) วางแผนการจัดการเรียนการสอน ดังนี้

 ขั้นตอนที่ 1 ระบุเป้าหมายที่ต้องการกำหนดสิ่งที่นักเรียนควรรู้ เข้าใจและสามารถทำได้ รวมทั้งเนื้อหาที่มีคุณค่าสำหรับการเรียนรู้ อะไรคือความเข้าใจที่คงทนที่ต้องการ ในขั้นนี้จะพิจารณาเป้าหมาย เนื้อหา และทบทวนความคาดหวังของหลักสูตร ดังแสดงในภาพที่ 2.4

***ภาพที่ 2.4*** กรอบแนวทางในการจัดลำดับความสำคัญของความรู้และทักษะที่สำคัญ

 คำอธิบายของวงกรอบความคิด 3 วง คือ

 1. วงกรอบความคิดใหญ่ หมายถึง ความรู้ที่ควรคุ้นเคยในขณะที่นักเรียนควรรู้รายละเอียดในหน่วยการเรียนรู้มีอะไรบ้างที่ควรได้ยิน อ่าน ศึกษา วิจัย ฯลฯ ซึ่งสิ่งเหล่านี้จะส่งผลให้นักเรียนมีความรู้ความเข้าใจในหน่วยการเรียนรู้ดียิ่งขึ้น

 2. วงกรอบความคิดกลาง หมายถึงความรู้และทักษะที่สำคัญ ซึ่งจะเชื่อมโยงและถ่ายโอนให้นักเรียนมีความรู้และทักษะในการเรียนหน่วยการเรียนรู้นั้น และหน่วยการเรียนรู้อื่น ๆ หรืออาจระบุความรู้ หรือประสบการณ์ที่จะช่วยนักเรียนในการเรียนรู้เรื่องที่ยากหรือซับซ้อน

 3. วงกรอบความคิดในสุด หมายถึงแนวคิดหลักและภาระงานในส่วนนี้ถือเป็นหัวใจ หรือเป็นสิ่งสำคัญที่จะทำให้นักเรียนเกิดแนวคิดหลักและภาระงานที่จะนำไปสู่ความเข้าใจที่คงทน ซึ่งเป็นหัวใจของการเรียนรู้รายวิชานั้น ๆ

 ขั้นตอนที่ 2 ระบุหลักฐานการประเมินที่ยอมรับได้

 กำหนดหลักฐานการประเมินที่จำเป็น สอดคล้องกับเป้าหมายที่ต้องการให้บรรลุ เพื่อให้รู้ว่านักเรียนบรรลุเป้าหมายที่พึงประสงค์ โดยมีหลักฐานอะไรที่จะแสดงถึงความเข้าใจและศักยภาพของนักเรียน ในขั้นนี้ต้องการให้ครูผู้สอนและนักพัฒนาหลักสูตรคิดในฐานะนักประเมินก่อนที่จะออกแบบหน่วยการเรียนรู้และบทเรียน และพิจารณาว่านักเรียนได้บรรลุความเข้าใจที่ต้องการหรือไม่

 นักการศึกษาได้ให้ความหมายของคำว่า “ความเข้าใจ” อย่างหลากหลายว่า หมายถึง การเข้าใจความหมาย หรืออธิบายความคิด หรือแนวคิด การหยั่งรู้ หรือการหยั่งเห็น ความเฉลียวฉลาด ซึ่งความหมายของความเข้าใจ มีความซับซ้อน มุมมอง รูปแบบและวิธีการที่หลากหลาย Wiggins and McTighe (2005, pp. 82-84) ได้กล่าวถึงความเข้าใจ 6 ด้าน ดังนี้ 1) สามารถอธิบาย (Can Explain) อธิบายเหตุการณ์ เรื่องราวต่าง ๆ หรือหลักการ โดยแสดงให้เห็นถึงเหตุผล ข้อมูล ข้อเท็จจริง ปรากฏการณ์ต่าง ๆ ที่น่าเชื่อถือประกอบการอ้างอิง เชื่อมโยงกับประเด็น หรือปัญหาต่าง ๆ 2) สามารถตีความ (Can Interpret) แปลความให้เกิดความหมายชัดเจน เล่าเหตุการณ์ หรือเรื่องราวต่าง ๆ ได้อย่างมีความหมาย ชี้ให้เห็นคุณค่า หรือมุมมองของตนเองประกอบการตีความและสะท้อนความคิดเห็น
3) สามารถประยุกต์ความรู้ (Can Apply) นำความรู้ไปใช้ในสถานการณ์ใหม่ ๆ ได้อย่างสร้างสรรค์และเหมาะสมกับสถานการณ์ 4) มีมุมมอง (Have Perspective) มองเห็นและรับรู้ประเด็นต่าง ๆ และตัดสินใจโดยผ่านขั้นตอนการวิเคราะห์ และมุมมองที่กว้าง โดยมีแนวคิด ทฤษฎี ข้อมูล ข้อเท็จจริง สนับสนุน 5) เข้าใจผู้อื่น (Can Empathize) เข้าถึงความรู้สึกและทัศนะของผู้อื่น ถึงแม้เป็นสิ่งที่ไม่คุ้นเคย และเข้าถึงความรู้สึกของผู้อื่นเมื่อมีประสบการณ์นั้น ๆ 6) รู้จักตนเอง (Have Self-Knowledge) รู้จักและเข้าใจตนเอง ค่านิยม วิถีชีวิต อุปนิสัย ปกป้องตนเอง หยั่งรู้ในเรื่องราวต่าง ๆ มีความตระหนักว่า มีสิ่งอื่นที่ยังไม่เข้าใจและสามารถสะท้อนถึงสิ่งที่ได้เรียนรู้ รวมทั้งประสบการณ์

วิธีการวัดและประเมินผลการเรียนรู้

1. การทดสอบ

(ปรนัยเลือกตอบ อัตนัย)

2. การสังเกตพฤติกรรม หรือ

การทำโครงงาน หรือ

การประเมินตามสภาพจริง

***ภาพที่ 2.5*** วิธีการวัดและประเมินผลการเรียนรู้

 การวัดผลประเมินผลในขั้นตอนที่ 2 นี้ จะต้องเป็นการวัดผลประเมินผลตามสภาพที่แท้จริง โดยวัดและประเมินผลตลอดเวลาของการจัดการเรียนรู้

 ขั้นตอนที่ 3 วางแผนการจัดการเรียนการสอน

 กำหนดวิธีการจัดกิจกรรมการเรียนรู้ที่เหมาะสม หลังจากกำหนดเป้าหมายและหลักฐานการแสดงความเข้าใจที่เหมาะสมแล้ว ในขั้นนี้มีคำถามสำคัญที่ต้องพิจารณา ดังนี้ 1) ความรู้และทักษะอะไรที่ต้องการให้นักเรียนบรรลุ 2) กิจกรรมอะไรที่จะทำให้นักเรียนมีความรู้และทักษะที่ต้องการ 3) อะไรที่จำเป็นและจะสอนอย่างไรเพื่อให้นักเรียนได้แสดงออกตามเป้าหมาย 4) สื่อและทรัพยากรอะไรที่ดีที่สุด ที่จะช่วยให้นักเรียนบรรลุเป้าหมาย

 Glatthorn Boschee and Whitehead (2006, p. 48) สรุปว่า การออกแบบรายวิชาและการสอนด้วยกระบวนการออกแบบย้อนกลับ มี 3 ขั้นตอน ดังนี้ 1) ระบุผลลัพธ์ที่ต้องการ 2) กำหนดหลักฐานที่ยอมรับได้ 3) วางแผนประสบการณ์การเรียนรู้และการเรียนการสอน

 Daugherty (2006) สรุปว่า การออกแบบรายวิชาและการสอนด้วยกระบวนการออกแบบย้อนกลับ มี 3 ขั้นตอน ดังนี้ 1) ระบุผลลัพธ์ที่ต้องการ 2) กำหนดหลักฐานที่ยอมรับได้ 3) วางแผนประสบการณ์การเรียนรู้และการเรียนการสอน

 ไตรรงค์ เจนการ (2550, น. 2-7) ได้กล่าวถึงการนำ Backward Design มาใช้ในการออกแบบการจัดการเรียนรู้โดยการประยุกต์กระบวนการ Backward Design ซึ่งเริ่มจากคิดทุกอย่างให้จบสิ้นสุดจากนั้นจึงเริ่มต้นจากปลายทางที่ผลผลิตที่ต้องการ (เป้าหมายหรือมาตรฐานการเรียนรู้) สิ่งนี้ได้มาจากหลักสูตร เป็นหลักฐานพยานแห่งการเรียนรู้ (Performances) ซึ่งเรียกว่ามาตรฐานการเรียนรู้แล้วจึงวางแผนการเรียนการสอนในสิ่งที่จำเป็นให้กับผู้เรียนเพื่อเป็นเครื่องมือที่นำไปสู่การสร้างผลงานหลักฐานแห่งการเรียนรู้นั้นได้

 ดังนั้น จึงสรุปได้ว่า กระบวนการออกแบบย้อนกลับจึงมีขั้นตอนที่สำคัญ 3 ขั้นตอน ได้แก่ 1) การระบุเป้าหมายที่ต้องการ 2) กำหนดการประเมินผล และ 3) วางแผนการจัดการเรียนการสอน

 **2.3.6 การออกแบบหลักสูตรตามกระบวนการออกแบบย้อนกลับ**

 การออกแบบหลักสูตรด้วยกระบวนการออกแบบย้อนกลับเป็นการออกแบบหลักสูตรหรือรายวิชา หรือหน่วยการเรียนรู้ที่เริ่มต้นจากการกำหนดเป้าหมายของการเรียนรู้ การประเมินผล และออกแบบการจัดการเรียนการสอน เพื่อให้บรรลุเป้าหมายและหลักฐานที่กำหนด ซึ่งการจัดการเรียนการสอนตามกระบวนการออกแบบย้อนกลับ ช่วยให้นักเรียนบรรลุเป้าหมายและหลักฐานการประเมินที่กำหนด Wiggins and McTighe (2005, pp. 191-226) ได้เสนอการจัดการเรียนการสอนตามกระบวนการออกแบบย้อนกลับ โดยใช้ WHERETO ซึ่งมีลักษณะ ดังนี้

 2.3.6.1 W (Where and Why) ที่ไหนและทำไม

 ครูผู้สอนต้องทำให้นักเรียนตั้งเป้าหมายให้ชัดเจนว่าอะไรคือผลการเรียนรู้ที่คาดหวัง และบทเรียนนั้นมุ่งเน้นไปที่ใด รวมทั้งความเข้าใจเหตุผลของการตั้งเป้าหมายดังกล่าว โดยนักเรียนสามารถตอบคำถามต่อไปนี้ได้ 1) เมื่อจบหน่วยการเรียนรู้นั้นต้องเข้าใจอะไรบ้างและความเข้าใจนั้นเป็นอย่างไร 2) สิ่งที่ต้องทำได้เมื่อจบบทเรียนคืออะไร ความรู้ ทักษะและคำถามอะไรที่ต้องมีความเชี่ยวชาญ เพื่อให้บรรลุสิ่งที่ตั้งไว้และแสดงให้เห็นถึงความเข้าใจและประสิทธิภาพ 3) สื่อการเรียนรู้อะไรที่ต้องมีเพื่อส่งเสริมการเรียนรู้และความสามารถ 4) งานหรือผลงานที่ต้องทำในขั้นตอนนี้คืออะไร และจะช่วยให้บรรลุเป้าหมายที่ตั้งไว้อย่างไร 5) งานหรือผลงานที่จัดทำในปัจจุบันสัมพันธ์กับสิ่งที่ทำมาก่อนอย่างไร และอะไรที่เป็นสิ่งสำคัญที่สุดของงานนั้น ๆ 6) ควรแบ่งเวลาอย่างไร งาน หรือผลงานที่จัดทำอยู่ในปัจจุบันและในอนาคตมีประเด็นใดบ้างที่ต้องการเวลามากที่สุด ควรวางแผนอย่างไร ควรทำอะไรต่อไป อะไรคือสิ่งที่ควรทำก่อนสิ่งอื่น 7) จะประเมินผลงานอย่างไร ข้อดีข้อด้อยคืออะไร จะปรับปรุงอะไรได้บ้าง

 2.3.6.2 H (Hook and Hold) ดึงและคงความสนใจ

 ครูผู้สอนต้องดึงความสนใจของนักเรียน ความท้าทายของการจัดการเรียนรู้แบบนี้ขึ้นอยู่ที่การทำให้นักเรียนเกิดแรงจูงใจภายใน (Intrinsic Motivation) อย่างมีประสิทธิภาพมากยิ่งขึ้น ทั้งนี้ อาจเริ่มที่การตั้งคำถามที่เหมาะสมกับนักเรียน ซึ่งอาจเป็นปริศนา หรือผลงาน เช่น บทบาทสมมติ หรือกรณีศึกษา รวมทั้งอาจเป็นคำถามที่เกิดขึ้นจากประสบการณ์ของนักเรียนก็ได้ ครูผู้สอนอาจจัดการเรียนรู้ โดยสร้างบริบทการเรียนรู้ ดังนี้ 1) การผสมผสานกิจกรรมต่าง ๆ เข้าด้วยกัน เช่น การตั้งคำถาม การทายปัญหา การสร้างความท้าทาย การตั้งสถานการณ์ต่าง ๆ หรือการเล่าเรื่องที่ต้องอาศัยเชาวน์ปัญญาของนักเรียนมากกว่าความรู้ในโรงเรียนในการตอบ เช่น การท้าทายให้นักเรียนคิดหาทางออกของสถานการณ์ที่กำหนดให้ 2) การกระตุ้นให้เกิดการคิด เช่น การเล่าเหตุการณ์ที่ไม่คุ้นเคย เพื่อให้เกิดแนวคิดสำคัญๆตามที่ตั้งไว้ 3) การทำให้เกิดประสบการณ์ตะลึงงัน ซึ่งนักเรียนต้องเอาชนะความรู้สึก อุปสรรคและปัญหาส่วนตัว ทำให้เกิดผลงานสัมฤทธิ์ผล 4) การเชื่อมโยงเป้าหมายกับตัวนักเรียน เช่น การให้นักเรียนย้อนกลับไปคิดเกี่ยวกับตนเอง หรือครอบครัว 5) การเปิดมุมมองที่แปลกใหม่ในประเด็นเดียวกัน เช่น การให้นักเรียนอ่านหนังสือจากต่างประเทศที่เขียนเกี่ยวกับเรื่องราวที่เคยอ่านมาจากหนังสือที่เขียนโดยคนชาติเดียวกัน

 2.3.6.3 E (Explore and Experience, Enable and Equip) พินิจพิจารณาและใคร่ครวญประสบการณ์ รวมทั้งทำให้สามารถและพร้อมที่จะเรียนรู้

 ครูผู้สอนต้องช่วยให้นักเรียนพินิจพิจารณาประสบการณ์ของตนเองเพื่อจะได้ทราบว่านักเรียนยังขาดอะไรอยู่บ้าง แทนที่จะมุ่งแต่ให้ความรู้ โดยไม่สนใจว่านักเรียนรู้อะไรมาก่อนแล้วบ้าง จากนั้นจึงทำให้ผู้เรียนพร้อมที่จะเรียนรู้ โดยทำให้ผู้เรียนสามารถแสดงให้เห็นถึงความเข้าใจที่ตนเองมีอยู่ได้ ครูผู้สอนต้องคิดว่าความรู้ ทักษะ หรืออุปนิสัยใดที่ผู้เรียนต้องมีเพื่อที่จะบรรลุสิ่งที่ตั้งไว้ และกิจกรรมใดที่จะช่วยให้นักเรียนพัฒนาความเข้าใจในแนวคิดหลักและทำให้ความเข้าใจดังกล่าวหยั่งรากลึกได้

 2.3.6.4 R (Reflect, Rethink, Revise) ไตร่ตรอง คิดซ้ำ และทบทวน

 ครูผู้สอนต้องพึงระลึกว่า การที่จะทำให้นักเรียนมีความเชี่ยวชาญในแนวคิดและงานใดๆเป็นเรื่องที่จำเป็นต้องทำเพื่อให้ความเข้าใจอย่างลึกซึ้ง ครูผู้สอนจึงต้องจัดกิจกรรมให้ผู้เรียนพินิจพิจารณาซ้ำ ๆ คิดซ้ำ ๆ และทบทวนซ้ำๆ โดยอาจถามคำถามสำคัญเป็นครั้งที่สอง เพื่อให้เข้าใจได้ชัดเจน

 2.3.6.5 E (Evaluate Work and Progress) ประเมินงานและความก้าวหน้า

 ครูผู้สอนต้องช่วยให้ผู้เรียนสามารถตรวจสอบตนเอง ประเมินตนเอง และปรับผลงานของตนเองทั้งที่เป็นรายบุคคลและเป็นกลุ่ม เพื่อให้เกิดความก้าวหน้า ความเข้าใจในตนเอง นี้เป็นสิ่งสำคัญที่สุดของความเข้าใจในการเรียนรู้ตลอดชีวิต โดยนักเรียนต้องประเมินตนเองอย่างซื่อสัตย์ จึงจะช่วยให้เกิดความเข้าใจอย่างชัดเจนว่า ตนเองเข้าใจอะไรและไม่เข้าใจอะไร

 2.3.6.6 T (Tailor and Personalize the Work) ปรับแต่ง และทำให้งานเหมาะกับนักเรียนแต่ละคนครูผู้สอนต้องคำนึงถึงความต้องการ แบบการเรียนรู้ ความรู้เดิม และความสนใจของนักเรียนแต่ละคน โดยที่ยังคงดำเนินกิจกรรมเพื่อให้บรรลุเป้าหมายที่วางไว้ตั้งแต่ต้น ทั้งนี้ ครูผู้สอนอาจใช้กระบวนการที่หลากหลาย ซึ่งรวมถึงวัสดุการเรียนการสอนต่าง ๆ เช่น บทอ่านที่มีระดับความยากต่าง ๆ กัน และวิธีการนำเสนอต่าง ๆ เช่น การนำเสนอด้วยวาจา การใช้ภาพ และการเขียน และครูผู้สอนอาจนำเสนอทางเลือกที่หลากหลาย เมื่อนักเรียนต้องจัดทำผลงาน เช่น การนำเสนอผลงานในหัวข้อเดียวกัน อาจเปิดโอกาสให้ผู้เรียนวาดภาพ หรือเขียนบันทึก

 2.3.6.7 O (Organize for Optimal Effectiveness) จัดระบบการเรียนการสอนให้เกิดประ - สิทธิภาพสูงสุด

รูปแบบการเรียนรู้แบบWHERETO

|  |  |  |
| --- | --- | --- |
| W | Where to go and what to learn | จุดประสงค์การเรียนรู้ |
| H | Hook and Hold | ดึงความสนใจและคงความสนใจของผู้เรียนไว้ |
| E | Equip,Experience and Explor | เปิดโอกาสให้ผู้เรียนได้ตรวจสอบและทบทวนความเข้าใจ และตรวจทานชิ้นงานของตนเอง |
| R | Rethink and Revise | เปิดโอกาสให้ผู้เรียนได้ตรวจสอบและทบทวนความเข้าใจและตรวจทานชิ้นงานของตนเอง |
| E | Evaluate (self assessment) | ให้ผู้เรียนได้ประเมินและประยุกต์ใช้ผลงานของตนเอง |
| T | (Be)tailored | จัดการเรียนรู้ให้ตอบสนองต่อความต้องการ ความสนใจและความสามารถของผู้เรียนที่มีความแตกต่างกัน |
| O | (Be) organize | การบริหารจัดการชั้นเรียนอย่างเหมาะสมสอดคล้องและสัมพันธ์กับกิจกรรมการเรียนรู้อย่างมีความหมายและให้ผู้เรียนมีส่วนร่วม |

 รูปแบบการเรียนรู้แบ WHERETO พบว่าในแต่ละขั้นตอนมีความสอดคล้องกับขั้นตอนการออกแบบหน่วยการเรียนรู้แบบย้อนกลับ (Backward Design)ดังนี้

|  |  |  |
| --- | --- | --- |
| W | Where to go and what to learn | จุดประสงค์การเรียนรู้ |
| H | Hook and Hold | ดึงความสนใจและคงความสนใจของผู้เรียนไว้ |
| E | Equip,Experience and Explor | เปิดโอกาสให้ผู้เรียนได้ตรวจสอบและทบทวนความเข้าใจ และตรวจทานชิ้นงานของตนเอง |

 ขั้นที่ 1 กำหนดความรู้ความสามารถของผู้เรียนที่ต้องการให้เกิดขึ้น (Identify Desired Results)

|  |  |  |
| --- | --- | --- |
| R | Rethink and Revise | เปิดโอกาสให้ผู้เรียนได้ตรวจสอบและทบทวนความเข้าใจและตรวจทานชิ้นงานของตนเอง |
| E | Evaluate (Self Assessment) | ให้ผู้เรียนได้ประเมินและประยุกต์ใช้ผลงานของตนเอง |

 ขั้นที่ 2 กำหนดหลักฐานการแสดงออกของผู้เรียนที่ต้องการให้เกิดขึ้น หลังจากได้เรียนรู้แล้วซึ่งเป็นหลักฐานการแสดงออกที่ยอมรับได้ว่าผู้เรียนมีความรู้ความสามารถตามที่กำหนดไว้ (Determine Acceptable Evidence of Learning)

|  |  |  |
| --- | --- | --- |
| T | (Be)tailored | จัดการเรียนรู้ให้ตอบสนองต่อความต้องการ ความสนใจและความสามารถของผู้เรียนที่มีความแตกต่างกัน |
| O | (Be) organize | การบริหารจัดการชั้นเรียนอย่างเหมาะสมสอดคล้องและสัมพันธ์กับกิจกรรมการเรียนรู้อย่างมีความหมายและให้ผู้เรียนมีส่วนร่วม |

 ขั้นที่ 3 ออกแบบการจัดประสบการณ์การเรียนรู้ (Plan learning Experiences and Instruction) ครูผู้สอนต้องจัดการเรียนรู้อย่างเป็นขั้นตอน เพื่อให้นักเรียนสามารถพัฒนาการเรียนรู้ได้ดีที่สุด รวมทั้งเกิดความเข้าใจที่หยั่งรากลึกโดยพยายามให้เกิดความเข้าใจคลาดเคลื่อนน้อยที่สุด

 สรุปได้ว่า การออกแบบหลักสูตรและการจัดการเรียนการสอนตามกระบวนการออกแบบย้อนกลับ เป็นการดำเนินการตามขั้นตอน 3 ขั้นตอน ได้แก่ ระบุเป้าหมายที่ต้องการกำหนดหลักฐานการประเมิน และวางแผนการจัดการเรียนการสอน การจัดการเรียนการสอนตามกระบวนการออกแบบย้อนกลับ โดยใช้ WHERETO เพื่อวางแผนการจัดกิจกรรมการเรียนการสอนประกอบด้วย การตั้งเป้าหมายในการเรียนรู้ การสร้างความสนใจในการเรียนรู้ การพิจารณา หรือทบทวนความรู้และประสบการณ์ การตรวจสอบและประเมินความก้าวหน้า การเลือกวิธีสอน ลำดับของบทเรียน สื่อการเรียนรู้ และสร้างบรรยากาศในการเรียนรู้ เพื่อช่วยให้นักเรียนเกิดความเข้าใจที่คงทน นำไปสู่การบรรลุเป้าหมายและหลักฐานการประเมินที่กำหนด

 **2.3.7 การประเมินการเรียนรู้ในกระบวนการออกแบบย้อนกลับและเกณฑ์การประเมิน**

 การประเมินและเกณฑ์การประเมินในกระบวนการออกแบบย้อนกลับจะต้องสะท้อนมาตรฐานการเรียนรู้และตัวชี้วัด ซึ่งเป็นเป้าหมายที่ต้องการให้นักเรียนทุกคนบรรลุ และเกณฑ์การประเมินแบบรูบริคส์ เป็นแนวการให้คะแนนซึ่งสามารถแยกระดับความสำเร็จในการเรียนรู้ หรือการปฏิบัติงานของนักเรียนได้อย่างชัดเจน ตั้งแต่คุณภาพที่ต้องปรับปรุงแก้ไข ถึงระดับดีมากโดยประกอบด้วยเกณฑ์ ซึ่งมีระดับคุณภาพงานในการให้คะแนน ซึ่งช่วยให้การประเมินผลมีความเชื่อมโยงสัมพันธ์กับมาตรฐาน (สำนักงานคณะกรรมการการศึกษาขั้นพื้นฐาน, 2549, น. 15) นักการศึกษากล่าวถึงการประเมินและเกณฑ์การประเมิน ดังนี้

 Martler (2001) สรุปว่า เกณฑ์การประเมิน เป็นมาตราส่วนประเมินค่าหรือแนวทางการให้คะแนน ประกอบด้วย เกณฑ์การประเมินที่มีลักษณะเฉพาะใช้ในการประเมินการปฏิบัติงาน หรือผลงานของนักเรียน ซึ่งเป็นผลจากการปฏิบัติงานนั้น โดยเกณฑ์การประเมินอาจประกอบด้วย 2 ส่วน คือ มิติ หรือด้าน หรือคุณลักษณะ ซึ่งจะเป็นเกณฑ์บอกครูผู้สอนหรือผู้ประเมินว่า การปฏิบัติงาน หรือผลงานนั้น ๆ จะต้องพิจารณาสิ่งใดบ้าง และระดับคุณภาพหรือระดับคะแนน จะต้องระบุว่า การปฏิบัติงาน หรือผลงานที่ประเมินนั้นจะต้องมีเกณฑ์การประเมินอย่างไร

 Ornstein and Hunkins (2004, pp. 202-204) สรุปว่า การระบุหลักฐานการประเมินเพื่อแสดงให้เห็นว่า นักเรียนประสบความสำเร็จในการเรียนรู้ ต้องมีการเก็บรวบรวมหลักฐาน การประเมิน แสดงให้เห็นว่า สิ่งที่ต้องการในหลักสูตรและการเรียนรู้ของนักเรียนเกิดขึ้นจริง และใช้วิธีการประเมินที่หลากหลาย รวมทั้งการตรวจสอบที่ไม่เป็นทางการ การสังเกต การสนทนากับนักเรียน คำถามสั้น ๆ และการตรวจผลงาน หรือโครงการ

 Wiggins and McTighe (2006, pp. 161-167, 173) สรุปว่า การประเมินสอดคล้องกับเป้าหมายที่ต้องการให้บรรลุ เพื่อให้รู้ว่านักเรียนบรรลุเป้าหมายที่พึงประสงค์ โดยมีหลักฐานที่แสดงถึงความเข้าใจและศักยภาพของนักเรียน และประเมินความเข้าใจที่คงทน โดยคำนึงถึงความเข้าใจ 6 ด้าน ดังนี้ 1) สามารถอธิบายเหตุการณ์ เรื่องราวต่าง ๆ หรือหลักการ โดยแสดงให้เห็นถึงเหตุผล ข้อมูล ข้อเท็จจริง ปรากฏการณ์ต่าง ๆ ที่น่าเชื่อถือประกอบการอ้างอิงเชื่อมโยงกับประเด็นหรือปัญหาต่าง ๆ 2) สามารถตีความ แปลความให้เกิดความหมายชัดเจน เล่าเหตุการณ์ หรือเรื่องราวต่าง ๆ ได้อย่างมีความหมาย ชี้ให้เห็นคุณค่า หรือมุมมองของตนเองประกอบการตีความและสะท้อนความคิดเห็น
3) สามารถประยุกต์ความรู้ นำความรู้ไปใช้ในสถานการณ์ใหม่ ๆ ได้อย่างสร้างสรรค์และเหมาะสมกับสถานการณ์ 4) มีมุมมอง มองเห็นและรับรู้ประเด็นต่าง ๆ และตัดสินใจโดยผ่านขั้นตอนการวิเคราะห์ และมุมมองที่กว้าง โดยมีแนวคิด ทฤษฎี ข้อมูล ข้อเท็จจริงสนับสนุน 5) เข้าใจผู้อื่น เข้าถึงความรู้สึกและทัศนะของผู้อื่นถึงแม้เป็นสิ่งที่ไม่คุ้นเคย และเข้าถึงความรู้สึกของผู้อื่นเมื่อมีประสบการณ์นั้น ๆ
6) รู้จักตนเอง รู้จักและเข้าใจตนเอง ค่านิยม อุปนิสัย ปกป้อง ตนเอง หยั่งรู้ในเรื่องราวต่าง ๆ มีความตระหนักว่า มีสิ่งอื่นที่ยังไม่เข้าใจ และสามารถสะท้อนถึงสิ่งที่เรียนรู้รวมทั้งประสบการณ์

 ในการพัฒนาเกณฑ์การประเมินความเข้าใจ หรือกระบวนการที่ซับซ้อน ต้องพิจารณาจากมาตรฐานการเรียนรู้และตัวชี้วัด หรือเป้าหมายที่ต้องการให้นักเรียนบรรลุ กำหนดวิธีที่ทำให้นักเรียนสามารถแสดงความเข้าใจเกี่ยวกับหัวข้อที่เรียนรู้ในหน่วย หรือรายวิชา และกำหนดเกณฑ์การประเมินและตัวบ่งชี้ตัวอย่าง 4 ระดับ เพื่อประเมินระดับความเข้าใจของนักเรียน

**ตารางที่ 2.1**

*ตัวอย่างการพัฒนาเกณฑ์การประเมิน*

|  |  |
| --- | --- |
| ระดับคุณภาพ | เกณฑ์การประเมินและตัวบ่งชี้ |
| 4 | แสดงความเข้าใจที่ลึกซึ้งและซับซ้อนเกี่ยวกับความคิดหรือกระบวนการที่สอดคล้อง หลักฐาน การโต้แย้ง คุณสมบัติที่สร้างขึ้น การตั้งคำถาม และวิธีการที่ใช้อยู่ในระดับสูงขึ้นมากกว่าสาระที่เรียน |
| 3 | แสดงความเข้าใจเกี่ยวกับแนวคิดและกระบวนการทั้งหมด ความคิดรวบยอด หลักฐาน การโต้แย้ง และวิธีการที่ใช้เหมาะสมกับประเด็น หรือปัญหาที่นำเสนอ แสดงแนวคิดหลัก หรือวิธีการให้เห็นภาพทั้งหมดโดยไม่ทำให้เกิดความเข้าใจผิด |
| 2 | แสดงความเข้าใจเกี่ยวกับแนวคิด หรือกระบวนการได้ในลักษณะจำกัด หรือน้อย ความคิดรวบยอด หลักฐาน การโต้แย้ง และวิธีการที่ใช้แบบง่ายไม่ละเอียดประเด็น หรือปัญหาที่นำเสนอไม่เพียงพอ แสดงแนวคิด หรือวิธีการทำให้เกิดความเข้าใจบ้าง |
| 1 | แสดงความเข้าใจเกี่ยวกับแนวคิด หรือกระบวนการเล็กน้อย ความคิดรวบยอด หลักฐาน การโต้แย้ง และวิธีการที่ใช้ไม่เพียงพอในการนำเสนอประเด็นหรือปัญหา แสดงแนวคิดเสมอ หรือวิธีการทำให้เกิดความเข้าใจผิด |

 นอกจากนี้ กำหนดวิธีการวัดและประเมินผลการเรียนรู้ โดยการวัดและประเมินการเรียนรู้ ครอบคลุมความรู้ที่จะให้นักเรียนคุ้นเคย ความรู้และทักษะที่สำคัญ แนวคิดหลัก และภาระงาน ด้วยวิธีการวัดและประเมินผลการเรียนรู้ตามสภาพที่แท้จริง คือ 1) การทดสอบ โดยใช้แบบปรนัย ชนิดเลือกตอบ และแบบอัตนัย และ 2) การสังเกตพฤติกรรม หรือการทำโครงงานหรือการประเมินตามสภาพจริง โดยการวัดและประเมินตลอดเวลาของการจัดการเรียนรู้

 Daugherty (2006) อธิบายว่า การประเมินในการออกแบบรายวิชาและการสอนด้วยกระบวนการออกแบบย้อนกลับ เป็นการประเมินเพื่อสรุปว่า นักเรียนทำได้ตามเป้าหมายที่กำหนดไว้หรือไม่ การประเมินแบ่งเป็น 2 ส่วน คือ 1) งานที่แสดงความสามารถตามสภาพจริง เป็นงานที่ช่วยให้นักเรียนแสดงให้เห็นถึงความเข้าใจ และจะใช้เกณฑ์ใดตัดสิน 2) หลักฐานอื่น ๆ ที่ครอบคลุมการประเมินแบบเดิม เช่น การทดสอบ การบ้าน

 สำนักงานคณะกรรมการการศึกษาขั้นพื้นฐาน (2552, น. 71-74) สรุปว่า การประเมินตามสภาพจริง เป็นการประเมินด้วยวิธีการที่หลากหลาย เพื่อให้ได้ผลการประเมินที่สะท้อนความสามารถที่แท้จริงของผู้เรียนควรใช้การประเมินการปฏิบัติร่วมกับการประเมินด้วยวิธีอื่น ภาระงานควรสะท้อนภาพความเป็นจริง หรือใกล้เคียงกับชีวิตจริงมากกว่าเป็นการปฏิบัติกิจกรรมทั่ว ๆ ไป ดังนั้น การประเมินตามสภาพจริงจะต้องออกแบบการจัดการเรียนรู้และการประเมินผลไปด้วยกันและกำหนดเกณฑ์การประเมิน (Rubrics) ให้สอดคล้องหรือใกล้เคียงกับชีวิตจริง และหลักฐานการเรียนรู้ที่แสดงให้เห็นผลการเรียนรู้ของผู้เรียนที่เป็นรูปธรรมว่า มีร่องรอยหรือหลักฐานใดบ้างที่แสดงถึงผลการเรียนรู้ของผู้เรียนที่สัมพันธ์โดยตรงกับมาตรฐาน/ตัวชี้วัดโดยทั่วไปจำแนกหลักฐานการเรียนรู้เป็น 2 ประเภท คือ 1) ผลผลิต ได้แก่ รายงานที่เป็นรูปเล่ม สิ่งประดิษฐ์ แบบจำลอง แผนภูมิ แฟ้มสะสมงาน ผังมโนทัศน์ การเขียนอนุทิน การเขียนเรียงความ คำตอบที่ผู้เรียนสร้างเอง โครงงาน ฯลฯ 2) ผลการปฏิบัติ การรายงานด้วยวาจา การสาธิต การทดลอง การปฏิบัติการภาคสนาม การอภิปราย การจัดนิทรรศการ การสังเกตพฤติกรรมผู้เรียนของครู รายงานการประเมินตนเองของผู้เรียน ฯลฯ

 นอกจากนี้ยังได้สรุปถึงเกณฑ์การประเมิน (Rubrics)ว่า การใช้เกณฑ์การประเมินในการประเมินภาระงาน หรือผลงาน จะช่วยให้ทราบว่า ภาระงานหรือผลงานนั้นดีเพียงพอแล้ว การใช้เกณฑ์การประเมินในการประเมินภาระงานเป็นการให้คะแนนที่ประกอบด้วยเกณฑ์ด้านต่าง ๆ เพื่อใช้ประเมินผลการปฏิบัติของผู้เรียน ภาระงาน หรือผลงาน โดยกำหนดเกณฑ์ คือ สิ่งสำคัญที่ผู้เรียนควรรู้ และปฏิบัติได้ และกำหนดระดับคุณภาพแต่ละเกณฑ์ พร้อมทั้งคำอธิบายคุณภาพทุกระดับ และเกณฑ์การประเมินยังใช้เป็นเครื่องมือในการสอนได้อย่างดี โดยให้นักเรียนได้รับทราบว่าครูผู้สอนคาดหวังอะไรบ้างจากงานที่มอบหมาย

 สรุปได้ว่า การประเมินและเกณฑ์การประเมินในกระบวนการออกแบบย้อนกลับเป็นการประเมินตามสภาพจริง ด้วยวิธีการที่หลากหลาย เพื่อให้ได้ผลการประเมินที่สะท้อนความสามารถที่แท้จริงของผู้เรียน โดยกำหนดเกณฑ์การให้คะแนน และคำอธิบายระดับคุณภาพซึ่งสะท้อนมาตรฐานการเรียนรู้และตัวชี้วัดซึ่งเป็นเป้าหมายที่ต้องการให้นักเรียนทุกคนบรรลุหรือแสดงออกถึงความเข้าใจที่แท้จริงของนักเรียน

**2.4 ความเป็นพลโลก**

 **2.4.1 แนวคิดเกี่ยวกับการพัฒนาความเป็นพลโลก**

 UNESCO (2015, p. 14) ระบุว่าพลเมืองโลกหรือพลโลกหมายถึงบุคคลผู้มีความรู้สำนึกร่วมเป็นส่วนหนึ่งของชุมชนทั้งในระดับภาพกว้างและการเป็นส่วนหนึ่งของมนุษยชาติ

 วิชัย ตันศิริ (2555, น. 40) ระบุว่า พลเมืองเป็นผู้มีส่วนร่วมในการปฏิบัติงานจิตสาธารณะเห็นแก่ประโยชน์ส่วนรวม มีความรับผิดชอบ และพร้อมเป็นผู้นำแห่งการเปลี่ยนแปลงในทุกระดับเป็นพลเมืองในสังคมประชาธิปไตย

 สิริวรรณ ศรีพหล (2551, น. 19-20) กล่าวว่า ความเป็นพลโลกหมายถึงคุณลักษณะของบุคคลที่มีความเข้าใจและยอมรับ พลเมืองในภูมิภาคอื่น ๆ มองโลกในด้านต่าง ๆ ด้วยความเข้าใจ มีแนวคิดและเจตคติที่ถูกต้องในเรื่องารอยู่ร่วมกันของมนุษยชาติในแง่ความสัมพันธ์การพึ่งพาอาศัยซึ่งกันและกันยอมรับและความสามารถทำงานร่วมกับผู้อื่นในแง่ความร่วมมือและการติดต่อสื่อสารอย่างมีประสิทธิภาพ มีความเต็มใจในการแก้ไขความขัดแย้งอย่างสันติวิธี ทั้งในระดับท้องถิ่น ระดับชาติ และระดับโลก

 ความเป็นมาของการจัดการศึกษาเพื่อพัฒนาความเป็นพลเมืองดีการพัฒนาผู้เรียนให้เป็นพลเมืองดีนับเป็นหน้าที่หลักของการศึกษา ซึ่งแนวคิดนี้มีมาตั้งแต่สมัยกรีกโบราณแล้ว การมองการศึกษาในทรรศนะของชาวกรีกโบราณ หมายถึง การเป็นคนดีและพลเมืองดี ดังนั้น จุดมุ่งหมายประการสำคัญของการศึกษา ไม่ว่าจะเป็นการศึกษาของประเทศใดก็ตาม ก็คือ การสร้างความเป็นพลเมืองดีให้กับเยาวชนของชาติในอันที่จะดำรงชีวิตอย่างมีประสิทธิภาพทั้งต่อส่วนตนและส่วนรวม แนวคิดเกี่ยวกับการพัฒนาความเป็นพลเมืองดีนี้จะปรากฏชัดเจนอยู่ในสาระของหลักสูตรทุกระดับชั้น สำหรับประเทศไทยนั้น เมื่อมีการใช้หลักสูตรในระยะแรก ๆ ก็ได้กำหนดให้ผู้เรียนเป็นคนดี เช่น หลักสูตร ปี พ.ศ. 2542 กรมการศึกษาธิการ ออกหลักสูตรประโยคมูลศึกษา กำหนดให้มีวิชาจรรยาอยู่ด้วย โดยวางความมุ่งหมายไว้ว่า

 “ให้เป็นการกล่อมเกลาอัธยาศัยใจคอ ฝึกดัดให้มีสันดานดี คือ ให้เป็นผู้ตั้งอยู่ในที่ชอบเป็นต้นว่า ให้มีความสุจริตในกิจการทั้งปวง มีความอ่อนน้อมสุภาพอยู่ในถ้อยคำและความบังคับบัญชาของผู้ใหญ่ รวมความคือ ต้องหัดให้เป็นเด็กดี ทำมาหากินแต่ในทางชอบสมควรแก่ฐานะที่เป็นไพร่ฟ้าข้าแผ่นดินสืบไป” (กระทรวงศึกษาธิการ, 2503, น. 145)

 หลักสูตรฉบับต่อ ๆ มาก็ยังเน้นการพัฒนาผู้เรียนให้เป็นคนดี โดยเฉพาะภายหลังเมื่อประเทศไทยมีการเปลี่ยนแปลงการปกครอง ปี พ.ศ. 2475 เพราะจะต้องสอนให้นักเรียนเข้าใจระบอบการปกครอง ดังหลักสูตรปี พุทธศักราช 2480 วิชาจรรยาได้มีการขยายไปเป็นวิชาหน้าที่พลเมือง โดยมีรายการสอนดังนี้ 1) หน้าที่พลเมืองให้รู้หน้าที่ที่จะต้องปฏิบัติต่อครอบครัวต่อหมู่คณะต่อชาติศาสนา พระมหากษัตริย์และรัฐธรรมนูญ ให้รู้จักขนบธรรมเนียมประเพณีของชาติไทย โดยเฉพาะอย่างยิ่งที่ใช้และถือกันอยู่ในท้องถิ่นที่โรงเรียนตั้งอยู่ 2) ระบอบรัฐธรรมนูญ ให้รู้จักสิทธิและหน้าที่ชองชนชาวสยามตามบทบัญญัติแห่งรัฐธรรมนูญเป็นต้นว่ามีหน้าที่เคารพต่อกฎหมาย ป้องกันประเทศ ช่วยเหลือข้าราชการและการเลือกตั้ง 3) การปกครองท้องถิ่นให้รู้จักระเบียบการปกครองส่วนภูมิภาคและเทศบาล 4) วันสำคัญ ให้รู้จักวันสำคัญต่าง ๆ และหน้าที่พลเมืองพึงปฏิบัติต่อวันนั้น ๆ เช่น วันฉลอง รัฐธรรมนูญ วันวิสาขบูชาและวันเฉลิมพระชนมพรรษา เป็นต้น (กระทรวงศึกษาธิการ, 2503, น. 159)

 สำหรับหลักสูตรปีพุทธศักราช 2491 และหลักสูตรปีพุทธศักราช 2493 วิชาหน้าที่พลเมืองกำหนดความมุ่งหมายไว้ว่า ต้องการให้รู้จักหน้าที่ที่จะต้องปฏิบัติต่อโรงเรียน ครอบครัว ประชาคม ชาติ พระมหากษัตริย์ และรัฐธรรมนูญ ครั้นต่อมา เมื่อมีการประกาศใช้หลักสูตรในปีพุทธศักราช 2503 ในหมวดสังคมศึกษา ได้แยกเป็นวิชาหน้าที่พลเมือง ศีลธรรม ภูมิศาสตร์และประวัติศาสตร์ สำหรับวิชาหน้าที่พลเมือง ได้กำหนดวัตถุประสงค์ เพื่อพัฒนาเยาวชนให้เป็นพลเมืองดีในสังคมประชาธิปไตย โดยกำหนดให้เรียนเกี่ยวกับหน้าที่ของพลเมืองที่มีต่อครอบครัว ต่อศาสนา ต่อประเทศและต่อพระมหากษัตริย์ รวมทั้งเรียนรู้เกี่ยวกับการปกครองของประเทศด้วยเมื่อมีการเปลี่ยนแปลงทางด้านการเมือง เศรษฐกิจและสังคม ตลอดจนความก้าวหน้าทางวิทยาการอย่างรวดเร็ว กระทรวงศึกษาธิการ จึงมีการเปลี่ยนแปลงหลักสูตรปีพุทธศักราช 2503 ซึ่งใช้มาเป็นระยะเวลานาน มาประกาศใช้หลักสูตรประถมศึกษาและหลักสูตรมัธยมศึกษาตอนต้น พุทธศักราช 2521 และหลักสูตรมัธยมศึกษาตอนปลาย พุทธศักราช 2524 ในส่วนของหลักสูตรสังคมศึกษาได้มีการปรับโครงสร้างของเนื้อหารายวิชาต่าง ๆ จะจัดหลักสูตรแบบบูรณาการในส่วนของวิชาบังคับและมีรายวิชาเลือกจำนวนหนึ่ง ให้ผู้เรียนมีโอกาสเลือกเรียนเพื่อให้มีความรู้กว้างขึ้น แต่ในส่วนของจุดประสงค์สำคัญยังคงเน้นพัฒนาความเป็นพลเมืองดี ดังจุดประสงค์ประการที่หนึ่งที่กำหนดไว้ คือ “เพื่อส่งเสริมความเป็นพลเมืองดีตามระบอบการปกครองแบบประชาธิปไตยอันมีพระมหากษัตริย์เป็นประมุข” (กระทรวงศึกษาธิการ, 2520, น. 61) ต่อมามีการปรับปรุงและพัฒนาหลักสูตรให้มีความสอดคล้องกับสภาพของสังคม โดยมีการประกาศใช้หลักสูตรประถมศึกษา พุทธศักราช 2521 (ฉบับปรับปรุง พ.ศ.2533) หลักสูตรมัธยมศึกษาตอนต้น พุทธศักราช 2521 (ฉบับปรับปรุง พ.ศ. 2533) และมัธยมศึกษาตอนปลายพุทธศักราช 2524 (ฉบับปรับปรุง พ.ศ. 2533) ในจุดประสงค์ข้อหนึ่งกำหนดว่า “เพื่อให้สามารถปฏิบัติตนเป็นพลเมืองดีตามระบอบประชาธิปไตย อันมีพระมหากษัตริย์เป็นประมุข มีส่วนร่วมในการอนุรักษ์และเสริมสร้างศิลปวัฒนธรรมและสิ่งแวดล้อมในชุมชน” (กระทรวงศึกษาธิการ, 2535, น. 47) และได้จัดหลักสูตรแบบบูรณาการ โดยหลักสูตรประถมศึกษาได้กำหนดสาระการเรียนรู้เพื่อการพัฒนาความเป็นพลเมืองดี ไว้ในกลุ่มสร้างเสริมประสบการณ์ชีวิตและกลุ่มสร้างเสริมลักษณะนิสัย

 ในหลักสูตรมัธยมศึกษาตอนต้น เนื้อหาสาระเพื่อการพัฒนาความเป็นพลเมืองดีจะปรากฏในกลุ่มวิชาสังคมศึกษา ซึ่งก็จัดหลักสูตรแบบบูรณาการเช่นกัน ส่วนหลักสูตรมัธยมศึกษาตอนปลาย สาระการเรียนรู้เกี่ยวกับหน้าที่พลเมืองก็ปรากฏในกลุ่มวิชาสังคมศึกษา โดยเฉพาะในรายวิชา ส 401 สังคมศึกษา และ ส 402 สังคมศึกษา นอกจากนั้นยังได้จัดวิชาเลือกไว้หลายวิชา เพื่อการพัฒนาพลเมืองดี เช่น วิชาเลือกในระดับมัธยมศึกษาตอนต้น มีรายวิชากฎหมายในชีวิตประจำวัน วิชาการปกครองของไทย เป็นต้น

 ปัจจุบันมีการใช้หลักสูตรการศึกษาขั้นพื้นฐาน พุทธศักราช 2551 มุ่งพัฒนาคนไทยให้เป็นมนุษย์ที่สมบูรณ์เป็นคนดี มีปัญญา มีความสุข มีความเป็นไทย ความเป็นพลเมืองที่ดีของชาติซึ่งสอดคล้องกับพระราชบัญญัติการศึกษาแห่งชาติ มาตรา 6 ที่ระบุว่า “การจัดการศึกษาต้องเป็นไปเพื่อพัฒนาคนไทยให้เป็นมนุษย์ที่สมบูรณ์ทั้งร่างกาย จิตใจ สติปัญญา ความรู้และวัฒนธรรม มีจริยธรรมและวัฒนธรรมในการดำรงชีวิต สามารถอยู่ร่วมกับผู้อื่นได้อย่างมีความสุข”

 การศึกษาขั้นพื้นฐานได้กำหนดสาระการเรียนรู้ 8 กลุ่มด้วยกัน สาระการเรียนรู้ทั้ง 8 กลุ่มนี้ เป็นองค์ความรู้ที่เน้นการฝึกปฏิบัติ การพัฒนาทักษะหรือกระบวนการเรียนรู้และคุณลักษณะหรือค่านิยม คุณธรรม จริยธรรมของผู้เรียน

 กลุ่มสาระการเรียนรู้สังคมศึกษา ศาสนาและวัฒนธรรม นับเป็นกลุ่มสาระการเรียนรู้ที่สำคัญในหลักสูตร โดยออกแบบมาเพื่อส่งเสริมศักยภาพการเป็นพลเมืองดีให้แก่ผู้เรียน เน้นการพัฒนาผู้เรียนให้เกิดความเจริญงอกงามในด้านความรู้ ด้านทักษะ กระบวนการและด้านเจตคติและค่านิยม สาระที่เป็นองค์ความรู้ของกลุ่มสังคมศึกษา ศาสนาและวัฒนธรรม ประกอบด้วย 5 สาระ ได้แก่

 สาระที่ 1 ศาสนา ศีลธรรม จริยธรรม

 สาระที่ 2 หน้าที่พลเมือง วัฒนธรรมและการดำเนินชีวิตในสังคม

 สาระที่ 3 เศรษฐศาสตร์

 สาระที่ 4 ประวัติศาสตร์

 สาระที่ 5 ภูมิศาสตร์

 สำหรับสาระที่ 2 หน้าที่พลเมือง วัฒนธรรม และการดำเนินชีวิตในสังคมนับเป็นสาระหนึ่งในหลักสูตรที่กำหนดให้มีการจัดการเรียนการสอนในทุกช่วงชั้น ซึ่งสาระดังกล่าวเน้นความรู้ ทักษะกระบวนการและเจตคติ เพื่อนำไปสู่ความเป็นพลเมืองดี โดยสาระหลักนี้ได้กำหนดขอบข่ายการเรียนรู้ที่มีแนวคิดรวบยอดเกี่ยวกับศาสตร์ต่าง ๆหลายศาสตร์ คือ สังคมวิทยามานุษยวิทยา รัฐศาสตร์และนิติศาสตร์

 จะเห็นได้ว่าหลักสูตรทั้งระดับประถมศึกษาและมัธยมศึกษา ตั้งแต่ ปีพุทธศักราช 2521 มาจนกระทั่งปัจจุบันที่มีการใช้หลักสูตรการศึกษาขั้นพื้นฐาน พุทธศักราช 2544 วิชาหน้าที่พลเมืองจะไม่ปรากฏเป็นรายวิชาที่แยกเป็นรายวิชาหนึ่งต่างหากเหมือนหลักสูตรในอดีตที่ผ่านมาที่มีรายวิชาหน้าที่พลเมืองเป็นการเฉพาะ อย่างไรก็ตาม ก็มีการจัดเนื้อหาสาระที่เกี่ยวกับหน้าที่พลเมือง โดยได้สอดแทรกไว้แล้วในกลุ่มวิชาต่าง ๆ โดยเฉพาะกลุ่มวิชาสังคมศึกษา ตามหลักสูตรพุทธศักราช 2521 (ฉบับปรับปรุง พ.ศ. 2533) หรือในกลุ่มสาระการเรียนรู้สังคมศึกษา ศาสนาและวัฒนธรรมในหลักสูตรการศึกษาขั้นพื้นฐาน พุทธศักราช 2544 โดยเฉพาะสาระที่ 2 ดังรายละเอียดข้างต้น

 ความเป็นมาของการจัดการศึกษาเพื่อพัฒนาความเป็นพลโลกการศึกษาเพื่อความเป็นพลเมืองดีเป็นจุดหมายสำคัญของหลักสูตรในทุกระดับมาทุกสมัย แนวคิดเกี่ยวกับการพัฒนาพลเมืองดี (Civic Education หรือ Citizenship) มีมาตั้งแต่สมัยยุคกรีกโบราณแล้วและได้พัฒนาอย่างต่อเนื่องจนปัจจุบัน แต่พลเมืองดีมักถูกเน้นไปในลักษณะของความจงรักภักดีต่อประเทศ ตามระบอบการปกครองของประเทศตน

 โดยทั่วไปการพัฒนาเยาวชนให้เป็นพลเมืองดีนั้น มักเข้าใจว่าแนวทางการพัฒนาก็คือการมุ่งให้ผู้เรียนได้มีความรู้ความเข้าใจเกี่ยวกับความเป็นมาของประเทศที่ตนอาศัยอยู่ เข้าใจกลไกการบริหารงานของรัฐบาล เข้าใจกฎหมาย วัฒนธรรมประเพณีของชาติที่สั่งสมมา ดังนั้นการจัดการหลักสูตรจึงมุ่งเน้นให้ผู้เรียนได้ศึกษาสาระเกี่ยวกับประเทศของตนเองเป็นส่วนใหญ่ ดังตัวอย่างที่ปรากฏในการจัดการศึกษาของประเทศต่าง ๆ เช่น กรณีของประเทศสหรัฐอเมริกา โรงเรียนในประเทศสหรัฐอเมริกาเกือบทุกโรงมุ่งพัฒนาความเป็นพลเมืองดีในแง่ของการให้ความรู้เกี่ยวกับประวัติความเป็นมาของชาติ การให้เรียนรู้เกี่ยวกับกฎหมาย ระบบการปกครอง วิถีชีวิตแบบอเมริกัน โดยเน้นแนวคิดเกี่ยวกับประชาธิปไตย นอกจากนั้นโรงเรียนยังมุ่งพัฒนาผู้เรียนให้มีทักษะที่จำเป็นและเป็นทักษะพื้นฐานของการเป็นพลเมืองดีภายใต้วิถีทางแห่งประชาธิปไตยยิ่งกว่านั้นโรงเรียนเกือบทุกโรงเรียนยังปลูกฝังทัศนคติและบุคลิกแบบประชาธิปไตยให้แก่เยาวชนอีกด้วย จากลักษณะการจัดการศึกษาดังกล่าว จึงเห็นได้ว่าแนวทางการพัฒนาความเป็นพลเมืองดี ตามที่นักการศึกษาอเมริกันเน้นก็คือ การพัฒนาความเป็นพลเมืองดีภายใต้การปกครองระบบประชาธิปไตยของประเทศนั่นเอง (Cogan, 1981, pp. 8-11)

 แต่ในปัจจุบันแนวคิดเกี่ยวกับการพัฒนาความเป็นพลเมืองดีมีการเปลี่ยนแปลงความคิด เรื่องการพัฒนาพลเมืองในระดับโลกหรือพลโลกนี้ เริ่มปรากฏชัดเจนภายหลังการสิ้นสุดสงครามโลกครั้งที่ 2 เมื่อพลเมืองของโลกเริ่มตระหนักว่า การเรียนรู้เรื่องราวของประเทศอื่น ๆ นอกเหนือจากประเทศที่ตนอาศัยอยู่เป็นสิ่งจำเป็นยิ่ง การที่มนุษย์อยู่ร่วมกันบนโลกนี้ มิใช่อยู่บนผืนแผ่นดินของโลกเดียวกันเท่านั้น แต่ยังหมายรวมถึงการอยู่ร่วมกันในแง่ความสัมพันธ์หรืออาจในแง่ของความขัดแย้งอีกด้วย นอกจากนั้นยังต้องตระหนักถึงข้อเท็จจริงข้อหนึ่งว่า ปัญหาที่เกิดขึ้นในโลกนี้นับวันมีแต่ทวีเพิ่มขึ้นเรื่อย ๆ และปัญหาเหล่านี้ย่อมส่งผลกระทบถึงผู้คนที่อยู่นอกเหนือพื้นที่นั้น ๆ อย่างหลีกเลี่ยงไม่ได้ แนวคิดเรื่องการอยู่บนโลกนี้ด้วยการพึ่งพาอาศัยซึ่งกันและกัน จึงเป็นจุดเริ่มต้นที่นำไปสู่ความพยายามที่จะเรียนรู้และเข้าใจบุคคลในที่อื่น ๆ รวมทั้งการเป็นพลเมืองดีที่มีประสิทธิภาพเพื่อโลกที่เราอาศัยอยู่ด้วยกัน (Kniep, 1986, pp. 437-446)

 นักการศึกษาหลายท่าน ๆ โดยเฉพาะนักการศึกษาชาวอเมริกันในช่วงหลายทศวรรษที่ผ่านมา เป็นต้นว่า Lee Anderson (1979), MEugene Gillom (1982), John (1981), Richard (1978) and Kniep (1986) เริ่มมีการเคลื่อนไหวและเสนอแนวคิดใหม่ โดยสรุปว่า การเป็นพลเมืองดีของประเทศที่ตนอาศัยอยู่นี้จะพอเพียงหรือไม่ การเป็นพลเมืองดีจำกัดเฉพาะความเป็นพลเมืองดีในประเทศที่ตนอาศัยอยู่เท่านั้นหรือ

 นักการศึกษาเหล่านี้ได้เสนอทรรศนะใหม่ว่า ความเป็นพลเมืองดีควรขยายขอบเขตไปถึงการเป็นพลเมืองดีของโลกทั้งโลก การเป็นพลเมืองดีมิใช่เพียงแต่มีความรู้ความเข้าใจเกี่ยวกับประเทศและระบอบการเมืองการปกครองที่ประเทศของตนดำเนินการอยู่เท่านั้น แต่ต้องอาศัยการมีความรู้ ความเข้าใจในสาระวิชาต่าง ๆ ที่เกี่ยวกับโลก มีเจตคติ ค่านิยม จริยธรรมที่พึงประสงค์และการมีส่วนร่วมในกิจกรรมต่าง ๆ ของสังคมอย่างมีความรับผิดชอบ การเตรียมคนเป็นพลเมืองดีจำเป็นต้องเตรียมในฐานะที่เป็นหน่วยหนึ่งของสังคมโลก สังคมที่ดีนั้นต้องมีขอบเขตครอบคลุมถึงระดับโลกด้วย

 จากการศึกษาวิเคราะห์ได้ภาพลักษณ์ที่สำคัญ เด็กดี เด็กเก่ง เด็กมีสุขเป็นลักษณะของเด็กไทยที่ชาติต้องการเมื่อเติบโตเป็นเยาวชนไทยคนไทยก็จะเติบโตด้วยความเป็นคนเก่งคิด เก่งงาน เก่งคน เก่งเรียน อันเป็นกำลังของชาติ เด็กไทยยุคนี้เป็นพลเมืองไทย พลเมืองอาเซียน และพลโลก ที่มีคุณภาพและต้องมีทักษะสำคัญที่จะสามารถดำรงชีวิตในโลกปัจจุบันอย่างมีความสุขด้วยความมีคุณธรรมและจริยธรรมในปัจจุบันนี้ประเทศไทยก้าวเข้าสู่ศตวรรษที่ 21 เป็นสังคมที่มีการเปลี่ยนแปลงทั้งเรื่องการเมือง เศรษฐกิจ วิถีชีวิต วัฒนธรรม รวมทั้งสิ่งแวดล้อมบริบทรอบตัว เป็นยุคที่ต้องสามารถสร้างเด็กไทยให้ยืนอยู่บนเวทีบ้านเราและเวทีโลกได้อย่างมีความสุขและอยู่รอดปลอดภัยกับธรรมชาติและอุบัติภัยต่าง ๆ ได้จากการศึกษาหลากหลายแหล่งความรู้ได้แนวคิดเกี่ยวกับทักษะศตวรรษที่ 21 ของเด็กไทยดังนี้ 1) กลุ่ม 4R จะแบ่งเป็น 3 ทักษะหลักที่ควรเน้นคือ 1.1) Literacy (การรู้หนังสือ) คือความสามารถอ่านอย่างเข้าใจ (Read) และเขียนอย่างมีคุณภาพ (Write)การเขียนรายงานวิชาการ รายงานโครงงาน บทความ ตลอดจนการนำเสนอด้วยวาจา 1.2) Numerracy (ความรู้เรื่องจำนวน) คือทักษะการใช้ตัวเลข ความน่าจะเป็น สถิติ ทักษะการชั่ง ตวง วัด รวมทั้งการวิเคราะห์เชิงปริมาณ
1.3) Reasoning (การใช้เหตุผล) คือความสามารถในการ อุปนัย นิรนัย การให้คำตอบแบบคาดคะเน การอุปมา อุปมัย และการใช้เหตุผลเชิงจริยธรรม อันเป็นปัจจัยของการทำงาน การดำเนินชีวิตและการอยู่อย่างพอเพียง 2) กลุ่ม 7C คือทักษะหลักดังนี้ 2.1) Creative Problem Solving Skill (ทักษะการแก้ปัญหาอย่างสร้างสรรค์) คือความสามารถของบุคคลผู้มีปัญญาในการค้นคว้า การแก้ปัญหา และผลิตงานเชิงสร้างสรรค์ สร้างสิ่งประดิษฐ์ทางวิทยาศาสตร์ สร้างผลผลิตที่มีความสำคัญต่อการดำเนินชีวิต 2.2) Critical Thinking Skill (ทักษะการคิดอย่างมีวิจารณญาณ) คือความสามารถอย่างชำนาญการในการคิดที่จะทำหรือไม่ทำ เชื่อหรือไม่เชื่อในเหตุการณ์ของกิจกรรมในชีวิตประจำวัน และชีวิตการทำงาน 2.3) Collaborative Skill (ทักษะการทำงานอย่างรวมพลัง) คือความสามารถอย่างเชี่ยวชาญในการทำงานเป็นกลุ่ม เป็นทีม แบบร่วมมือ ร่วมใจ แบบรวมพลังทำให้งานสำเร็จ และผู้ทำมีความสุข เป็นกระบวนการที่ทำให้เสริมสร้างความเป็นผู้นำ รู้จักบทบาทผู้นำบทบาทสมาชิกและกระบวนการกลุ่ม 2.4) Communicative Skill (ทักษะการสื่อสาร) คือทักษะการรู้หนังสือ หมายความถึง ความ สามารถในการอ่าน ฟัง เขียน พูด คืออ่านอย่างเข้าใจ ฟังอย่างเข้าใจ เขียนอย่างมีคุณภาพ พูดอย่างสื่อสารได้ตรง และง่ายต่อความเข้าใจ 2.5) Computing Skill (ทักษะการใช้คอมพิวเตอร์) คือความ สามารถอย่างเชี่ยวชาญในการใช้คอมพิวเตอร์เป็นเครื่องมือในการค้นคว้าหาความรู้ตลอดจนใช้เพื่อการออกแบบและผลิตเชิงนวัตกรรม 2.6) Career and Life Skills (ทักษะอาชีพและทักษะการใช้ชีวิต) คือความสามารถเชี่ยวชาญในอาชีพที่ตนสนใจและถนัดซึ่งมีฐานมาจากการเรียนในระดับพื้นฐานมาก่อน การมีอาชีพทำให้ชีวิตมีความสุข จึงไปสู่ความเชี่ยวชาญในการใช้ชีวิตอย่างมีคุณภาพ 2.7) Cross-Cultural Skills (ทักษะการใช้ชีวิตในวัฒนธรรมข้ามชาติ)คือความสามารถอย่างชำนาญในการใช้ชีวิตอย่างเป็นสุขที่จะอยู่ร่วมกัน รู้เขา รู้เรา ในวิถีชีวิต การเมือง เศรษฐกิจและสังคมรวมทั้งประเพณีและวัฒนธรรมของต่างชาติทั้งประชาคมอาเซียนและประชาคมโลกโดยสรุปคือ ทักษะทั้งในระดับท้องถิ่น (Local) ชาติ (Nation) อาเซียน (ASEAN) และระดับโลก (Global) (พิมพ์พันธ์ เดชะคุปต์, 2557, น. 1-3)

 การเรียนรู้ในศตวรรษที่ 21โดยมีรากฐาน 4 เสาหลักแห่งการเรียนรู้ (Four Pilar of Learning) ได้แก่การเรียนรู้ที่จะอยู่ร่วมกัน (Learning to Live to Gether) การเรียนรู้ที่จะรู้ (Learning to Live to Know) การเรียนรู้ที่จะปฏิบัติได้ (Learning to Live to Do) การเรียนรู้ที่จะอยู่ได้ (Learning to Live to Be) (Trilling, Bernie, Fadel and Chares, 2009, p. 8)

 ฉะนั้นการจัดการเรียนรู้สำหรับเยาวชนจึงต้องจัดเตรียมให้เป็นพลเมืองที่พร้อมจะอาศัยอยู่ในโลกท่ามกลางกระแสโลกาภิวัฒน์ที่มีความหลากหลาย มีการเปลี่ยนแปลงในด้านต่าง ๆ อย่างรวดเร็ว แต่ก็มีการพึ่งพากันมากขึ้น จึงถือเป็นภารกิจของครูโดยเฉพาะครูสังคมศึกษา คือ การเตรียมเยาวชนเหล่านี้สำหรับโลกในศตวรรษที่ 21 ให้มีลักษณะของความเป็นพลโลกอย่างแท้จริง

 **2.4.2 แนวคิดเกี่ยวกับคุณลักษณะความเป็นพลโลก**

 ปัจจุบันแนวคิดเกี่ยวกับการพัฒนาความเป็นพลเมืองดีในศตวรรษที่ผ่านมามีการเปลี่ยนแปลงไปอย่างมากตามสภาพการณ์ของโลก การเป็นพลเมืองดีจึงมิใช่เป็นพลเมืองดีของประเทศตนที่อาศัยอยู่เท่านั้น แต่ควรมุ่งพัฒนาไปสู่การเป็นพลเมืองดีของโลกด้วย

 2.4.2.1 คุณลักษณะความเป็นพลเมืองดี

 พลเมืองดีต้องมีคุณลักษณะอย่างไร คำถามนี้มีผู้แสดงความเห็นต่าง ๆ กันในสมัยกรีกโบราณ ทรรศนะของชาวนครรัฐสปาร์ตา มองผู้เป็นพลเมืองดีต้องเป็นนักรบผู้กล้าหาญที่พร้อมจะออกไปสมรภูมิ เพื่อปกป้องประเทศชาติ ในขณะที่ชาวเมืองนครเอเธนส์ มองผู้ที่เป็นพลเมืองดี คือ ผู้ที่มีส่วนร่วมในกิจกรรมของชุมชนและรัฐ (นาตยา ปิลันธนานนท์, 2537, น. 260)

 ในแต่ละยุคแต่ละสมัย คุณลักษณะความเป็นพลเมืองดีจะแปรเปลี่ยนไป เช่น การเน้นว่าพลเมืองดีต้องมีความรักและเสียสละเพื่อประเทศชาติ หรือการเน้นว่าพลเมืองดีต้องรู้จักหน้าที่ของตนตามระบอบการปกครองของประเทศนั้น ๆ เป็นต้น

 สำหรับความเป็นพลเมืองดีของคนไทยควรเป็นเช่นใด สมเด็จกรมพระยาดำรงราชานุภาพ ได้ทรงให้ทรรศนะว่า อุปนิสัยประจำชาติของคนไทยมีอยู่ 3 ประการ คือ

 ประการที่หนึ่ง คนไทยรักอิสระของชาติ คนไทยพยายามรักษาความเป็นอิสระของไทยมาแต่โบราณกาล จบจนกระทั่งทุกวันนี้

 ประการที่สอง คนไทยปราศจากวิหิงสา หมายถึง การมีจิตใจเปิดกว้างไม่คับแคบ

 ประการที่สาม คนไทยรู้จักประสานประโยชน์ ได้แก่ การรู้จักอะลุ้มอล่วยมีการผ่อนหนักผ่อนเบา การรู้จักการประสานประโยชน์ หมายถึง การเคร่งเถรตรงต่อกฎหมายหรือหลักการแต่เป็นลักษณะแห่งการพร้อมที่จะยืดหยุ่น

 ลักษณะความเป็นพลเมืองดีของเยาวชนไทยควรเป็นอย่างไร จึงจะอยู่ในสังคมไทยรวมทั้งในสังคมโลกได้อย่างมีความสุขและอยู่อย่างมีคุณภาพ สุมน อมรวิวัฒน์ (มปพ.) ได้ชี้ให้เห็นว่าคุณสมบัติของพลเมืองดี ควรเป็นดังนี้ 1) เป็นผู้มีความเข้าใจวิถีชีวิตแบบประชาธิปไตย รู้จักปฏิบัติหน้าที่ของตน ใช้สิทธิของตนภายในขอบเขตของกฎหมาย มีความรับผิดชอบต่อตนเองและส่วนรวม 2) เป็นผู้มีศีลธรรมมีความภาคภูมิในความเป็นไทย รู้จักรักษาขนบธรรมเนียมประเพณีรวมถึงวัฒนธรรมไทย สามารถที่จะถ่ายทอดคุณค่าและความภาคภูมิใจไปสู่ลูกหลาน 3) เป็นผู้ที่จัดระบบชีวิตของตนได้อย่างเหมาะสมกับฐานะ รู้จักใช้จ่ายพอเหมาะกับรายได้ รู้จักรักษาทรัพยากรธรรมชาติ ปรับตัวเองให้เข้ากับความเปลี่ยนแปลงของสังคมได้ดี 4) เป็นผู้มีความรักชาติ ศาสนา จงรักภักดีต่อองค์พระมหากษัตริย์ 5) เป็นผู้ที่รักความสงบ มีทัศนคติที่ดีต่อผู้อื่น มีวิจารณญาณที่พิจารณาตัดสินว่าสิ่งใดดี สิ่งใดชั่ว มีเหตุผล

 จากการศึกษาที่น่าสนใจเรื่องคุณลักษณะสำคัญที่พึงประสงค์ของคนไทยตามแต่ละช่วงวัย โดยการศึกษานี้ได้กำหนดเฉพาะคุณลักษณะหลักที่สำคัญของคนไทย 10 ลักษณะ โดยตั้งอยู่บนฐานแนวคิดที่ว่า คุณลักษณะดังกล่าวจะต้องมีความสอดคล้องกับการเปลี่ยนแปลงของสังคมไทยและสังคมโลก อันจะมีส่วนในการนำพาบุคคลและประเทศชาติให้ประสบความสำเร็จได้ ซึ่ง 10 คุณลักษณะที่พึงประสงค์นั้น ได้แก่ (เกรียงศักดิ์ เจริญวงศ์ศักดิ์, 2547, น. 98) 1) มีความสามารถในการคิด 2) มีคุณธรรม ซื่อสัตย์ และรักความถูกต้อง 3) ร่างกายแข็งแรง สุขภาพดีและสูงใหญ่ 4) รักการเรียนรู้ 5) มีสุขภาพจิตดี 6) ขยัน อดทน ทุ่มเท ทำงานหนัก 7) มีจิตสำนึกเพื่อส่วนรวม 8) มีระเบียบวินัย 9) รู้รอบด้านและเท่าทันเหตุการณ์ 10) เห็นคุณค่าในเอกลักษณ์ไทย

 ถ้าจะพิจารณาจากพระราชบัญญัติการศึกษาแห่งชาติ พ.ศ. 2542 ในมาตรา 6 ที่ระบุว่า “การจัดการศึกษาต้องเป็นไปเพื่อพัฒนาคนไทยให้เป็นมนุษย์ที่สมบูรณ์ทั้งร่างกาย จิตใจ สติปัญญา ความรู้และวัฒนธรรม มีจริยธรรมและวัฒนธรรมในการดำรงชีวิต สามารถอยู่ร่วมกับผู้อื่นได้อย่างมีความสุข” อาจสรุปแนวคิดเกี่ยวกับลักษณะผู้เรียนที่พึงประสงค์ คือ ผู้เรียนเป็นคนดี คนเก่งและคนมีความสุข (สำนักคณะกรรมการศึกษาแห่งชาติ, 2543, น. 11) โดยมีรายละเอียดดังนี้

 คนดี คือ คนที่ดำเนินชีวิตอย่างมีคุณภาพมีจิตใจที่ดีงาม มีคุณธรรม จริยธรรม มีคุณลักษณะที่พึงประสงค์ทั้งด้านจิตใจและพฤติกรรมที่แสดงออก เช่น มีวินัย มีความเอื้อเฟื้อ เกื้อกูล มีเหตุผล รู้หน้าที่ ซื่อสัตย์ พากเพียร ขยัน ประหยัด มีจิตใจเป็นประชาธิปไตย เคารพ ความคิดเห็นและสิทธิของผู้อื่น มีความเสียสละ รักษาสิ่งแวดล้อม สามารถอยู่ร่วมกับผู้อื่นอย่างสันติสุข

 คนเก่ง คือ คนที่มีสมรรถภาพสูง ในการดำเนินชีวิต โดยมีความสามารถด้านใดด้านหนึ่งหรือรอบด้าน หรือมีความสามารถพิเศษเฉพาะทาง เช่น ทักษะและกระบวนการทางวิทยาศาสตร์ ความสามารถทางด้านคณิตศาสตร์ มีความสามารถด้านภาษา ศิลปะ ดนตรี กีฬา มีภาวะผู้นำ รู้จักตนเองควบคุมตนเองได้ ทันโลก ทันเทคโนโลยี มีความเป็นไทยสามารถพัฒนาตนเองได้เต็มศักยภาพและทำประโยชน์ให้แก่ตน สังคมและประเทศชาติได้

 คนมีความสุข คือ เป็นคนมีสุขภาพดีทั้งกายและจิต เป็นคนร่าเริงแจ่มใส ร่างกายแข็งแรง จิตใจเข้มแข็ง มีมนุษยสัมพันธ์ มีความรักต่อทุกสรรพสิ่ง มีอิสรภาพ ปลอดภัยจากการตกเป็นทาสของอบายมุข และสามารถดำรงชีวิตได้อย่างพอเพียงแก่อัตภาพ

 จากสาระดังกล่าว เป็นการเน้นให้ผู้เรียนมีคุณลักษณะของความเป็นพลเมืองดี ซึ่งจะต้องเป็นคนดี คนเก่งและคนมีความสุข ซึ่งสอดคล้องกับสาระในเอกสารมาตรฐานของชาติ (สำนักงานเลขาธิการสภาการศึกษา, 2548, น. 3-4) ที่กำหนดคุณลักษณะของคนไทยที่พึงประสงค์ทั้งในฐานะพลเมืองและพลโลก ไว้ในมาตรฐานที่ 1 ดังมีรายละเอียดดังนี้

 มาตรฐานที่ 1 คุณลักษณะของคนไทยที่พึงประสงค์ทั้งในฐานะพลเมืองและพลโลก คนไทยเป็นคนเก่ง คนดี และมีความสุข

 เป้าหมายของการจัดการศึกษาอยู่ที่การพัฒนาคนไทยทุกคนให้เป็น “คนเก่ง คนดีและมีความสุข” โดยมีการพัฒนาที่เหมาะสมกับช่วงวัยพัฒนาคนตามธรรมชาติและเต็มตามศักยภาพตรงตามความต้องการ ทั้งในด้านสุขภาพร่างกายและจิตใจ สติปัญญา ความรู้และทักษะ คุณธรรมและจิตสำนึกที่พึงประสงค์และอยู่ในสังคมได้อย่างปกติสุข โดยมีตัวบ่งชี้ คือ 1) กำลังกาย กำลังใจที่สมบูรณ์ 2) ความรู้และทักษะที่จำเป็นและเพียงพอในการดำรงชีวิตและการพัฒนาสังคม 3) ทักษะการเรียนรู้และการปรับตัว 4) ทักษะทางสังคม 5) คุณธรรม จิตสาธารณะและจิตสำนึกในความเป็นพลเมืองไทยและพลโลก

 นอกจากนั้น สาระในหลักสูตรการศึกษาขั้นพื้นฐาน พุทธศักราช 2544 ได้กำหนดจุดหมายซึ่งถือเป็นมาตรฐานการเรียนรู้ให้ผู้เรียนเกิดคุณลักษณะอันพึงประสงค์ข้อหนึ่งว่า “เห็นคุณค่าของตนเอง มีวินัยในตนเอง ปฏิบัติตนตามหลักธรรมของพระพุทธศาสนาหรือศาสนาที่ตนนับถือ มีคุณธรรม จริยธรรมและค่านิยมอันพึงประสงค์” ดังนั้นจากสาระในมาตรา 6 ของพระราชบัญญัติการศึกษาแห่งชาติ พุทธศักราช 2542 และจุดหมายในข้อที่หนึ่งที่กล่าวไว้ในหลักสูตรการศึกษาขั้นพื้นฐานพุทธศักราช 2544 ดังกล่าวข้างต้น จะเห็นว่า การเป็นพลเมืองดี นอกเหนือจากการเน้นความสมบูรณ์ทางร่างกาย จิตใจ สติปัญญา ความรู้แล้ว ส่วนที่เน้นมากและให้ความสำคัญคือ การให้ผู้เรียนมีคุณธรรม จริยธรรม

 กล่าวโดยสรุป จากสาระพระราชบัญญัติการศึกษาแห่งชาติ พุทธศักราช 2542 และนโยบายของกระทรวงศึกษาธิการในการเร่งรัดปฏิรูปการศึกษา โดยยึดคุณธรรมนำความรู้นั้น การเป็นพลเมืองดีจึงต้องเป็นผู้ที่เป็นคนเก่ง คนดี คนมีความสุขและมีคุณธรรมด้วย ลักษณะของพลเมืองดีดังกล่าวจะทำให้อยู่ในสังคมไทยและสังคมโลกอย่างมีความสุขและมีคุณค่าอย่างแท้จริง

 คณะกรรมการนโยบายการปฏิรูปการศึกษาในทศวรรษที่สองด้านการพัฒนาการศึกษาเพื่อความเป็นพลเมืองดีได้กำหนดความเป็นพลเมืองไว้ 6 ประการ 1) พึ่งตนเองและรับผิดชอบตนเองได้ 2) เคารพสิทธิผู้อื่นไม่ใช้สิทธิเสรีภาพของตนไปละเมิดสิทธิเสรีภาพของคนอื่น 3) เคารพความแตกต่าง มีทักษะในการฟัง และยอมรับความคิดเห็นที่แตกต่างจากตนเอง 4) เคารพหลักความเสมอภาค เคารพศักดิ์ศรีความเป็นมนุษย์ของผู้อื่น และเห็นคนเท่าเทียมกัน 5) เคารพกติกา เคารพกฎหมาย ใช้กติกาในการแก้ปัญหา 6) รับผิดชอบต่อสังคม ตระหนักว่าตนเองเป็นส่วนหนึ่งของสังคม กระตือรือร้นที่จะรับผิดชอบ และร่วมแก้ไขปัญหาสังคม โดยเริ่มที่ตนเอง

 อีกในส่วนค่านิยม 12 ประการซึ่งเป็นแนวทางในการสร้างพลเมืองของชาติและพลโลกได้แก่ 1) มีความรักชาติ ศาสนา พระมหากษัตริย์ ซึ่งเป็นสถาบันหลักของชาติในปัจจุบัน 2) ซื่อสัตย์ เสียสละ อดทน มีอุดมการณ์ในสิ่งที่ดีงามเพื่อส่วนรวม 3) กตัญญูต่อพ่อแม่ ผู้ปกครอง ครูบาอาจารย์
4) ใฝ่หาความรู้ หมั่นศึกษาเล่าเรียนทางตรงและทางอ้อม 5) รักษาวัฒนธรรมไทยประเพณีไทยอันงดงาม 6) มีศีลธรรม รักษาความสัตย์หวังดีต่อผู้อื่นเผื่อแผ่และแบ่งปัน 7) เข้าใจเรียนรู้ การเป็นประชาธิปไตย อันมีพระมหากษัตริย์ทรงเป็นพระประมุขที่ถูกต้อง 8) มีระเบียบวินัยเคารพกฎหมาย ผู้น้อยรู้จักเคารพผู้ใหญ่ 9) มีสติ รู้ตัว รู้คิด รู้ทำ รู้ปฏิบัติ ตามพระราชดำรัสของพระบาทสมเด็จพระเจ้าอยู่หัว 10) รู้จักดำรงตนอยู่โดยใช้หลักปรัชญาเศรษฐกิจพอเพียงตามพระราชดำรัสของพระบาท - สมเด็จพระเจ้าอยู่หัวรู้จักอดออมไว้ใช้เมื่อยามจำเป็นมีไว้พอกินพอใช้ ถ้าเหลือก็แจกจ่าย จำหน่าย และขยายกิจการเมื่อมีความพร้อม โดยมีภูมิคุ้มกันที่ดี 11) มีความเข้มแข็งทั้งร่างกายและจิตใจ ไม่ยอมแพ้ต่ออำนาจฝ่ายต่ำ หรือกิเลสมีความละอายเกรงกลัวต่อบาปตามหลักของศาสนา 12) คำนึงถึงผลประโยชน์ส่วนรวม และต่อชาติมากกว่าผลประโยชน์ของตนเอง (คณะรักษาความสงบแห่งชาติ, 2557)

 2.4.2.2 คุณลักษณะความเป็นพลโลก

 การเป็นพลโลกมีคุณลักษณะเช่นเดียวกับการเป็นพลเมืองดีของประเทศ นั่นคือการเป็นพลเมืองที่มีความรู้ มีทักษะความสามารถ มีเจตคติ ค่านิยม จริยธรรมและมีส่วนร่วมต่อสังคม Kniep (1986, pp. 516-517) ได้เสนอว่า พลโลกควรมีลักษณะดังนี้ 1) ด้านความรู้ การพัฒนาความเป็นพลโลกควรมีความรู้ในทรรศนะเชิงประวัติศาสตร์ ควรมุ่งให้ผู้เรียนเกิดความเข้าใจวิวัฒนาการทางค่านิยม จริยธรรมมนุษย์ในเชิงสากล และทรรศนะเกี่ยวกับความเป็นอันหนึ่งอันเดียวกันในโลก พัฒนาการทางประวัติศาสตร์ เกี่ยวกับระบบโลกในปัจจุบัน สภาพการณ์ที่เกิดขึ้นและสาเหตุที่ทำให้เกิดปัญหาต่าง ๆในโลกปัจจุบัน การให้ผู้เรียนมีภาพลักษณ์ในเชิงระบบจะทำให้ผู้เรียนรู้จักตนเอง ชุมชน ท้องถิ่นของตนในการดำเนินกิจกรรมต่าง ๆ ที่เกี่ยวกับระบบเศรษฐกิจ การเมือง นิเวศวิทยา และเทคโนโลยีที่ส่งผลแพร่ขยายไปทั่วโลก การให้ผู้เรียนมีความรู้เพื่อการมีส่วนร่วมต่อสังคมมิใช่เพียงแต่ให้ผู้เรียนมีมุมมองเชิงประวัติศาสตร์และเชิงระบบเท่านั้น แต่จะต้องมีความเข้าใจสาเหตุปัญหาต่าง ๆ ที่เกิดขึ้น ผลและศักยภาพของแนวทางการแก้ปัญหาต่าง ๆ ที่เกี่ยวข้องกับความมั่นคงปลอดภัย สันติภาพ การพัฒนาชาติและความสัมพันธ์ระหว่างประเทศ สิ่งแวดล้อมในประเทศและในโลกรวมทั้งปัญหาด้านสิทธิมนุษยชน 2) ด้านทักษะความสามารถ ทักษะความสามารถที่จำเป็นต่อการเป็นพลโลกคือความสามารถในการเชื่อมโยงเหตุและผลในปัญหาต่าง ๆอย่างเป็นระบบและเป็นสากล ความสามารถในการแสวงหาทางเลือกในการแก้ปัญหาด้วยวิธีการต่าง ๆ ความสามารถในการคิดอย่างมีวิจารณญาณ การวิเคราะห์ ความสัมพันธ์ของเรื่องต่าง ๆ การนำความรู้ไปใช้ในชีวิตประจำวัน การรู้จักมองคาดการณ์อะไรล่วงหน้า การสังเคราะห์ข้อมูลจากแหล่งความรู้ต่าง ๆ และนำมาใช้เพื่อการตัดสินใจ ความสามารถในการศึกษาวิจัยค้นคว้าเชิงวิทยาศาสตร์และความสามารถในการสื่อสารด้วยวิธีการต่าง ๆ 3) ด้านค่านิยมจริยธรรม สืบเนื่องจากการล่มสลายของลัทธิการปกครองแบบคอมมิวนิสต์และสังคมนิยม ทำให้การตื่นตัวในการปลูกฝังและสร้างจิตสำนึก ในค่านิยม จริยธรรมตามวิถีทางประชาธิปไตยมีเพิ่มขึ้น คุณลักษณะของพลโลก จึงให้ความสำคัญต่อการสร้างคุณลักษณะการติดต่อพึ่งพาอาศัยกัน การให้ความช่วยเหลือแก่ผู้อื่น การมีมนุษยสัมพันธ์อันดีกับผู้อื่น ความรับผิดชอบต่อตนเองและสังคม สิทธิมนุษยชนและความสมดุลในเชิงระบบนิเวศ โดยเน้นการมีส่วนร่วม การร่วมมือช่วยเหลือ การยอมรับในความแตกต่างและความหลากหลายทางเชื้อชาติ ศาสนาและวัฒนธรรม การแก้ปัญหาต่าง ๆ ด้วยวิธีสันติ การสร้างมาตรฐานความเป็นพลโลกที่เป็นผู้มีความยุติธรรมให้ความเสมอภาค การมีจิตใจแน่วแน่มั่นคง การมีเสรีภาพ ความซื่อสัตย์และภาคภูมิใจในศักดิ์ศรีความเป็นมนุษย์ 4) การมีส่วนร่วมต่อสังคม คุณลักษณะนี้ถือเป็นคุณลักษณะสำคัญของพลเมืองในสังคมประชาธิปไตยที่จำเป็นต้องให้ผู้เรียน ได้รับรู้ว่าคนในสังคมเขาทำอะไร อย่างไร ทำไม ด้วยการตระหนักในสิทธิความรับผิดชอบและการมีส่วนร่วม โดยเฉพาะบทบาทในการช่วยให้โลกปลอดภัย ต้องถือเป็นบทบาทของพลโลกทุกคน พลโลกมิใช่มีเพียงความรู้และตระหนักในสาเหตุและผลที่เกิดขึ้นจากปัญหาต่าง ๆ พลโลกมิใช่เพียงแค่รู้จักคิดอย่างมีเหตุผล แต่พลโลกต้องเป็นผู้ที่ลงมือกระทำการเพื่อแก้ปัญหาต่าง ๆ โดยมีค่านิยมและจริยธรรมกำกับอยู่ในการกระทำดังกล่าวนั้น

 จากเอกสารเรื่อง Global Perspectives : A Statement on Global Education for Australian Schools (อ้างถึงใน กษมา วรวรรณ ณ อยุธยา, 2548) ได้ระบุว่า คุณสมบัติของเยาวชนในสังคมโลกควรมีดังนี้ 1) มีความตระหนักรู้ในความเป็นไปของสังคมที่กว้างไกลกว่าที่อาศัยอยู่และมีความรู้สึกร่วมเป็นสมาชิกของสังคมโลก 2) เคารพและเห็นคุณค่าของความหลากหลายทางวัฒนธรรม 3) พร้อมที่จะร่วมสร้างสรรค์อนาคตที่วางอยู่บนพื้นความเคารพในสิทธิมนุษยชน ความเสมอภาคทางสังคมและการพัฒนาที่ยั่งยืน 4) พร้อมรับผิดชอบในผลที่สืบเนื่องจากการกระทำของตนเอง

 จากการศึกษาเพื่อความเป็นพลเมืองดีในศตวรรษที่ 21 ของนักวิจัย 26 คน จาก 9 ประเทศ ได้เสนอว่า คุณลักษณะของพลโลกควรมี 8 ประการ ดังนี้ (Cogan, Pitiyanuwat et al, 1997, pp. 107-114) 1) ความสามารถที่จะเห็นและเข้าแก้ปัญหาอย่างสมาชิกของสังคมโลก 2) ความสามารถที่จะทำงานร่วมกับผู้อื่นในลักษณะร่วมมือและร่วมรับผิดชอบในบทบาทหรือหน้าที่ของตนในสังคม
3) ความสามารถที่จะเข้าใจ ยอมรับและชื่นชมและอดทนต่อความแตกต่างทางวัฒนธรรม 4) ขีดความสามารถที่จะคิดอย่างวิเคราะห์ วิจารณ์และเป็นระบบ 5) ความเต็มใจที่จะแก้ไขข้อขัดแย้งด้วยวิธีการไม่รุนแรง 6) ความเต็มใจที่จะเปลี่ยนสไตล์การดำรงชีวิตและนิสัยบริโภค เพื่อพิทักษ์สิ่งแวดล้อม 7) สามารถที่รู้สึกไวต่อและช่วยป้องกันเรื่องเกี่ยวกับสิทธิมนุษยชน (เพื่อสิทธิของสตรีและชนส่วนน้อย) 8) ความเต็มใจและความสามารถที่จะเข้ามีส่วนร่วมในทางการเมือง ทั้งในระดับท้องถิ่นชาติและนานาชาติ

 นอกจากนี้ จากการประมวลแนวคิดของนักการศึกษาต่าง ๆ สามารถสรุปได้ว่า คุณลักษณะความเป็นพลโลก ควรมีดังนี้ (สิริวรรณ ศรีพหล, 2547, น. 32) 1) ตระหนักในความหลากหลายในเรื่องของเชื้อชาติ วัฒนธรรม ความเชื่อ สภาพแวดล้อมของพลเมืองในภูมิภาคอื่น ๆ ของโลก 2) ตระหนักว่าพลเมืองในภูมิภาคต่าง ๆ ของโลกต่างก็มีความต้องการพื้นฐานเพื่อการดำรงชีวิตที่คล้ายคลึงกัน 3) ตระหนักว่าโลกของเราจะอยู่ได้ด้วยการพึ่งพาอาศัยซึ่งกันและกัน 4) ตระหนักว่าบทบาทหรือท่าทีของพลเมืองในภูมิภาคหนึ่งหรือของประเทศใด ประเทศหนึ่ง ย่อมส่งผลกระทบไปยังพลเมืองในภูมิภาคอื่น ๆ ของโลกทั้งหมด 5) มีความรู้ ความเข้าใจและมีเจตคติที่ถูกต้องว่าสิ่งต่าง ๆ หรือสภาพการณ์ต่าง ๆ ของโลก ย่อมมีการเปลี่ยนแปลงได้ 6) มีความรู้ความเข้าใจอย่างถูกต้อง ตลอดจนมีเจตคติที่ดีเกี่ยวกับปัญหาที่เกิดขึ้นในโลกและพร้อมที่จะแก้ไขความขัดแย้งด้วยวิธีสันติ ทั้งในระดับท้องถิ่น ระดับชาติและระดับโลก 7) สามารถทำงานร่วมกับผู้อื่นได้อย่างประสานสัมพันธ์และอย่างมีประสิทธิภาพ 8) เป็นผู้มีเหตุผล มีความยุติธรรมและขันติธรรม 9) เป็นผู้ที่ยอมรับความแตกต่างและความคล้ายคลึงกัน 10) เป็นผู้ที่มีความสนใจและใฝ่รู้เกี่ยวกับวัฒนธรรมต่าง ๆ 11) เป็นผู้ที่มีทรรศนะกว้างในการมองโลก 12) เป็นผู้ที่มีความสำนึกอันเหมาะสมในเรื่องรอบตัวและมีความเต็มใจในการเปลี่ยนแปลงวิธีการดำเนินชีวิตเพื่อป้องกันสิ่งแวดล้อม 13) เป็นผู้เห็นแก่ประโยชน์ส่วนรวม ยอมรับในการปฏิบัติตามกติกาและกฎเกณฑ์ของสังคม รวมทั้งยอมรับความคิดเห็นของผู้อื่น 14) เป็นผู้รู้จักแสวงหาและใช้แหล่งความรู้ ตลอดจนสามารถรวบรวมและวิเคราะห์ข้อมูลอย่างเป็นระบบ และใช้ข้อมูลเพื่อการตัดสินใจและแก้ปัญหาได้อย่างถูกต้อง 15) เป็นผู้รู้จักช่วยเหลือซึ่งกันและกัน 16) เป็นผู้ที่มีการดำเนินชีวิตอย่างถูกต้องและมีประสิทธิภาพภายในสังคม

 ในส่วนของความเป็นสากลวิชาในกลุ่มสังคมศึกษาได้กำหนดเป้าหมายและจุดประสงค์วิชาสังคมศึกษาไว้ดังนี้

 เป้าหมายของวิชาสังคมศึกษาเพื่อช่วยนักเรียนให้สะท้อนประสบการณ์และค่านิยมของตนโดยการปฏิบัติ โปรแกรมสังคมศึกษาที่มีประสิทธิภาพจะประกันว่านักเรียนมีความรอบรู้และมีประสิทธิภาพ เมื่อเริ่มการมีส่วนร่วมทั้งในวัฒนธรรมของชาติและสังคมโลกโดยมีวัตถุประสงค์ ดังนี้ 1) เพื่อให้มีความรู้เกี่ยวกับประสบการณ์ของมนุษย์ในอดีต ปัจจุบัน และอนาคต 2) เพื่อพัฒนาทักษะการคิด การแก้ปัญหา การตัดสินใจ และการประมวลข้อมูลสารสนเทศ 3) เพื่อพัฒนาค่านิยมประชาธิปไตย ความเชื่อ เจตคติ และความพึงพอใจที่เหมาะสม 4) เพื่อเสริมสร้างโอกาสมีส่วนร่วมทางสังคมและของการเป็นพลเมืองดี ทั้ง 4 ประการนี้ต้องสัมพันธ์ร่วมกัน

 แนวคิดหรือมโนทัศน์จากโลกศึกษา (Global Education)เป็นแนวคิดที่ต้องการให้ผู้เรียนซึ่งเป็นพลเมืองที่อาศัยอยู่ในโลกนี้เห็นความเกี่ยวข้องกันและกัน พึ่งพาอาศัยกันและกัน มีส่วนร่วมในสังคมโลกอย่างรับผิดชอบและมีประสิทธิภาพ มีทักษะในการคิดและการแก้ปัญหาอย่างมีเหตุผล ทำงานร่วมกับผู้อื่นได้และติดต่อสื่อสารอย่างมีประสิทธิภาพเป็นพลเมืองดีในระดับประเทศและโลกแนวคิดหรือมโนทัศน์ที่สามารถนำมาใช้บูรณาการแบบสอดแทรกรวมทั้งสิ้นมี5 ด้านซึ่งเสนอโดย (Henvey and Lamy, 1990) มีดังนี้ 1) การรับรู้สิ่งต่าง ๆ สามารถพิจารณาได้หลายมุมมอง (Perspective Consciousness) 2) มีความตระหนักในสถานภาพของโลกที่เป็นอยู่ในปัจจุบัน รู้เข้าใจในสถานการณ์ของโลก (State of the Planet) 3) มีความตระหนักในวัฒนธรรมข้ามชาติ มีความเข้าใจในวัฒนธรรมของโลกที่มีความหลากหลายทั้งที่มีความคล้ายคลึงกันและแตกต่างกัน (Cross-Cultural Awareness)
4) มีความตระหนักในระบบต่าง ๆ ของโลกที่ต้องเชื่อมโยงเกี่ยวข้องพึ่งพาอาศัยซึ่งกันและกัน และขณะเดียวกันก็มีความอิสระด้วยเช่นกัน (Systematic Awareness) 5) มีทางเลือกที่จะมีส่วนร่วมในการแก้ปัญหาในด้านต่าง ๆ ทั้งในระดับท้องถิ่น ประเทศและนานาชาติ (Option for Participation)

 ความเจริญงอกงามจากการพัฒนาของมวลมนุษยชาติในโลกนี้เกิดจากการมีพลเมืองของประเทศชาติและพลเมืองโลก การศึกษาเป็นกลไกสำคัญในการพัฒนาคุณลักษณะความเป็นพลเมืองโลกของประเทศไทย เพื่อสร้างสังคมความเอื้ออาทรระหว่างพลเมืองในประเทศไทย ภูมิภาคอาเซียนและสังคมโลกให้อยู่ร่วมกันอย่างสันติสุข การพัฒนาระบบการศึกษาไทยจากอดีตจนถึงปัจจุบันและสู่ประชาคมอาเซียนในอนาคตนั้นเป็นการยกระดับมาตรฐานการศึกษาไทยเพื่อให้มีคุณภาพทัดเทียมนานาอารยประเทศสามารถตอบสนองต่อการเปลี่ยนแปลงในศตวรรษที่ 21 นโยบายการศึกษาของประเทศไทยมีความสอดคล้องกับปฏิญญาว่าด้วยการจัดการศึกษาขององค์การการศึกษา วิทยาศาสตร์ และวัฒนธรรมแห่งสหประชาชาติหรือยูเนสโก้ (UNESCO) โดยมุ่งเน้นให้ผู้เรียนมีศักยภาพที่สำคัญข้อหนึ่งคือ การร่วมรับผิดชอบต่อสังคมโลก (Global Citizenship) มีความตระหนักรู้สภาวการณ์ของ (Globe Awareness) สามารถเรียนรู้และจัดการความซับซ้อน คลุมเครือ มีความรู้ เข้าใจ และตระหนักถึงความหลากหลาย ทางวัฒนธรรม ขนบธรรมเนียมประเพณีของไทยและของนานาชาติ (สำนักงานคณะกรรมการการศึกษาขั้นพื้นฐาน, แนวทางการจัดการเรียนรู้ในโรงเรียนมาตรฐานสากล, 2553, น. 4-8)

 หากวิเคราะห์คุณลักษณะและศักยภาพของผู้เรียนที่เป็นสากลจะพบว่าพลเมืองโลกที่พึงประสงค์ในศตวรรษที่ 21 ยังคงอยู่ในแนวคิดที่ว่าเป็นคนเก่ง คนดี และคนที่มีความสุขตามวิถีชีวิตของตนเองและสังคมโลก การพัฒนาการศึกษาของไทยไม่ว่าจะเพื่อคนไทยหรือการเตรียมความพร้อมคนไทยสู่พลเมืองอาเซียนและพลเมืองโลก ควรมีทิศทางที่นำไปสู่การเป็นคนดี คนเก่ง และคนมีความสุขด้วยการเห็นแจ้ง (Insight) ในการรู้จักตนเองและผู้อ่านอย่างถ่องแท้จึงจะบรรลุผลสำเร็จตามเป้าหมาย ดังนั้นการจัดการศึกษาหรือกระบวนการเรียนรู้เพื่อสร้างคนรุ่นใหม่ให้มีความเมตตากรุณา (Compassion) มีสมรรถนะ (Competent) มีจริยธรรม (Ethic) และเป็นพลเมืองที่รับผิดชอบต่อสังคม (Engaged Citizen)ในท่ามกลางพัฒนาการของโลกและสังคมที่มีความซับซ้อนไร้พรมแดนไม่สามารถวัดได้ด้วยความรู้และทักษะ (Cognitive Skills and Knowledge) เพียงเท่านั้น แต่ต้องสร้างเด็กและเยาวชนรุ่นใหม่ที่ได้รับการพัฒนาความเป็นมนุษย์ที่สมบูรณ์เพียบพร้อมทั้งกายใจ ปัญญา และสังคม เน้นความร่วมมือร่วมใจพึ่งพาอาศัยกันมีทักษะการคิดอย่างมีวิจารณญาณเพื่อให้เกิดพลังสร้างสรรค์ เป็นพลเมืองไทย พลเมืองอาเซียนและพลโลกที่ดีต่อไป

 การประมวลคุณลักษณะของพลโลกดังกล่าวความเป็นพลโลกหมายถึงการเป็นพลเมืองดีของสังคมโลกที่มีความรู้ความเข้าใจเกี่ยวกับระบบของโลกในด้านต่าง ๆ ตลอดจนความสัมพันธ์ของระบบเหล่านั้น มีทักษะการประพฤติปฏิบัติตนเป็นคนพลเมืองดี มีจิตสำนึกในการเป็นสมาชิกที่ดีของสังคมโลกด้านการมีวินัย มีจิตสาธารณะเห็นประโยชน์ส่วนรวม และมีความรับผิดชอบต่อตนเองและสังคม

 **2.4.3 ขอบข่ายเนื้อหาสาระเพื่อการพัฒนาความเป็นพลโลก**

 Kniep (1986) ได้ให้ความเห็นว่าพลเมืองดีของประเทศ ต้องเป็นพลเมืองที่มีความรู้มีทักษะความสามารถ มีเจตคติ ค่านิยม จริยธรรมและมีส่วนร่วมต่อสังคมการจัดหาเนื้อหาสาระจึงต้องให้ผู้เรียนมีความรู้ความเข้าใจเกี่ยวกับสังคมมนุษย์ โดยเฉพาะสังคมไทย เข้าใจวัฒนธรรมไทย ภูมิปัญญาท้องถิ่น การดำเนินชีวิตอย่างถูกต้อง เข้าใจหน้าที่ของความเป็นพลเมืองดีในสังคมประชาธิปไตยสิทธิมนุษยชนตามบทบัญญัติของรัฐธรรมนูญ เข้าใจระบอบการปกครองของประเทศ รวมทั้งประเทศอื่น ๆ ในโลก รวมทั้งมีความรู้ความเข้าใจเกี่ยวกับกฎหมาย กระบวนการใช้กฎหมาย เป็นต้น นอกจากนั้น ยังต้องให้ผู้เรียนฝึกฝนทักษะและความสามารถที่จำเป็นต่อการเป็นพลเมืองดี เช่น รู้จักการแสวงหาความรู้ รู้จักการคิดวิเคราะห์อย่างเป็นระบบ คิดอย่างมีวิจารณญาณ คิดอย่างสร้างสรรค์ รู้จักแก้ปัญหา การตัดสินใจ เป็นต้น

 ดังนั้น การกำหนดขอบข่ายเนื้อหาสาระเพื่อการพัฒนาความเป็นพลเมืองดี จึงต้องเน้นการให้ความรู้ การพัฒนาทักษะความสามารถและการพัฒนาเจตคติและจิตสำนึกความเป็นพลเมืองดีอย่างถูกต้อง

 สำหรับการจัดเนื้อหาสาระเพื่อพัฒนาคุณลักษณะความเป็นพลโลกนั้น ก็ยังคงจัดเนื้อหาสาระที่กล่าวไว้ข้างต้น ที่เป็นเนื้อหาสาระเพื่อพัฒนาความเป็นพลเมืองดีเช่นกัน เพียงแต่มีจุดเน้นที่เพิ่มมากขึ้น

 Pike and Selby (1990, pp. 63-66) ได้ให้แนวทางการจัดเนื้อหาสาระเพื่อพัฒนาความเป็นพลโลกว่า ควรให้ผู้เรียนมีความรู้ความเข้าใจในเรื่องต่อไปนี้ 1) ความรู้ความเข้าใจเกี่ยวกับตนเอง ได้แก่ การรับรู้เกี่ยวกับตนเอง การมีโลกทรรศน์ของตนเอง การรู้ว่าผู้อื่นมองเราอย่างไร 2) ความรู้เกี่ยวกับระบบ ได้แก่ ทฤษฎีเกี่ยวกับระบบ ระบบโลก การพึ่งพาอาศัยซึ่งกันและกัน ความคล้ายคลึงของมนุษยชาติ 3) ความเข้าใจระบบ ได้แก่ ทฤษฎีเกี่ยวกับระบบ ระบบโลก การพึ่งพาอาศัยซึ่งกันและกัน ความคล้ายคลึงของมนุษยชาติ 4) ความรู้ความเข้าใจเกี่ยวกับการพัฒนา ได้แก่ ความเข้าใจเกี่ยวกับรูปแบบการพัฒนาในด้านการค้า ด้านการช่วยเหลือกัน ด้านสาธารณสุข ด้านการศึกษา ด้านบทบาทสตรี

 การที่จะให้เยาวชนมีลักษณะความเป็นพลโลกได้นั้น Michaelis (1992, p. 200) ได้เสนอว่าพลโลกควรจะมีมโนมติ ดังนี้ 1) พหุวัฒนธรรม 2) ระบบโลก 3) สันติภาพ 4) การติดต่อสื่อสาร
5) การพึ่งพาอาศัยกัน 6) กลุ่มประเทศโลกที่สาม 7) กลุ่มประเทศพัฒนาแล้ว 8) กลุ่มประเทศที่กำลังพัฒนา

 ส่วน Kniep (1986, p. 538) ได้กำหนดมโนมติที่สำคัญ ๆ ไว้ 5 มโนมติ ดังนี้ 1) การพึ่งพาอาศัยกัน (Interdependence) โดยมีมโนมติที่เกี่ยวข้อง คือ การใช้เหตุผลชุมชน การแลกเปลี่ยน การมีปฏิสัมพันธ์ต่อกันและระบบต่าง ๆ 2) การเปลี่ยนแปลง (Change) มโนมติที่เกี่ยวข้อง คือ การปรับตัวเหตุและผล การพัฒนา วิวัฒนาการ การเจริญเติบโต การปฏิวัติ และกาลเวลา 3) วัฒนธรรม (Culture) มโนมติที่เกี่ยวข้องคือ การปรับตัว สุนทรียศาสตร์ ความหลากหลาย บรรทัดฐานทางสังคม บทบาทและค่านิยม 4) ความขาดแคลน (Scarcity) มโนมติที่เกี่ยวข้องคือ ความขัดแย้ง การย้ายถิ่น การลงทุน นโยบาย ทรัพยากรและความชำนาญ 5) ความขัดแย้ง (Conflict) มโนมติที่เกี่ยวข้องคือ สิทธิอำนาจ การร่วมมือกัน การแข่งขัน ผลประโยชน์ ความยุติธรรม อำนาจและสิทธิ

 โดยคนีฟ ได้ให้กรอบของการกำหนดเนื้อหาสาระเพื่อพัฒนาความเป็นพลโลก (Kniep 1986, pp. 437-446) ไว้ดังนี้ 1) ศึกษาเกี่ยวกับค่านิยมของมนุษยชาติ (Human Values) โดยศึกษาค่านิยมที่เป็นสากลค่านิยมที่เป็นของบุคคลหรือกลุ่มที่มีความผิดแยกออกไป 2) ศึกษาเกี่ยวกับระบบระดับโลก (Global Systems) ได้แก่ การศึกษาระบบเศรษฐกิจระบบการเมืองการปกครอง ระบบนิเวศวิทยา ระบบเทคโนโลยี เป็นต้น 3) ศึกษาเกี่ยวกับเหตุการณ์และปัญหาระดับโลก (Global Issues and Problems) ได้แก่ ปัญหาเกี่ยวกับสันติภาพและความปลอดภัย ปัญหาเกี่ยวกับสิ่งแวดล้อม ปัญหาเกี่ยวกับสิทธิมนุษยชน เป็นต้น 4) ศึกษาเกี่ยวกับประวัติศาสตร์โลก (Global History) โดยศึกษาเกี่ยวกับวิวัฒนาการของจักรวาล ความเป็นมาและความแตกต่างของมนุษยชาติ พัฒนาการทางประวัติศาสตร์ของมนุษยชาติและเหตุการณ์ปัจจุบัน

 จากเอกสารเรื่อง Global Perspectives :A Statement on Global Education for Australian Schools (อ้างถึงในกษมา วรวรรณ ณ อยุธยา, 2548) ได้เสนอเนื้อหาสาระเพื่อพัฒนาความเป็นพลโลกไว้ 6 หน่วย ดังนี้ 1) โลกใบเดียว โลกาวิวัฒน์ และการพึ่งพากัน 2) เอกลักษณ์และความหลากหลายทางวัฒนธรรม 3) มิติของการเปลี่ยนแปลง 4) ความเป็นธรรมทางสังคมและสิทธิมนุษยชน 5) การสร้างสันติภาพและระงับความขัดแย้ง 6) อนาคตที่มั่นคงยั่งยืน

 นอกจากมโนมติและเนื้อหาสาระที่นำไปสู่การพัฒนาความเป็นพลโลกดังกล่าวข้างต้นแล้ว ยังสามารถนำเอาหลักธรรมทางพระพุทธศาสนามาพัฒนาความเป็นพลโลกได้ด้วย จากการวิจัยเรื่อง “การพัฒนาจิตสำนึกความเป็นพลโลกสำหรับเยาวชนตามแนวพุทธธรรม” (สิริวรรณ ศรีพหล, 2547) ได้มีการศึกษาว่า หลักธรรมหรือองค์ธรรมใดที่สามารถนำมาพัฒนาผู้เรียนให้มีจิตสำนึกความเป็นพลโลกได้ โดยใช้เทคนิคเดลฟายศึกษาจากผู้เชี่ยวชาญฝ่ายพระภิกษุสงฆ์ จำนวน 10 รูปและผู้เชี่ยวชาญฝ่ายฆราวาส จำนวน 13 คน พบว่า องค์ธรรมที่กลุ่มผู้เชี่ยวชาญมีความคิดเห็นสอดคล้องกันว่าเป็นองค์ธรรมที่เหมาะสมที่สุดและสามารถนำไปสู่การพัฒนาจิตสำนึกความเป็นพลโลกของเยาวชนได้มีอยู่ 11 องค์ธรรม เรียงตามลำดับ ดังนี้ 1) หิริโอตัปปะ 2) สติสัมปชัญญะ 3) โอวาทพระพุทธเจ้า 3 4) เบญจศีล 5) เบญจธรรม 6) สัมปุริสธรรม 7 7) สังคหวัตถุ 4 8) มรรค 8 9) ขันติโสรัจจะ 10) พรหมวิหาร 4 11) ฆราวาสธรรม 4

 นอกจากนั้น องค์ธรรมที่กลุ่มผู้เชี่ยวชาญมีความคิดเห็นสอดคล้องกันว่าเป็นองค์ธรรมที่มีความเหมาะสมมากและสามารถนำไปสู่การพัฒนาความเป็นพลโลกได้ มีอีก 3 องค์ธรรม คือ อิทธิบาท 4 ปฏิจจสมุปบาทและพละ 4

 **2.4.4 การจัดการเรียนการสอนเพื่อพัฒนาความเป็นพลโลก**

 ปัจจุบันประเทศไทยกำลังก้าวเข้าสู่สังคมขนาดใหญ่ทั้งในระดับภูมิภาคและสังคมโลก จึงจำเป็นต้องเพิ่มขีดความสามารถในการแข่งขันของประเทศ การเพิ่มขีดความสามารถก็คือการพัฒนาคน โดยการจัดการศึกษา และปฏิรูปการศึกษา เพื่อเตรียมความพร้อมประชาชนให้สอดคล้องกับสังคมโลกในศตวรรษที่ 21 รัฐบาลจึงมีนโยบายที่จะยกระดับคุณภาพการศึกษา “ให้มีคุณภาพมาตรฐานในระดับสากล และสอดคล้องกับสังคมโลกยุคใหม่”

 กรอบความคิดหลักสำหรับการจัดการเรียนการสอนเพื่อพัฒนาความเป็นพลโลก เพื่อให้เห็นฐานความคิดและแนวทางในการพัฒนาหลักสูตรในศตวรรษที่ 21 ที่ชัดเจนจึงได้นำเสนอกรอบความคิดเชิงมโนทัศน์เกี่ยวกับทักษะที่จำเป็นของผู้เรียนในศตวรรษที่ 21ขององค์กรและบุคคลต่าง ๆ ไว้ดังต่อไปนี้ (วรพจน์ วงศ์กิจรุ่งเรือง และ อธิป จิตตฤกษ์, 2554, น. 118-137) 1) กรอบความคิดของภาคีเพื่อทักษะแห่งศตวรรษที่ 21 (Partnership for 21st Century Skills, 2007) ได้นำเสนอแนวคิดเกี่ยวกับทักษะแห่งศตวรรษที่21 ที่ถูกนำมาอ้างอิงอย่างกว้างขวางดังนี้ 1.1) วิชาแกน (core subject) พระราชบัญญัติการศึกษาพื้นฐานถ้วนหน้า ค.ศ. 2001 (No Child Left Behind Act of 2001) ของสหรัฐอเมริกาได้กำหนดวิชาแกนที่จำเป็นต้องเรียนรู้ไว้ คือ วิชาภาษาอังกฤษ การอ่าน ศิลปะการใช้ภาษา คณิตศาสตร์ วิทยาศาสตร์ ภาษาต่างประเทศ หน้าที่พลเมือง การปกครอง เศรษฐศาสตร์ ศิลปะ ประวัติศาสตร์ ภูมิศาสตร์ 1.2) เนื้อหาสำหรับศตวรรษที่ 21 เนื้อหาในสาขาใหม่ๆที่สำคัญต่อความสำเร็จในที่ทำงานและชุมชน แต่โรงเรียนต่าง ๆ ในทุกวันนี้ไม่ได้เน้นในการนำไปสอน ได้แก่ จิตสำนึกต่อโลก ความรู้พื้นฐานด้านการเงิน เศรษฐกิจ ธุรกิจ และการเป็นผู้ประกอบการ ความรู้พื้นฐานด้านพลเมือง และความตระหนักในสุขภาพและสวัสดิภาพ 1.3) ทักษะการเรียนรู้และการคิด นอกจากการเรียนรู้เนื้อหาวิชาการแล้วนักเรียนจำเป็นต้องรู้จักวิธีการเรียนรู้อย่างต่อเนื่องตลอดชีวิต รู้จักใช้สิ่งที่เรียนมาอย่างมีประสิทธิภาพและสร้างสรรค์ ทักษะการเรียนรู้และการคิด ประกอบด้วยการคิดเชิงวิพากษ์ ทักษะการแก้ปัญหา ทักษะการสร้างสรรค์และผลิตนวัตกรรม ทักษะการทำงานร่วมกัน ทักษะการเรียนรู้ตามบริบท และทักษะพื้นฐานด้านข้อมูลและสื่อ 1.4) ทักษะพื้นฐานด้านไอซีที (ICT Literacy) ความรู้พื้นฐานด้านเทคโนโลยีสารสนเทศและการสื่อสาร คือความสามารถในการใช้เทคโนโลยีเพื่อพัฒนาความรู้และทักษะแห่งศตวรรษที่ 21ในบริบทของการเรียนรู้วิชาแกน ผู้เรียนต้องใช้เทคโนโลยีให้เป็นเพื่อการเรียนรู้เนื้อหาและทักษะ และจะได้รู้วิธีการเรียนรู้ การคิดเชิงวิพากษ์ การแก้ไขปัญหา การใช้ข้อมูลข่าวสาร การสื่อสาร การผลิตนวัตกรรม และการร่วมมือทำงาน 1.5) ทักษะชีวิตทักษะชีวิตที่สำคัญที่ควรส่งเสริมให้แก่ผู้เรียน ได้แก่ความเป็นผู้นำ ความมีจริยธรรม การรู้จักรับผิดชอบ ความสามารถในการปรับตัว การรู้จักเพิ่มพูนประสิทธิผลของตนเอง ความรับผิดชอบต่อตนเอง ทักษะการเข้าถึงคน ความสามารถในการชี้นำตนเอง และความรับผิดชอบต่อสังคม

 **2.4.5 กรอบความคิดความเป็นพลโลกในศตวรรษที่ 21**

 2.4.5.1 กรอบความคิด enGauge ของ NCREL/Metiri Group (2003)

 ห้องวิจัยการศึกษาเขตภาคกลางตอนเหนือ (NCREL) และ Metiri Group ได้เสนอกรอบความคิดสำหรับทักษะแห่งศตวรรษที่ 21 ในปี ค.ศ.2003 ไว้โดยกรอบความคิด enGauge ได้เพิ่ม “ความรู้พื้นฐานเชิงทัศนาการ” (Visual Literacy) ลงไปว่าเกี่ยวข้องกับความรู้พื้นฐานทางข้อมูลข่าวสารและรวม “ความอยากรู้” “ความกล้าเสี่ยง” และการจัดการความซับซ้อน” เข้าไว้ในทักษะหลักด้วยกรอบความคิดนี้เน้น “การจัดลำดับความสำคัญ” การวางแผน และการจัดการเพื่อมุ่งผลลัพธ์” และเห็นว่า “ความรู้พื้นฐานทางพหุวัฒนธรรม” (Multicultural Literacy) เป็นองค์ประกอบที่ชัดเจนอีกอย่างหนึ่ง นอกจากนี้ยังได้เสนอกรอบความคิดที่จำเป็นสำหรับผู้เรียนในศตวรรษที่ 21 ดังนี้ 1) ความรู้พื้นฐานในยุคดิจิตอลได้แก่ 1.1) ความรู้ทางวิทยาศาสตร์ เศรษฐศาสตร์ และเทคโนโลยี 1.2) ความรู้พื้นฐานเชิงทัศนาการและข้อมูล 1.3) ความรู้พื้นฐานทางพหุวัฒนธรรมและจิตสำนึกต่อโลก 2) การคิดเชิงประดิษฐ์ ได้แก่ 2.1) ความสามารถในการปรับตัว 2.2) การจัดการความซับซ้อน 2.3) ความสามารถในการชี้นำตนเอง 2.4) ความอยากรู้ 2.5) ความสร้างสรรค์ 2.6) ความกล้าเสี่ยง 2.7) การคิดระดับสูง 2.8) การใช้เหตุผลที่ดี 3) การสื่อสารอย่างมีประสิทธิภาพได้แก่ 3.1) การทำงานเป็นทีม ความร่วมมือ 3.2) ทักษะด้านปฏิสัมพันธ์ระหว่างบุคคล 3.3) ความรับผิดชอบต่อตนเอง ต่อสังคม และความรับผิดชอบในฐานะพลเมือง 3.4) การสื่อสารแบบตอบโต้ 4) การเพิ่มผลผลิตระดับสูงได้แก่ 4.1) การจัดลำดับความสำคัญ 4.2) การวางแผน 4.3) กาจัดการเพื่อมุ่งผลลัพธ์ 4.4) การใช้เครื่องมือจริงอย่างมีประสิทธิภาพ 4.5) ความสามารถในการสร้างผลผลิตที่มีคุณภาพและเหมาะสม

 2.4.5.2 กรอบความคิดองค์กรเพื่อความร่วมมือทางเศรษฐกิจและการพัฒนา (OECD, 2005)

 องค์กรเพื่อความร่วมมือทางเศรษฐกิจและการพัฒนา (OECD)ได้เสนอแนวคิดเกี่ยวกับทักษะแห่งศตวรรษที่ 21 ไว้ในปี ค.ศ.2005 ดังนี้ 1) ความสามารถในการใช้เครื่องมืออย่างมีปฏิสัมพันธ์ รู้จักใช้ภาษา สัญลักษณ์และเนื้อหาข้อความอย่างมีปฏิสัมพันธ์ ใช้ความรู้และข้อมูลข่าวสารอย่างมีปฏิสัมพันธ์ และใช้เทคโนโลยีอย่างมีปฏิสัมพันธ์ 2) ความสามารถด้านปฏิสัมพันธ์กับกลุ่มที่หลาหลาย โดยมีความสัมพันธ์อันดีกับผู้อื่น ให้ความร่วมมือและทำงานเป็นทีม จัดการและแก้ไขความขัดแย้ง
3) ความสามารถในการโต้ตอบโดยอิสระโดยคำนึงถึงภาพรวมวางแผนชีวิตและดำเนินตามโครงการส่วนตัวที่วางไว้ ปกป้องและยืนยันสิทธิ ผลประโยชน์ข้อจำกัดและความต้องการ

 2.4.5.3 สภาผู้นำแห่งชาติเพื่อการศึกษาเสรีและสัญญาของอเมริกา (LEAP, 2007)

 สภาผู้นำแห่งชาติเพื่อการศึกษาเสรีและสัญญาของอเมริกาได้เสนอกรอบความคิดเกี่ยวกับทักษะแห่งศตวรรษที่ 21 เพื่อให้นักเรียนในโรงเรียนและต่อเนื่องไปถึงการศึกษาที่สูงขึ้นเพื่อเตรียมความพร้อมรับมือความท้าทายในศตวรรษที่ 21 ดังนี้ 1) ความรู้เกี่ยวกับวัฒนธรรมของมนุษย์และโลกทางกายภาพและโลกธรรมชาติได้แก่ในเรื่องวิทยาศาสตร์ คณิตศาสตร์ สังคมศาสตร์ มนุษยศาสตร์ ประวัติศาสตร์ ภาษาและศิลปะ โดยเน้นการศึกษาเพื่อตอบคำถามสำคัญทั้งในยุคนี้และที่คงอยู่ทุกยุคทุกสมัย 2) ทักษะทางปัญญาและเชิงปฏิบัติ ได้แก่การตั้งคำถามเชิงวิเคราะห์ การคิดเชิงวิพากษ์และการคิดเชิงสร้างสรรค์ การสื่อสารด้วยการเขียนและการพูด ความรู้พื้นฐานในเรื่องปริมาณ ความรู้พื้นฐานในข้อมูลข่าวสารการทำงานเป็นทีมและการแก้ไขปัญหาโดยมีการฝึกปฏิบัติให้ทั่วทุกหลักสูตร ในลักษณะที่มีความท้าทายของปัญหา โครงการและมาตรฐานการปฏิบัติและประเมินผล
3) ความรับผิดชอบส่วนตัวและต่อสังคม ได้แก่ ความรู้และการมีส่วนร่วมในฐานะพลเมือง ทั้งในท้องถิ่นและระดับโลก 4) การเรียนรู้แบบบูรณาการ ได้แก่การสังเคราะห์และความสำคัญขั้นสูงในการศึกษาทั่วไปและเฉพาะทางโดยสาธิตผ่านการประยุกต์ใช้ความรู้ ทักษะ ความรับผิดชอบในสภาพแวดล้อมใหม่และปัญหาที่ซับซ้อน

 2.4.5.4 กรอบความคิด สมาคมเทคโนโลยีการศึกษานานาชาติ (SITE, 2007)

 สมาคมเทคโนโลยีการศึกษานานาชาติ (SITE) ได้เสนอมาตรฐานทักษะการใช้เทคโนโลยีสารสนเทศและการสื่อสารที่มีความสำคัญต่อนักเรียนในศตวรรษที่ 21ไว้ในปี 2007 ดังนี้
1) ความสร้างสรรค์และนวัตกรรมโดยนักเรียนสามารถแสดงความคิดสร้างสรรค์ ผลิตความรู้และพัฒนานวัตกรรมที่เป็นผลผลิตโดยใช้กระบวนการโดยใช้เทคโนโลยีในด้าน 1.1) การประยุกต์ใช้ความรู้ที่มีเพื่อสร้างแนวคิดใหม่ ผลิตภัณฑ์ใหม่ หรือกระบวนการใหม่ 1.2) การสร้างงานที่เป็นต้นแบบเพื่อสื่อถึงตัวตนหรือกลุ่ม 1.3) การใช้โมเดลและการจำลองเพื่อสำรวจระบบและปัญหาที่ซับซ้อน 1.4) การหาแนวโน้มและคาดการณ์ความเป็นไปได้ 2) การสื่อสารและการทำงานร่วมกัน โดยนักเรียนสามารถใช้ประโยชน์ จากสื่อดิจิตอลและสภาพแวดล้อมทางดิจิตอลเพื่อสื่อสารและทำงานร่วมกัน รวมทั้งเพื่อสนับสนุนการเรียนรู้ทางไกลสำหรับตนเองและผู้อื่น ด้วยการกระทำต่อไปนี้
2.1) การสื่อสารข้อมูลและความคิดไปสู่ผู้รับจำนวนมากอย่างมีประสิทธิผลโดยใช้สื่อหลากหลายรูปแบบ 2.2) การพัฒนาความเข้าใจทางวัฒนธรรมและจิตสำนึกต่อโลกด้วยการคลุกคลีกับผู้เรียนจากวัฒนธรรมอื่น 2.3) การช่วยเหลือสมาชิกในโครงการให้ผลิตงานที่เป็นต้นแบบและช่วยแก้ไขปัญหา
3) ความเชี่ยวชาญในการค้นคว้าหาข้อมูล โดยนักเรียนสามารถใช้เครื่องมือดิจิตอล เพื่อรวบรวม ประเมินและใช้ข้อมูลในด้าน 3.1) การวางแผนยุทธศาสตร์เพื่อเป็นแนวทางในการสืบค้น 3.2) การค้นหา จัดระเบียบ วิเคราะห์และใช้ข้อมูลอย่างมีจริยธรรมจากแหล่งข้อมูลและสื่อต่าง ๆ 3.3) การประเมินและการคัดเลือกแหล่งข้อมูลและเครื่องมือดิจิตอลตามความเหมาะสมกับภารกิจนั้น ๆ
3.4) การประมวลข้อมูลและรายงานผล 4) การคิดเชิงวิพากษ์ การแก้ปัญหา และการตัดสินใจ โดยนักเรียนสามารถแสดงทักษะการคิดเชิงวิพากษ์ เพื่อวางแผนและวิจัย บริหารโครงการ แก้ปัญหาและตัดสินใจจากข้อมูลโดยใช้เครื่องมือดิจิตอลและแหล่งข้อมูลดิจิตอลที่เหมาะสมในด้าน 4.1) การกำหนดและนิยามปัญหาที่แท้จริงและกำหนดคำถามสำคัญเพื่อการค้นคว้า 4.2) การวางแผนและบริหารกิจกรรมเพื่อหาคำตอบหรือทำโครงการให้ลุล่วง 4.3) การรวบรวมและวิเคราะห์ข้อมูลเพื่อหาคำตอบและ/หรือเพื่อตัดสินใจโดยอาศัยข้อมูล 4.4) ใช้กระบวนการต่าง ๆ และแนวทางที่หลากหลายเพื่อสำรวจทางเลือกอื่น ๆ 5) ความเป็นพลเมืองดิจิตอล (Digital Citizenship) โดยนักเรียนสามารถแสดงความเข้าใจประเด็นทางสังคม วัฒนธรรม และความเป็นมนุษย์ที่เกี่ยวข้องกับเทคโนโลยีและปฏิบัติตนอย่างมีจริยธรรมตามครรลองกฎหมาย เกี่ยวกับ 5.1) การสนับสนุนและฝึกใช้ข้อมูลข่าวสารและเทคโนโลยีอย่างปลอดภัยถูกกฎหมายและการเพิ่มผลผลิต 5.2) การแสดงทัศนะเชิงบวกต่อการใช้เทคโนโลยีเพื่อส่งเสริมความร่วมมือการเรียนรู้และการเพิ่มผลผลิต 5.3) การแสดงให้เห็นว่าตนเองรู้จักรับผิดชอบต่อการเรียนรู้ตลอดชีวิต 5.4) การแสดงความเป็นผู้นำในฐานะพลเมืองดิจิตอล 6) การใช้งานเทคโนโลยีและแนวคิดโดยนักเรียนสามารถแสดงให้เห็นว่าเขาเข้าใจแนวคิด ระบบและการทำงานของเทคโนโลยีในด้าน 6.1) ความเข้าใจและการใช้ระบบเทคโนโลยี 6.2) การเลือกใช้โปรแกรมประยุกต์อย่างมีประสิทธิผล 6.3) การแก้ไขปัญหาของระบบโปรแกรมประยุกต์ได้ 6.4) การรู้จักใช้ความรู้ที่มีในปัจจุบันเพื่อเรียนรู้ผ่านเทคโนโลยีใหม่ ๆ

 2.4.5.5 กรอบความคิด ศูนย์บริการทดสอบการศึกษา (ETS, 2007)

 ได้เสนอกรอบความคิดสำหรับพื้นฐานทางดิจิตอลและไอซีที ไว้ในปี ค.ศ. 2007 ว่าบุคคลต้องมีสมรรถนะดังนี้ 1) ความสามารถในการรู้คิดซึ่งเป็นทักษะพื้นฐานที่จำเป็นในการใช้ชีวิตประจำวันได้แก่ การอ่านออกเขียนได้ การคำนวณพื้นฐาน การแก้ปัญหา และความรู้พื้นฐานทางมิติสัมพันธ์/ทัศนาการ 2) ความสามารถทางเทคนิคเป็นองค์ประกอบของความรู้พื้นฐานทางดิจิตอล ได้แก่ความรู้พื้นฐานด้านฮาร์ดแวร์ ซอฟต์แวร์ โปรแกรม เครือข่าย และองค์ประกอบของเทคโนโลยีดิจิตอล 3) ความสามารถด้านไอซีที เป็นการหลอมรวมและการประยุกต์ใช้ทักษะในการรู้คิดและทักษะทางเทคนิค ซึ่งถูกมองว่าเป็นใบเบิกทางซึ่งความสามารถนี้ทำให้คนเราใช้ประโยชน์จากเทคโนโลยีได้อย่างเต็มที่ และอาจถึงกับทำให้เกิดนวัตกรรมการเปลี่ยนแปลงในระดับบุคคลและการเปลี่ยนแปลงทางสังคม ซึ่งความรู้พื้นฐานด้านไอซีทีมี 5 ระดับคือ 3.1) ระดับเข้าถึง เช่นรู้จักเปิดอีเมลในกล่องจดหมายที่ควรอ่าน 3.2) ระดับจัดการ เช่นระบุการจัดระเบียบข้อมูลในกล่องจดหมาย
3.3) ระดับบูรณาการ เช่น สรุปประโยชน์ของหลักสูตรอบรมที่บริษัทจัดขึ้น 3.4) ประเมินตัดสินใจได้ว่าควรจัดหลักสูตรใหม่ในปีหน้าโดยพิจารณาจากข้อมูลการเข้าเรียนในปีก่อน 3.5) สร้างสรรค์ เช่นเขียนอีเมลข้อเสนอแนะส่งให้รองประธานฝ่ายทรัพยากรมนุษย์

 2.4.5.6 กรอบความคิดของ Jenkins et al. (2009)

 ซึ่งได้เสนอรายการความรู้พื้นฐานทางดิจิตอลดังนี้ 1) การเล่น เป็นความสามารถในการลองสิ่งที่อยู่รอบตัวซึ่งเป็นรูปแบบหนึ่งของการแก้ปัญหา 2) การแสดงบทบาทเป็นความสามารถในการใช้อัตลักษณ์อื่นเพื่อพลิกแพลงเฉพาะหน้าและเพื่อการค้นพบ 3) การจำลอง เป็นความสามารถในการตีความและสร้างโมเดลที่สะท้อนกระบวนการจริง 4) การหยิบฉวย เป็นความสามารถในการเลือกตัวอย่างที่น่าสนใจและผสมเนื้อหาสื่อขึ้นมาใหม่ 5) การทำงานหลายอย่าง เป็นความสามารถในการสำรวจสิ่งรอบตัวอย่างรวดเร็ว แล้วเบนความสนใจไปที่รายละเอียดสำคัญได้ตามต้องการ 6) การรู้คิดแบบกระจาย เป็นความสามารถในการใช้เครื่องมือแบบโต้ตอบเพื่อขยายศักยภาพทางความคิด 7) การใช้ปัญญาแบบหมู่คณะ เป็นความสามารถในการรวมพลังความรู้และเปรียบเทียบข้อคิดเห็นกับผู้อื่นเพื่อเป้าหมายร่วมกัน 8) การใช้ดุลพินิจ เป็นความสามารถในการประเมินความน่าเชื่อถือของแหล่งข้อมูลที่แตกต่างกัน 9) การกำกับทิศทางผ่านสื่อเป็นความสามารถในการติดตามทิศทางเรื่องราวและข้อมูลไปมาระหว่างสื่อกลางต่าง ๆ 10) การสร้างเครือข่าย เป็นความสามารถในการค้นหา สังเคราะห์ และการกระจายข้อมูลข่าวสาร 11) การเจรจา เป็นความสามารถในการเดินทางไปในหลากหลายพื้นที่ ตระหนักถึงความแตกต่างเคารพมุมมองอันหลากหลาย รวมถึงทำความเข้าใจและเฝ้าติดตามบรรทัดฐานทางเลือก

 2.4.5.7 กรอบความคิดของ Dede (2005)

 ซึ่งได้เสนอรูปแบบการเรียนรู้ในศตวรรษที่ 21 ไว้ดังนี้ 1) ความคล่องแคล่วในการใช้สื่อหลายรูปแบบเป็นการประเมินค่าสื่อแต่ละแบบตามประเภทของการสื่อสาร กิจกรรม ประสบการณ์ และการแสดงออก 2) การเรียนรู้แบบมีส่วนร่วม เป็นการแสวงหา กลั่นกรอง การสังเคราะห์ ประสบการณ์ร่วมกับผู้อื่น แทนที่จะค้นหาและดูดซับข้อมูลจากแหล่งที่ดีที่สุดเพียงแหล่งเดียวด้วยตามลำพัง 3) การแสดงออกผ่านการนำเสนอที่ไม่เป็นลำดับเชิงเส้นเป็นการจำลองเรื่องราวและสร้างเว็บเพื่อบรรยายความเข้าใจแทนที่จะเขียนเป็นรายงาน 4) การร่วมออกแบบโดยครูและนักเรียนเป็นการปรับรูปแบบประสบการณ์เรียนรู้ให้เข้ากับความต้องการและความชอบของแต่ละคน

 2.4.5.8 กรอบความคิด 5 จิตเพื่ออนาคต (Five minds for the Future) ของ Haward Gardner Five minds for the Future เป็นหนังสือล่าสุดของ Haward Gardnerนักวิชาการด้านการศึกษาแห่งมหาวิทยาลัยฮาวาร์ด ผู้เขียนเรื่อง Frame of minds and Changing Mind ที่เคยจุดประเด็นความสำคัญของทฤษฎีพหุปัญญา (Multiple Intelligence) จนโด่งดังไปทั่วทั้งวงการศึกษา ในหนังสือเรื่อง Five minds of the Future นี้ได้ชี้ให้เห็นและเน้นความสำคัญ “ความฉลาดหรือทักษะ”ซึ่ง Gardner ใช้แทนคำว่า “จิต” (Mind) ทั้ง 5 ประการที่มีความจำเป็นต่อการดำรงชีวิตของมนุษย์ในทุก ๆ ด้านในโลกยุคศตวรรษที่ 21 (Gardner, 2006, pp. 1-20) ซึ่งจิตทั้ง 5 นั้นประกอบไปด้วย 1) จิตแห่งวิทยาการ (Discipline Mind) เป็นการเรียนรู้ตลอดชีวิต คิดเป็น ทำเป็น ปรับปรุง ประยุกต์ สิ่งที่เล่าเรียนมา และพัฒนาให้ดียิ่งขึ้นอย่างต่อเนื่อง 2) จิตแห่งการสังเคราะห์ (Synthesizing Mind) เป็นการสั่งสมต่อยอด และสร้างนวัตกรรมความรู้ โดยการเลือกสรรข้อมูลที่สำคัญจากแหล่งข้อมูลที่มีมากมายหลากหลายแล้วจัดกระทำข้อมูล ทำความเข้าใจกับข้อมูล โดยปราศจากอคติแล้วผสมผสาน (สังเคราะห์) ข้อมูลนั้นให้เป็นข้อมูลใหม่ที่มีความหมายต่อตนเองและผู้อื่น 3) จิตแห่งการสร้างสรรค์ (Creating Mind) เป็นการคิดสร้างสรรค์สิ่งใหม่ ๆ ที่แตกต่างไปจากเดิม 4) จิตแห่งความเคารพ (Respectful Mind)เป็นการเปิดใจกว้างพร้อมรับฟังทุกความคิดเห็นทั้งของบุคคลและกลุ่มคนที่มีความคิดเห็นแตกต่างหลากหลายอย่างเห็นอกเห็นใจและเป็นไปในทางสร้างสรรค์เพื่อนำไปสู่การทำงานร่วมกับคนที่แตกต่างกัน 5) จิตแห่งอารยธรรม (Ethical Mind) เป็นการมีความรู้คู่คุณธรรม ซึ่งจะนำไปสู่การพัฒนาเพื่อประโยชน์ส่วนรวมมากกว่าตอบสนองประโยชน์ส่วนตน

 Gardner ได้กล่าวว่า “บุคคลจะสามารถเอาตัวรอดและประสบความสำเร็จทั้งในด้านการงาน และการดำเนินชีวิตในโลกยุคศตวรรษที่ 21 ได้จะต้องมีจิตทั้ง 5 ประการประกอบรวมอยู่ในตัวของ
คน ๆ นั้นนอกจากนี้จิตทั้ง 5 ยังจะช่วยจรรโลงให้สังคมโลกในอนาคตเป็นสังคมที่น่าอยู่มากยิ่งขึ้น” แสดงให้เห็นว่า Gardner เน้นว่าจิตทั้ง 5 มีความสำคัญเป็นอย่างมากต่อมนุษย์ในโลกยุคใหม่โดยที่บุคคลจะต้องมีครบทั้ง 5 จิตจะขาดจิตใดจิตหนึ่งไปเสียมิได้ เพราะจิตทั้ง 5 มีผลต่อการพัฒนาตัวบุคคลทั้งในแง่การทำงานการดำเนินชีวิตและสังคมโดยรวมซึ่งจิตทั้ง 5 จะกลายเป็นพลังขับเคลื่อน ชุมชน สังคม ประเทศชาติ ก้าวไปสู่จุดหมายของชาติและยืนหยัดในกระแสของการแข่งขันในโลกยุคใหม่ได้อย่างมั่นคงและยั่งยืน

 การจัดกิจกรรมการเรียนการสอนเพื่อพัฒนาลักษณะความเป็นพลเมืองดีของประเทศและของโลกนั้น ต้องมุ่งจัดกิจกรรมในหลาย ๆ ลักษณะ ทั้งกิจกรรมในหลักสูตรและกิจกรรมเสริมหลักสูตร โดยกิจกรรมที่จัดต้องมุ่งพัฒนาผู้เรียนให้มีความรู้ความเข้าใจเกี่ยวกับการปฏิบัติตนเป็นพลเมืองดี พัฒนาเจตคติและจิตสำนึกความเป็นพลเมืองดี ตลอดจนมีทักษะและความสามารถในการที่จะอยู่ร่วมกับผู้อื่นในสังคมที่ตนเป็นสมาชิกได้อย่างมีความสุข การจัดกิจกรรมการเรียนการสอนมุ่งพัฒนาผู้เรียนทั้งสามด้านด้วยกันคือ ความรู้ ทักษะ และเจตคติ โดยจัดกิจกรรมที่เน้นตัวผู้เรียนเป็นสำคัญ ในที่นี้ขอเสนอแนะแนวทางการจัดกิจกรรมการเรียนการสอนใน 2 ลักษณะ คือ กิจกรรมการเรียนการสอนเพื่อพัฒนาความเป็นพลเมืองดีโดยทั่ว ๆ ไป และอีกหัวข้อหนึ่ง คือ การเน้นการพัฒนาความเป็นพลโลกโดยเฉพาะ ดังนี้

 **2.4.6 กิจกรรมการเรียนการสอนเพื่อพัฒนาความเป็นพลโลก**

 2.4.6.1 กิจกรรมการเรียนการสอนโดยการสาธิต

 กิจกรรมการสาธิต คือ การแสดงหรือกระทำพร้อม ๆกับการบอกหรืออธิบายเพื่อให้ผู้เรียนได้ประสบการณ์ตรงในเชิงรูปธรรม ซึ่งจะทำให้สามารถเข้าใจมโนมติและหลักการได้ดีขึ้น

 การจัดกิจกรรมการเรียนการสอน โดยการสาธิต เป็นที่นิยมใช้กันอย่างแพร่หลายในหมู่ผู้สอน ไม่ว่าจะเป็นการสอนผู้เรียนในระดับใด โดยเฉพาะเมื่อผู้สอนพบว่า การอธิบายบทเรียนเพียงอย่างเดียวมีข้อจำกัด กล่าวคือ ผู้เรียนเกิดความไม่เข้าใจอย่างถ่องแท้เนื้อหาวิชานั้น ๆ ไม่เกิดมโนมติไม่สามารถสรุปเนื้อหาที่เรียนไปแล้วได้หลังจากที่ผู้สอนสอนเนื้อหาดังกล่าวจบแล้ว ผู้สอนจึงควรใช้วิธีสอนโดยใช้การสาธิตมาจัดการเรียนการสอนให้แก่ผู้เรียน การสาธิตช่วยให้ผู้เรียนสามารถเกิดมโนมติความคิดและเข้าใจหลักการโดยผ่านการแสดงหรือการกระทำให้เห็นได้อย่างชัดเจน เพราะบางสิ่งบางอย่างหรือกระบวนการบางอย่าง ถ้าแสดงให้เห็นว่าเกิดขึ้นอย่างไร มีขั้นตอนอย่างไรแล้ว ย่อมเป็นการง่ายกว่าที่จะอธิบายสิ่งนั้นหรือกระบวนการนั้น ๆ ด้วยคำพูด การอธิบายด้วยคำพูดจะมีลักษณะเชิงนามธรรม แต่การสาธิตมีลักษณะเชิงรูปธรรม ซึ่งจะก่อให้เกิดความเข้าใจง่ายขึ้น

 นอกจากนั้น ยังเป็นการสอนที่ประหยัดเวลาทั้งผู้สอนและผู้เรียน เช่น บางครั้งผู้สอนต้องการอธิบายกระบวนการใดกระบวนการหนึ่ง ซึ่งมีความซับซ้อนต้องใช้เวลาในการสอนหลายคาบเรียน จึงจะทำให้เข้าใจบทเรียนได้ แต่ถ้าใช้กิจกรรมการเรียนการสอนแบบสาธิตแล้ว จะทำให้ประหยัดเวลาในการอธิบายและทำให้ผู้เรียนสนใจบทเรียนมากยิ่งขึ้นเพราะการได้ประสบการณ์ตรงย่อมทำความตื่นเต้นให้กับผู้เรียนมากกว่าคำอธิบายธรรมดา ๆ

 การจัดกิจกรรมการเรียนการสอนโดยการสาธิต มีขั้นตอนสำคัญ 3 ขั้นตอน คือ 1) ขั้นเตรียมการสอน ในการวางแผนการสอน ผู้สอนต้องวิเคราะห์เสียก่อนว่าบทเรียนที่จะสอนนั้นจะใช้วิธีการสาธิตได้อย่างเหมาะสมหรือไม่ ทั้งนี้ให้พิจารณาเนื้อหาและวัตถุประสงค์ของบทเรียน เมื่อพิจารณาความสอดคล้องของเนื้อหาและวัตถุประสงค์แล้ว ขั้นต่อไปก็คือการเตรียมกิจกรรมการเรียนการสอน โดยเรียบเรียงและลำดับขั้นตอนของการสาธิตให้เหมาะสม โดยพิจารณาว่าสิ่งใดที่จะต้องแสดงก่อน สิ่งใดจะต้องแสดงหลังและให้สอดคล้องกับเนื้อหาและวัตถุประสงค์ ด้วย 2) ขั้นสาธิต ผู้สอนต้องบอกวัตถุประสงค์ของการสาธิตให้แก่ผู้เรียน เพื่อผู้เรียนจะได้เข้าใจว่าตนจะได้อะไรจากบทเรียน อาจบอกเนื้อหาย่อ ๆ ของบทเรียนก่อน เพื่อช่วยให้ความเข้าใจกระจ่างชัดยิ่งขึ้น และผู้สอนควรบอกกิจกรรมการเรียนให้แก่ผู้เรียนด้วย กล่าวคือระหว่างการสาธิตจะให้ผู้เรียนทำอะไร เช่น การจดบันทึกการสังเกตกระบวนการ เป็นต้น 3) ขั้นสรุปและการประเมินผล เมื่อการสาธิตสิ้นสุด ผู้สอนควรสรุปความสำคัญของสิ่งที่สาธิตไปนั้น อาจใช้การอธิบายสั้น ๆ หรืออาจใช้วิธีการสรุปโดยการถามปัญหาหรือคำถามกับผู้เรียนเกี่ยวกับสาระสำคัญของการสาธิตเพื่อประเมินว่าผู้เรียนเข้าใจการสาธิตนั้น ๆอย่างไร หรือในบางครั้งผู้เรียนอาจยังไม่เข้าใจหรือคลุมเครือในสิ่งที่ตนได้ดูไปในการสาธิต ผู้สอนก็ควรเปิดโอกาสให้ผู้เรียนซักถามหรือแสดงความคิดเห็นภายหลังการสาธิตสิ้นสุดลงแล้ว ทั้งนี้เพื่อให้ผู้เรียนเข้าใจบทเรียนนั้น ๆ ได้ดียิ่งขึ้น

 นอกจากนั้น ผู้สอนอาจใช้วิธีการสรุปและประเมินผลผู้เรียนในวิธีต่าง ๆ กัน เช่น ให้ผู้เรียนบางคนออกมาสาธิตสิ่งที่ได้ดูแล้ว เพื่อทดสอบความสามารถและความเข้าใจหรืออาจให้ไปเขียนรายงานเกี่ยวกับกระบวนการและสิ่งที่ได้รับจากการสาธิตนั้น ๆ ก็ได้ เป็นการประเมินผลผู้เรียนว่าได้เรียนรู้อะไรบ้างเกี่ยวกับบทเรียนนั้น ๆ

 กิจกรรมการเรียนการสอนโดยการสาธิตนี้ ผู้สอนสามารถนำไปใช้ได้ เช่น ถ้าจะสอนผู้เรียนเรียนรู้ เกี่ยวกับบทเรียนและหน้าที่ของพลเมืองดี ผู้สอนอาจสาธิตบทบาทดังกล่าวหรือให้ผู้เรียนออกมาสาธิต เพื่อให้ได้ประสบการณ์ตรง เป็นต้น

 2.4.6.2 กิจกรรมการเรียนการสอนโดยการอภิปราย

 การอภิปรายเป็นกิจกรรมการเรียนการสอนแบบหนึ่งที่มุ่งให้ผู้เรียนได้รับประสบการณ์ของการทำงานแบบกลุ่ม เน้นการแสดงบทบาทของสมาชิกในกลุ่มที่เกี่ยวกับการเสนอความคิดเห็นต่อปัญหาหรือประเด็นที่นำมาเพื่อถกเถียงและยังต้องการให้ผู้เรียนรู้จักและเข้าใจกระบวนการของกลุ่มอีกด้วย วิธีการสอนแบบอภิปรายจึงเป็นเทคนิคเบื้องต้นที่สำคัญในการช่วยให้การทำงานของกลุ่มมีประสิทธิภาพ

 การอภิปราย เป็นกิจกรรมการเรียนการสอนที่ผู้สอนนิยมนำมาใช้กันอย่างมาก เพราะนอกจากจะให้คุณค่าในแง่ของกระบวนการกลุ่มแก่ผู้เรียนแล้ว การอภิปรายยังเป็นการสอนที่ไม่ต้องลงทุนมากนักในแง่ของทรัพยากร เช่น อุปกรณ์การสอน สถานที่ เป็นต้น

 สำหรับคุณค่าของกิจกรรมการเรียนการสอนแบบอภิปรายนั้น นับว่าให้คุณค่าแก่ผู้เรียนทุกด้าน คือ พัฒนาด้านความรู้ ด้านเจตคติ และด้านทักษะการเรียนรู้ ด้านความรู้ ได้แก่ ผู้เรียนสามารถพัฒนาความรู้ของตนในระหว่างที่เข้าร่วมอภิปราย กล่าวคือ สามารถแสดงความคิดเห็น ข้อโต้แย้ง หรือข้อสนับสนุนได้เมื่อรู้ข้อเท็จจริงหรือมีความรู้ในเรื่องนั้น ๆ ก่อนการอภิปรายผู้สอนมักบอกประเด็นหรือปัญหาที่จะนำมาอภิปรายแก่ผู้เรียนล่วงหน้า ซึ่งผู้เรียนสามารถไปศึกษาค้นคว้าหาข้อมูลหรือประสบการณ์มาก่อน แล้วนำมาอภิปรายในชั้นเรียน กิจกรรมดังกล่าวเท่ากับเป็นการส่งเสริมความรู้ให้แก่ผู้เรียน นอกจากการได้เรียนรู้ด้วยตนเองแล้ว ผู้เรียนยังได้รับความรู้ในด้านวิชาการ จากการอภิปรายของสมาชิกในกลุ่ม หรือจากการเสนอข้อสรุปของกลุ่มอื่น ๆ อีกด้วย

 คุณค่าประการสำคัญอีกข้อหนึ่งคือ ด้านเจตคติ ได้แก่ การพัฒนาค่านิยมด้านประชาธิปไตย กระบวนการสอนด้วยวิธีการอภิปรายนั้น นำเอากลไกของกระบวนการประชาธิปไตยมาใช้เป็นส่วนใหญ่ เช่น การเปิดโอกาสให้สมาชิกของกลุ่มแสดงความคิดเห็นอย่างเต็มที่ การยอมรับมติของกลุ่ม เป็นต้น ด้วยวิธีการดังกล่าว ทำให้ผู้เรียนรับเอาค่านิยมทางด้านประชาธิปไตยไปด้วยและเกิดความสำนึกของความเป็นประชาธิปไตย รวมทั้งเห็นคุณค่าของความเป็นประชาธิปไตยยิ่งขึ้น ส่วนทักษะการเรียนรู้ มุ่งพัฒนาทักษะกระบวนการในการคิดเปิดโอกาสให้นักเรียนได้ฝึกฝนกระบวนการใช้ความคิด คือ คิดในลักษณะมีความสัมพันธ์ระหว่างเหตุและผล คิดในเชิงเปรียบเทียบ คิดอย่างมีลำดับ คิดอย่างแยกแยะ และคิดอย่างมีเหตุผล

 นอกจากนั้น ผู้เรียนยังได้ฝึกฝนทักษะในการทำงานร่วมกับกลุ่ม การอภิปรายจะเปิดโอกาสให้ผู้เรียนได้ทำงานร่วมกับผู้อื่น ได้ฝึกทักษะการพูดและการแสดงความคิดเห็นและฟังความคิดเห็นของผู้อื่น การทำงานในลักษณะนี้จะทำให้ผู้เรียนเข้าใจกระบวนการปฏิสัมพันธ์ภายในกลุ่มอีกด้วย

 ขั้นตอนของการจัดกิจกรรมการเรียนการสอนโดยการอภิปราย ประกอบด้วย 3 ขั้นตอน ได้แก่ 1) ขั้นเตรียมการอภิปราย โดยการกำหนดหัวข้อและรูปแบบการอภิปราย บทบาทผู้สอนและผู้เรียน รวมทั้งการจัดห้องเรียนและอุปกรณ์การสอน 2) ขั้นดำเนินการอภิปราย โดยผู้สอนบอกหัวข้อหรือปัญหาการอภิปราย กำหนดเงื่อนไขหลักเกณฑ์ในการอภิปรายและดำเนินการอภิปราย 3) ขั้นสรุป โดยให้ผู้แทนกลุ่มแต่ละกลุ่มสรุปผลและผู้สอนสรุปอีกครั้ง เพื่อความกระจ่าง

 ในการเรียนการสอนด้วยวิธีการอภิปรายนั้น ผู้สอนอาจเลือกรูปแบบใดรูปแบบหนึ่งของการอภิปรายได้ ทั้งนี้ขึ้นอยู่กับเงื่อนไขหลายประการ เช่น วัตถุประสงค์ เนื้อหาสาระ ระยะเวลา ผู้เรียน สถานที่ เป็นต้น รูปแบบการอภิปรายที่นิยมนำมาปฏิบัติในห้องเรียน ได้แก่ การอภิปรายกลุ่มใหญ่และการอภิปรายแบบกลุ่มย่อย ซึ่งการอภิปรายแบบกลุ่มย่อยนี้สามารถแยกออกได้เป็นหลายรูปแบบด้วยกัน เช่น แบบระดมความคิด แบบอภิปรายหมู่ แบบซิมโพเซียม แบบซุบซิบปรึกษา แบบโต้วาที เป็นต้น

 จากคุณค่าและขั้นตอนของกิจกรรมการเรียนการสอนโดยการอภิปรายดังกล่าวข้างต้นจะส่งเสริมการพัฒนาความเป็นพลเมืองดีของผู้เรียนอย่างเห็นได้ชัด โดยเฉพาะการฝึกให้ผู้เรียนรู้จักการแสดงความคิดเห็น การยอมรับฟังความคิดเห็นของผู้อื่น การทำงานร่วมกับผู้อื่น ซึ่งทักษะเหล่านี้มีความจำเป็นสำหรับการเตรียมผู้เรียนให้รู้จักบทบาทและหน้าที่ในการดำรงตนให้เป็นพลเมืองดีของประเทศและโลกอย่างแท้จริง

 2.4.6.3 กิจกรรมการเรียนการสอนโดยการแสดงบทบาทสมมุติ

 การแสดงบทบาทสมมุติเป็นกิจกรรมแบบหนึ่งที่ให้ผู้เรียนแสดงบทบาทกล่าวคือ หยิบเอาเหตุการณ์ ประเด็นหรือปัญหาขึ้นมาให้ผู้เรียนศึกษา โดยวิธีการให้ผู้เรียนเข้าไปเกี่ยวข้องกับเหตุการณ์นั้น ๆ ทั้งนี้เพื่อให้ผู้เรียนได้เข้าใจถึงสภาพเหตุการณ์ที่เกิดขึ้น ตลอดจนสามารถแก้ไขปัญหาที่เกิดขึ้นนั้นด้วย การแสดงบทบาทสมมุติจะส่งเสริมผู้เรียนให้แสดงพฤติกรรมหรือบทบาทต่าง ๆ กันไปตามบทบาทที่กำหนดไว้ในเหตุการณ์ พฤติกรรมที่ผู้เรียนซึ่งเป็นผู้แสดงบทบาทออกมานั้นจะสะท้อนให้เห็นถึงความรู้สึก อารมณ์ เจตคติของผู้แสดงที่มีต่อบทบาทหรือพฤติกรรมของผู้แสดงที่สวมบทบาทนั้นอยู่ รวมทั้งเข้าใจพฤติกรรมของผู้อื่นที่เข้าไปเกี่ยวข้องกับเหตุการณ์หรือปัญหานั้นด้วย ซึ่งกิจกรรมการเรียนการสอนแบบบทบาทสมมุติจะเหมาะสมกับการพัฒนาความเป็นพลเมืองดี เพราะผู้เรียนได้ลองสวมบทบาทของพลเมืองในแง่ต่าง ๆ คุณค่าของการจัดกิจกรรมการเรียนการสอนโดยการแสดงบทบาทสมมุติ จะเกิดขึ้นทั้งผู้แสดงบทบาทและผู้ชมกล่าวคือ กลุ่มผู้แสดงคือ กลุ่มที่มีโอกาสออกไปแสดงบทบาทหรือสมมุติว่าอยู่ในเหตุการณ์นั้นแล้วแสดงความรู้สึก พฤติกรรมของตนออกมา ทำให้เขาเข้าใจชีวิตจริงมากขึ้น เพราะเป็นการนำเอาเหตุการณ์จริง ๆ ที่เกิดขึ้นในสังคมมาให้ผู้เรียนได้เข้าไปเกี่ยวข้อง ได้เรียนรู้บทบาทใหม่ ๆ และได้ทดสอบบทบาทนั้น ๆ ทำให้ผู้เรียนเข้าใจพฤติกรรมของบุคคลอื่น ๆในเหตุการณ์นั้นโดยตรง ช่วยให้รู้ถึงวิธีการติดต่อกับผู้อื่นว่าจะต้องแสดงบทบาทอย่างไร ทำให้มีทัศนคติที่กว้างขวางมองโลกในแง่มุมที่กว้างกว่าเดิม ส่วนในกลุ่มผู้ชม ช่วยให้เข้าใจถึงวิธีการติดต่อ การแสดงบทบาทระหว่างสมาชิกในสังคมเข้าใจความรู้สึกนึกคิด ค่านิยมและทัศนคติของผู้อื่น มีทักษะในการวิเคราะห์ปัญหาหรือเหตุการณ์ต่าง ๆ เรียนรู้วิธีการแก้ปัญหา และการหาทางออกเมื่อต้องเผชิญกับเหตุการณ์นั้น ๆ

 นอกจากนั้น การแสดงบทบาทสมมุติยังช่วยให้ผู้เรียนทั้งสองกลุ่มเข้าใจปัญหาสังคม วิธีการอยู่ในสังคมและการแก้ปัญหาโดยเน้นเรื่องการแสดงบทบาท รวมทั้งเข้าใจความสัมพันธ์ของมนุษยชาติในสังคมได้อย่างดี ทำให้ผู้เรียนเข้าใจความสำคัญของการที่มนุษย์ต้องอยู่ร่วมกันต้องแสดงบทบาทที่เหมาะสมและเข้าใจถึงเหตุการณ์ที่เกิดขึ้นในปัจจุบัน ว่ามีสาเหตุมาจากอะไรและถ้าตนอยู่ในเหตุการณ์นั้น ตนเองจะเป็นเช่นใดสำหรับขั้นตอนของการจัดกิจกรรมการเรียนการสอนโดยการแสดงบทบาทสมมุติประกอบด้วย ขั้นที่ 1 กำหนดปัญหาหรือประเด็นที่จะนำมาสู่การแสดง การกำหนดเหตุการณ์หรือปัญหานั้น ควรเลือกปัญหาที่ไม่ซับซ้อนมากนักและควรเกี่ยวข้องเฉพาะประเด็นหรือวัตถุประสงค์เดียวกันเท่านั้น การกำหนดเหตุการณ์ที่ซับซ้อนและการมีจุดประสงค์หลาย ๆ ข้อนั้นไม่เกิดประโยชน์อะไร ขั้นที่ 2 เลือกผู้แสดง การเลือกผู้แสดง ครูและนักเรียนอาจร่วมกันเลือกผู้แสดงว่าใครควรสมบทบาทใด อาจให้นักเรียนอาสาสมัครเองก็ได้หรือบางครั้งครูอาจมีเงื่อนไขในการเลือกผู้แสดงเพื่อความเหมาะสม ทั้งนี้ต้องแล้วแต่ครูจะวินิจฉัยเองว่าอะไรควรหรือไม่ควร ขั้นที่ 3 จัดฉากและกำหนดขอบเขตของบทบาท การแสดงบทบาทสมมุติต้องการฉากเพียงเล็กน้อย ส่วนบทนั้นจะไม่มีการเตรียมบทสนทนาอย่างเป็นทางการ บทบาทนั้นถือเป็นความอิสระของผู้แสดงที่จะแสดงอะไรก็ได้ตามที่เขาคิดว่าบุคคลในเหตุการณ์นั้น ๆ ควรแสดง ขั้นที่ 4 เตรียมผู้สังเกตการณ์ดังได้กล่าวแล้วว่า การแสดงบทบาทสมมุตินั้น ผู้เรียนจะถูกแบ่งเป็นสองฝ่าย คือ ฝ่ายที่เป็นผู้แสดงและฝ่ายที่เป็นผู้ชม การเตรียมผู้สังเกตการณ์ที่เป็นผู้ชมนั้น ครูจะต้องมอบหมายกิจกรรมระหว่างการชมบทบาทสมมุติแก่ผู้สังเกตการณ์ด้วย เพื่อให้การชมบทบาทสมมุติมีเป้าหมายตามวัตถุประสงค์ที่กำหนดไว้มิได้ชมไป
เฉย ๆ ขั้นที่ 5 แสดง เมื่อเตรียมความพร้อมแล้ว ผู้แสดงทุกคนแสดงตามบทบาทที่ได้รับมอบหมาย โดยการแสดงอารมณ์ความรู้สึกของตนออกมาอย่างเต็มที่ เหมือนเช่นตนเองอยู่ในเหตุการณ์นั้นจริง ๆ หรือสวมวิญญาณของบุคคลนั้นอยู่ การแสดงอารมณ์ ทัศนคติ การตัดสินใจและอื่น ๆ อย่างจริงจังของผู้แสดงจะทำให้การเรียนรู้ได้ผลดี เพราะทั้งผู้แสดงและผู้ชมจะเข้าใจเหตุการณ์และการแสดงออกของบุคคลในเหตุการณ์นั้น ๆ มากขึ้น ขั้นที่ 6 อภิปรายและการประเมินผล ถ้าปัญหาหรือเหตุการณ์ที่หยิบยกขึ้นมาแสดงเป็นเหตุการณ์ที่น่าสนใจ ตลอดจนผู้แสดงและผู้ชมก็เป็นกลุ่มผู้เรียนที่มีความสามารถและมีอารมณ์ร่วมในเหตุการณ์แล้วนั้น การอภิปรายจะได้ผลมาก โดยที่การอภิปรายนั้นส่วนใหญ่จะแบ่งเป็นกลุ่มย่อย การแบ่งกลุ่มอาจให้ผู้แสดงทั้งหมดอยู่กลุ่มเดียวกันและผู้สังเกตการณ์อาจมีอีก 1-3 กลุ่มหรือาจแบ่งโดยให้ทุกกลุ่มมีทั้งผู้แสดงและผู้สังเกตการณ์ แต่จะมีทั้งหมดกี่กลุ่มแล้วแต่ความเหมาะสม สาระของการอภิปรายจะเป็นการอภิปรายเกี่ยวกับเหตุการณ์นั้นและแสดงความคิดต่อบทบาทที่ผู้แสดงแสดงจบไปแล้ว อาจมีทั้งเห็นด้วยและไม่เห็นด้วย ทั้งนี้แล้วแต่เหตุผลของผู้อภิปราย ผู้แสดงก็มีโอกาสที่จะแสดงเหตุผล ทัศนคติของตนได้ว่าทำไมจึงแสดงบทบาทหรือความรู้สึกเช่นนั้น การอภิปรายจะช่วยให้เกิดความคิดกว้างไกลขึ้น ขั้นที่ 7 แสดงเพิ่มเติม ควรจะมีการแสดงเพิ่มเติมเพื่อให้เหตุการณ์มีทางออกนอกเหนือจากที่แสดงไปแล้ว เช่น บางครั้งเมื่ออภิปรายจบลง กลุ่มอภิปรายเห็นทางออกของเหตุการณ์นั้นหรือมีวิธีการแก้ปัญหาในแนวใหม่ อาจแสดงเพิ่มเติม เพื่อดูผลว่าจะเกิดอะไรขึ้นถ้าเป็นทางออกใหม่ ขั้นที่ 8 อภิปรายและประเมินผลอีกครั้ง เมื่อการแสดงเพิ่มเติมจบลง กลุ่มจะอภิปรายและประเมินผลอีกครั้งเกี่ยวกับการแสดงนั้น อาจมีการเปรียบเทียบผลที่ได้จากการแสดงครั้งแรกและครั้งหลังว่าต่างกันอย่างไร พร้อมกันนั้นจะหาข้อสรุป ซึ่งข้อสรุปดังกล่าวย่อมเป็นข้อสรุปที่ทุกฝ่ายยอมรับ ขั้นที่ 9 แลกเปลี่ยนประสบการณ์และสรุปเป็นหลักการ ในขั้นนี้จะเป็นการสรุปเรื่องราวที่ได้ศึกษาไป โดยการแลกเปลี่ยนประสบการณ์ อาจให้ผู้แทนแต่ละกลุ่มออกมาสรุปการอภิปรายของกลุ่มตนว่าเป็นอย่างไร เพื่อทำให้ผู้เรียนกลุ่มอื่น ๆ มีความคิดกว้างขึ้น จากนั้นจะนำความคิดและข้อสรุปจากการศึกษาไปสัมพันธ์กับเหตุการณ์ที่เป็นจริงอยู่ในสังคมจนได้เป็นหลักการออกมา ซึ่งเป็นหลักการที่เกี่ยวข้องกับพฤติกรรมของบุคคลในสังคมนั่นเอง จะเห็นได้ว่ากิจกรรมการเรียนการสอนโดยการแสดงบทบาทสมมุติ ทำให้ผู้เรียนเกิดการเรียนรู้จากการปฏิบัติของผู้เรียนเอง ซึ่งมีความเหมาะสมที่ผู้สอนจะนำไปจัดกิจกรรมในการสอนเพื่อพัฒนาความเป็นพลเมืองดี เพราะการเป็นพลเมืองดีต้องเน้นที่การปฏิบัติที่ถูกต้อง

 2.4.6.4 การจัดกิจกรรมการเรียนการสอนโดยใช้เกมจำลองสถานการณ์

 เกมจำลองสถานการณ์ คือ การประยุกต์การสอนแบบเกมและแบบสถานการณ์จำลองมาผสมผสานกัน จัดเป็นกิจกรรมการเรียนการสอนอีกแบบหนึ่ง โดยผู้สอนนำเอาสถานการณ์มาจำลองไว้ในห้องเรียน พยายามให้มีสภาพที่เหมือนจริงที่สุด และกำหนดกติกา กฎหรือเงื่อนไขสำหรับเกมนั้น แล้วแบ่งผู้เรียนออกเป็นกลุ่ม ๆ เข้าไปแข่งขันหรือเล่นในสถานการณ์จำลองนั้น ผู้เรียนจะต้องเผชิญกับปัญหาและจะต้องแข่งขันกับฝ่ายตรงข้าม จึงมีการตัดสินใจของกลุ่มเพื่อมุ่งเอาชนะกัน เกมจำลองสถานการณ์นี้จึงให้ประโยชน์แก่ผู้เรียนอย่างมาก เพราะจะช่วยให้ผู้เรียนเผชิญกับสภาพที่เหมือนจริง ทั้งยังเป็นการฝึกให้ผู้เรียนเคารพในกฎกติกา การมีน้ำใจนักกีฬา การทำงานเป็นกลุ่ม รวมทั้งความสนุกสนานจากการแข่งขัน การชิงไหว ชิงพริบอีกด้วย เกมจำลองสถานการณ์จึงเหมาะที่จะจัดกิจกรรมเพื่อการพัฒนาความเป็นพลเมืองดีขั้นตอนการจัดกิจกรรมการเรียนการสอนโดยใช้เกมจำลองสถานการณ์ โดยทั่วไปเกมจำลองสถานการณ์ที่นำมาใช้ในการเรียนการสอนแยกได้เป็น 2 ชนิด คือ ชนิดที่ผลิตเพื่อจำหน่ายและชนิดที่ผลิตโดยผู้สอนเอง ขั้นตอนการสอนโดยใช้เกมจำลองสถานการณ์ มีดังนี้ 1) ขั้นการแนะนำ ผู้สอนจะเสนอหัวข้อที่จะเรียนแก่ผู้เรียน จากนั้นจะให้แนวคิดหรือมโนมติ
หลัก ๆ ที่เกี่ยวข้องกับกิจกรรมที่มีอยู่ในบทเรียน ทั้งนี้เพื่อเป็นการปูพื้นความรู้ในเรื่องที่จะเรียนแก่ผู้เรียนเสียก่อน จะทำให้เข้าใจบทเรียนได้ดีขึ้น 2) ขั้นการเข้าร่วมกิจกรรม ผู้สอนแนะนำผู้เรียนเกี่ยวกับกติกา บทบาท วิธีการเสียก่อน จากนั้นก็แบ่งกลุ่มผู้เรียนเพื่อร่วมกิจกรรมต่อไป ผู้เรียนจะเริ่มปฏิบัติกิจกรรมตามที่ระบุไว้ในเกมจำลองสถานการณ์ โดยผู้สอนทำหน้าที่แนะนำดูแลให้การปฏิบัติกิจกรรมดำเนินไปตามวัตถุประสงค์ ในระหว่างที่ผู้เรียนปฏิบัติกิจกรรมอยู่นี้ ผู้สอนควรสังเกต แล้วบันทึกพฤติกรรมผู้เรียนเป็นรายบุคคล เพื่อนำมาวิเคราะห์สำหรับการแก้ไขพฤติกรรมบางอย่างที่ไม่พึงประสงค์ต่อไป 3) ขั้นสรุปกิจกรรม ขั้นนี้เพื่อให้ผู้เรียนได้สรุปสิ่งที่เรียนไปแล้ว ผู้สอนอาจช่วยเหลือผู้เรียนในการสรุปได้โดยเน้นในเรื่องต่าง ๆ เช่น สรุปเหตุการณ์และความคิดเห็นวิเคราะห์กระบวนการที่ได้จากการปฏิบัติกิจกรรม เปรียบเทียบบทเรียนจากสถานการณ์จำลองกับโลกแห่งความเป็นจริง เชื่อมโยงกิจกรรมที่ปฏิบัติไปแล้วกับเนื้อหาวิชาที่กำลังเรียนและการประเมินผลบทเรียนที่ได้เรียนไปแล้ว พร้อมทั้งเสนอแนะการปรับปรุงบทเรียนต่อไปจะเห็นได้ว่าขั้นตอนของการนำเกมจำลองสถานการณ์ไปใช้ในห้องเรียนนั้น ขั้นตอนการสอนไม่ยุ่งยากจนเกินไป และยังส่งเสริมกระบวนการเพื่อการพัฒนาความเป็นพลเมืองดีอีกด้วย

 2.4.6.5 การจัดกิจกรรมการเรียนการสอนโดยการแก้ปัญหา

 กิจกรรมการแก้ปัญหาเป็นวิธีการที่มุ่งให้ผู้เรียนค้นคว้าหาคำตอบหรือแสวงหาความรู้ด้วยตนเอง โดยเสนอในรูปของคำถาม หรือปัญหาที่น่าสนใจ แล้วให้ผู้เรียนหาทางแก้ไขปัญหานั้น กิจกรรมดังกล่าวได้ใช้ขั้นตอนของวิธีการทางวิทยาศาสตร์ ตั้งแต่ขั้นการกำหนดปัญหาจนถึงขั้นการสรุปผลการจัดกิจกรรมการเรียนการสอน โดยการแก้ปัญหา จะทำให้ผู้เรียนมีโอกาสฝึกความสามารถทางสติปัญหา โดยเฉพาะในเรื่องของการคิด คือ คิดอย่างมีระบบ คิดอย่างมีเหตุผล ไม่หลงงมงายหรือเชื่ออะไรง่าย ๆทั้งๆที่ยังไม่มีข้อมูลสนับสนุน การฝึกแก้ปัญหาจะส่งเสริมให้ผู้เรียนมีพฤติกรรมด้านพุทธพิสัยในระดับสูง คือ ทักษะทางสติปัญญาและยังเน้นทักษะการตัดสินใจอีกด้วยขั้นตอนการจัดกิจกรรมโดยการแก้ปัญหา ซึ่งได้นำเอาหลักการพื้นฐานของวิธีการทางวิทยาศาสตร์มาใช้ วิธีการจึงมีขั้นตอน ดังนี้ 1) การกำหนดปัญหาและการวิเคราะห์ปัญหา ผู้สอนหรือผู้เรียนอาจร่วมกันหยิบยกปัญหาหรือประเด็นที่น่าสนใจเสนอต่อกลุ่มผู้เรียน ปัญหาที่จะนำมาศึกษานี้อาจมาจากแหล่งต่าง ๆ เป็นต้นว่า จากความสนใจและประสบการณ์ของผู้เรียนเอง ปัญหาที่นำมาจากบทเรียน ปัญหาเกี่ยวกับสังคม อาจเป็นปัญหาที่ปรากฏในหน้าหนังสือพิมพ์หรือเป็นปัญหาที่พบเห็นในสภาพแวดล้อมของตัวผู้เรียนและตัวผู้สอนเอง ผู้สอนอาจหยิบยกนำมาเป็นปัญหาในการศึกษาต่อไปได้ เท่ากับเป็นการจัดสภาวะแวดล้อมให้ผู้เรียนกำลังเผชิญกับปัญหาในชีวิตจริง ๆ 2) การตั้งสมมติฐาน ผู้เรียนพยายามใช้ความรู้ ประสบการณ์ ตลอดจนมโนมติหลักการที่ได้เรียนมาแล้ว มาอภิปรายแลกเปลี่ยนความคิดในกลุ่มว่าสาเหตุของปัญหานั้นเกิดจากอะไร เป็นการทำนายคำตอบก่อน แล้วจึงหาทางพิสูจน์ว่าคำตอบที่คิดกันขึ้นมานั้นมีความถูกต้องอย่างไร 3) การเก็บและการรวบรวมข้อมูล เพื่อเป็นการพิสูจน์ว่า สมมติฐานที่ตั้งไว้มีความถูกต้องประการใด ผู้แก้ปัญหานั้นจะต้องเก็บข้อมูลเอง ซึ่งข้อมูลก็มาจากแหล่งต่าง ๆ เป็นต้นว่า 3.1) จากห้องสมุด 3.2) จากการสัมภาษณ์ 3.3) จากตำราเรียน 3.4) จากการสังเกต 3.5) จากงานวิจัย 3.6) จากการทัศนศึกษา 3.7) จากการทดลอง 3.8) จากสถิติต่าง ๆ เมื่อได้ข้อมูลอันเป็นที่ประจักษ์แล้ว ก็รวบรวมข้อมูลเหล่านั้นเป็นหมวดหมู่ 4) การวิเคราะห์ข้อมูล เมื่อได้ข้อมูลที่รวบรวมมาแล้ว ผู้เรียนก็นำข้อมูลนั้น ๆ มาพิจารณาว่าน่าเชื่อถือหรือไม่ประการใด เพื่อนำข้อมูลนั้น ๆไปพิสูจน์ข้อสมมติฐานอีกครั้งหนึ่ง 5) การสรุปผล จากข้อมูลที่วิเคราะห์แล้ว ผู้เรียนก็นำมาแก้ปัญหาที่กำหนดไว้แล้วตั้งเป็นกฎเกณฑ์หรือหลักการต่อไป จะเห็นได้ว่าในการจัดกิจกรรมการเรียนการสอนด้วยวิธีการแก้ปัญหานั้น เป็นกิจกรรมที่น่าสนใจมาก เพราะมุ่งที่ตัวผู้เรียนให้เป็นผู้แก้ปัญหา เมื่อเขาต้องไปเผชิญกับสังคมภายนอก ในฐานะที่เป็นพลเมืองเมื่อเผชิญกับปัญหาจะมีวิธีการแก้ปัญหาและการตัดสินใจอย่างไรจึงจะถูกต้องที่สุดและสอดคล้องกับบทบาทและหน้าที่ที่พึงประสงค์

 2.4.6.6 กิจกรรมการเรียนการสอนโดยการสืบสวนสอบสวน

 กิจกรรมการเรียนการสอนแบบสืบสวนสอบสวนเป็นกิจกรรมที่อาศัยหลักการและวิธีการทางวิทยาศาสตร์ เช่นเดียวกับกิจกรรมแบบแก้ปัญหา ซึ่งเน้นการพัฒนาความสามารถในการใช้สติปัญญาของผู้เรียนได้มาก เป็นกิจกรรมที่เปิดโอกาสให้ผู้เรียนได้เรียนรู้ด้วยตัวของเขาเอง วิธีการนี้นิยมใช้มากในวิชาสังคมศึกษาและวิทยาศาสตร์ บางแห่งเรียกว่า วิธีการสอนแบบสืบเสาะหาความรู้ กิจกรรมแบบสืบสวนสอบสวน เน้นความสำคัญที่ผู้เรียน โดยเฉพาะความสามารถในการเรียนรู้ด้วยตนเองให้เป็นคนช่างสังเกตและช่างสงสัย เพื่อจะได้เพียรพยายามหาข้อมูลมาขจัดความสงสัยนั้น จนในท้ายที่สุดจะเกิดมโนมติในเรื่องที่ศึกษาและสามารถสรุปเป็นหลักการหรือกฎเกณฑ์ได้ด้วยตนเองสำหรับขั้นตอนของการจัดกิจกรรมแบบสืบสวนสอบสวน Edwin Fenton (อ้างถึงใน สิริวรรณ ศรีพหล, 2549) ได้กำหนดขั้นตอนดังนี้ 1) การกำหนดปัญหา โดยพิจารณาจากข้อมูล 2) การกำหนดสมมติฐาน เพื่อเป็นแนวทางแห่งการพิสูจน์คำตอบ 3) การพิจารณาข้อสมมติฐานที่กำหนดไว้ว่า มีความถูกต้องสมเหตุสมผลเพียงใด 4) การรวบรวมข้อมูลโดยการกำหนดว่า ข้อมูลใดที่จำเป็นสำหรับการพิสูจน์สมมติฐานและลงมือเก็บรวบรวมข้อมูลที่เกี่ยวข้อง 5) การวิเคราะห์ การประเมินและแปลความข้อมูล โดยพิจารณาว่าข้อมูลนั้น ๆ มีความเกี่ยวข้องกับปัญหาที่จะตอบหรือไม่ ข้อมูลเหล่านั้นมีความทันสมัยและน่าเชื่อถือมากน้อยเพียงใด 6) การทดสอบข้อสมมติฐานจากข้อมูลที่หามาได้ มาทดสอบข้อสมมติฐานว่าถูกต้องหรือไม่ แล้วสรุปหาคำตอบในลักษณะที่เป็นหลักการทั่วไป กิจกรรมการเรียนการสอนโดยการสืบสวนสอบสวน เป็นกิจกรรมที่มุ่งส่งเสริมวิธีการแก้ปัญหาให้ผู้เรียน ได้ฝึกฝนกระบวนการคิด รวมทั้งฝึกทักษะและความสามารถในการตัดสินใจการยอมรับเจตคติของผู้เรียนแต่ละคน การเป็นผู้ที่คิดอย่างมีเหตุผลนำไปสู่การแก้ปัญหาอย่างมีประสิทธิภาพ ซึ่งเป็นคุณสมบัติข้อหนึ่งของการเป็นพลเมืองดี จะเห็นได้ว่า กิจกรรมการเรียนการสอนดังกล่าวข้างต้นซึ่งได้แก่ กิจกรรมการเรียนการสอนโดยการสาธิต โดยการอภิปราย โดยการแสดงบทบาทสมมุติ โดยใช้เกมจำลองสถานการณ์โดยการแก้ปัญหา และโดยการสืบสวนสอบสวนนั้น มุ่งส่งเสริมให้ผู้เรียนมีทั้งความรู้ความเข้าใจเกี่ยวกับความเป็นพลเมืองดี การพัฒนาทักษะความสามารถ โดยเฉพาะทักษะการคิดและการตัดสินใจ ซึ่งเป็นคุณลักษณะสำคัญของการเป็นพลเมืองดี นอกจากนั้น กิจกรรมการเรียนการสอนเหล่านี้ยังเน้นการพัฒนาเจตคติและจิตสำนึกความเป็นพลเมืองดีอันเป็นคุณลักษณะสำคัญอีกประการหนึ่งของการเป็นพลเมืองดีที่มีคุณภาพอีกด้วย

 **2.4.7 กิจกรรมการเรียนการสอนเพื่อพัฒนาความเป็นพลโลก**

 การจัดการศึกษาเพื่อพัฒนาความเป็นพลเมืองโลกนั้นวิเวียน หวาง (1999, อ้างถึงใน ศักดิ์ชัย นิรัญทวี, 2548, น. 78-79) ได้เสนอแนวคิดการจัดการศึกษาเพื่อความเป็นพลเมืองของนานาชาติ (The International Citizen) ว่าต้องยึดหลักการเรียนรู้ตามข้อเสนอยูเนสโก ที่ว่าด้วยการเรียนรู้ 4 แบบโดยเสนอว่า ให้ถือเอาหลักการเรียนรู้เพื่อการอยู่ร่วมกัน (Learning for Live Together) เป็นแกนสำคัญ สำหรับการสร้างให้เกิดความเข้าใจวัฒนธรรมในลักษณะข้ามวัฒนธรรม ในประเด็นเรื่องของความยุติธรรม อิสรภาพและสันติภาพ ซึ่งเป็นเรื่องสำคัญของการเป็นมนุษย์อย่างมีศักดิ์ศรีและจะทำให้เกิดความเข้าใจ ความเอื้ออาทรต่อกันกระบวนการที่จะทำให้เกิดลักษณะดังกล่าวต้องอาศัยการจัดหลักสูตรและโครงการกิจกรรมทางการศึกษาที่มีเป้าหมายเพื่อมุ่งสร้างเรื่องต่อไปนี้ คือ หนึ่งใช้วิธีการเชิงระบบที่ครอบคลุมรอบด้านในลักษณะของการจัดการศึกษาเพื่อสันติธรรม สิทธิมนุษยชน การเรียนรู้ข้ามวัฒนธรรม สองการจัดการศึกษาเปรียบเทียบเพื่อเรียนรู้ค่านิยมต่างวัฒนธรรมเพื่อเรียนรู้การหาทางออกจากความขัดแย้ง เน้นเรื่องความเข้าใจ การยกย่องในศักดิ์ศรีซึ่งกันและกันของคนต่างวัฒนธรรมสำหรับวิธีการเรียนรู้เพื่ออยู่ร่วมกับผู้อื่นในฐานะของพลเมืองโลกนั้น ต้องเริ่มด้วยการตรวจสอบตนเองเกี่ยวกับทรรศนะในการมองโลกการเข้าใจคนอื่น เข้าใจโลกและสัจธรรมในทรรศนะของคนเหล่านั้น ในมิติที่สัมพันธ์กับวัฒนธรรมและประสบการณ์ชีวิตของเขาโลกทัศน์ที่เหมาะสมกับความเป็นพลเมืองโลก คือ 1) ลักษณะของการรับรู้ความสัมพันธ์ที่เขามีต่อโลก (รวมทั้งต่อธรรมชาติ สถาบันบุคคลอื่นและสิ่งอื่น) 2) มีความเข้าใจว่าโลกดำเนินไปอย่างไร 3) เข้าใจคนอื่นภายใต้บริบททางสังคม วัฒนธรรม สิ่งแวดล้อม ปรัชญาและจิตวิทยา

 ซึ่งโดยความเป็นจริงโลกทัศน์ของแต่ละคนย่อมแตกต่างกันไปตามมุมมองและความเชื่อของแต่ละบุคคล ซึ่งอาจจะเหมือนกันหรือไม่เหมือนกันก็ได้ ดังนั้น การสร้างความเป็นพลเมืองโลก ย่อมต้องพัฒนาขึ้นจากการรับรู้ตนเองในลักษณะข้ามวัฒนธรรม (Interculturally Self-Awarenes) ก่อน

 Hahn (1985, pp. 481-482, อ้างถึงใน นาตยา ปิลันธนานนท์) ได้กล่าวถึง แนวทางการศึกษาเพื่อการพัฒนาความเป็นพลโลก โดยเน้นในส่วนของการพัฒนาจิตสำนึกในเรื่องความเป็นพลโลกไว้ ดังนี้ 1) การสอนให้ผู้เรียนได้เห็นความสำคัญของแนวคิด ความเชื่อ เจตคติ ค่านิยม จริยธรรมว่ามีอิทธิพลต่อพฤติกรรมของมนุษย์อย่างไรและคนที่อยู่ในสภาพแวดล้อมและวัฒนธรรมต่าง ๆ ก็จะมีแนวคิด ความเชื่อ เจตคติ ค่านิยมและแบบแผนจริยธรรมแตกต่างกันไปด้วย ซึ่งส่งผลต่อการประพฤติปฏิบัติที่แตกต่างกันไปด้วยเช่นกัน คุณค่าของการสอนในเรื่องนี้จะทำให้มนุษย์ในโลกมีความเข้าใจกัน เห็นอกเห็นใจกันในเด็กเล็ก ๆ อาจชี้ให้เห็นว่าทุกประเทศไม่ว่าจะเป็นการปกครองแบบใดต่างก็ต้องให้ความสำคัญต่อการพิทักษ์ปกป้องคุ้มครองเด็กกันทั้งสิ้นกิจกรรมอย่างหนึ่งก็คือการจัดการศึกษาที่ทุกประเทศมีหน้าที่ที่จะต้องให้การศึกษาแก่เยาวชนของชาติให้เป็นบุคคลที่มีความรู้ความสามารถมีคุณภาพ ในชั้นที่สูงขึ้นอาจให้ผู้เรียนได้ศึกษาสภาพสังคม การเมืองและเศรษฐกิจ สิทธิและหน้าที่ของพลเมืองในประเทศต่าง ๆ และเปรียบเทียบกับประเทศของตน ให้ผู้เรียนได้สำรวจพื้นฐานความเป็นมาของการที่แต่ละประเทศให้ความสำคัญต่อสิทธิหน้าที่ของพลเมืองคล้ายกันหรือแตกต่างกันในประเด็นใดบ้าง เพราะเหตุใด 2) การสอนเพื่อให้ผู้เรียนได้ตระหนักว่าโลกเปรียบเสมือนประเทศหนึ่งในจักรวาลที่มนุษย์ในโลกเป็นพลเมืองของประเทศนี้ร่วมกัน การตระหนักในมโนมตินี้จะต้องให้ผู้เรียนได้เข้าใจว่าทุกอย่างที่เกิดขึ้นในโลกไม่ว่าจะเป็นกิจกรรมทางเศรษฐกิจ การเมือง สังคมหรือสิ่งแวดล้อมที่เกิดขึ้น ณ จุดใดของโลกจะมีผลกระทบไปทั่วโลกได้ทั้งสิ้น 3) การสอนเพื่อให้ผู้เรียนได้ตระหนักในความสำคัญของวัฒนธรรมข้ามชาติการเห็นคุณค่าและซาบซึ้งในวัฒนธรรมที่หลากหลายที่มีอยู่ต่าง ๆกันไปในสังคมต่าง ๆ ในโลก ให้ผู้เรียนยอมรับในความคิดเห็นที่แตกต่างกัน อันเนื่องจากการมีวัฒนธรรมที่แตกต่างกัน การสอนโดยใช้กิจกรรมประเภทการศึกษากรณีตัวอย่าง การแสดงบทบาทสมมติ จินตลีลา การแสดงละคร วิธีทัศนาเหล่านี้จะช่วยให้ผู้เรียนมีความเข้าใจในผู้อื่นได้ดี
4) การสอนเพื่อให้ผู้เรียนมีความรู้เกี่ยวกับความเป็นพลวัตของโลกที่เราอาศัยอยู่ ควรตระหนักว่าสังคมโลกมีลักษณะเป็นระบบ การเปลี่ยนแปลงส่วนใดส่วนหนึ่งจะมีผลต่อการเปลี่ยนแปลงในส่วนอื่น ๆ ด้วย อย่างเช่นการหยิบยกให้ผู้เรียนได้เห็นตัวอย่างของการทำลายล้างเผ่าพันธุ์มนุษย์ การฆ่าล้าง สงคราม ความขัดแย้งที่เกิดขึ้นในประเทศหรือภูมิภาคใดภูมิภาคหนึ่งของโลกส่งผลต่อการอพยพลี้ภัยไปอยู่ยังประเทศอื่น ดินแดนอื่น และก่อให้เกิดปัญหาต่าง ๆ ตามมาอย่างไรบ้าง 5) การสอนเพื่อให้ผู้เรียนได้ตระหนักในความสำคัญของบทบาทของการเป็นมนุษย์ที่ต้องมีความสามารถในการเลือกตัดสินใจ มนุษย์ในโลกไม่ว่าจะเป็นผู้ที่เกี่ยวข้องกับกิจกรรมส่วนตัวกิจกรรมทางเศรษฐกิจหรือการเมืองการปกครองใด ๆ ก็ดีล้วนต้องประสบปัญหาต่าง ๆ ที่ทำให้ต้องตกอยู่ในภาวะของการเลือกตัดสินใจแก้ปัญหาอย่างใดอย่างหนึ่งทั้งสิ้น การสอนที่เน้นให้ผู้เรียนได้มีโอกาสแสวงหาทางเลือก รู้จักประเมิน พิจารณาเลือกผลต่าง ๆ ที่จะเกิดขึ้น รู้จักการตัดสินใจ จึงเป็นกิจกรรมการสอนที่มีคุณค่า การสอนเช่นนี้จะทำให้ผู้เรียนได้ตระหนักว่า พลเมืองในโลกทุกคนสามารถที่จะสร้างสรรค์การเปลี่ยนแปลงที่ดีให้เกิดขึ้นได้ในโลกและเป็นสิ่งที่สอดคล้องกับการดำรงอยู่ในสังคมโลกประชาธิปไตยด้วย

 สำหรับการจัดกิจกรรมการเรียนการสอนเพื่อพัฒนาความเป็นพลโลกนั้น Jarolimek (1986, p. 173) ได้ให้แนวทางเพื่อพัฒนาลักษณะความเป็นพลโลก โดยเน้นว่าการสอนควรช่วยให้ผู้เรียนได้พัฒนาเจตคติที่ดี มีความเชื่อถือซึ่งกันและกัน มีความเข้าใจในผู้อื่น โดยไม่พิจารณาผู้อื่นเพียงด้านใดด้านหนึ่งเท่านั้น การจัดการเรียนการสอนควรมุ่งพัฒนาผู้เรียนให้มีความเข้าใจอันดีระหว่างชาติทั้งในปัจจุบันและในอนาคต จาโรลิเมคได้ให้แนวทางการจัดประสบการณ์การเรียนการสอนเพื่อพัฒนาความเป็นพลโลกอย่างน่าสนใจ ดังนี้ 1) การจัดกิจกรรมการเรียนการสอนที่ใช้ประสบการณ์จากชีวิตประจำวันของนักเรียนไปสู่ความเข้าใจเกี่ยวกับโลก เช่น ประสบการณ์จากการเดินทางไปต่างประเทศ ตัวอย่างสิ่งของที่ได้มาจากประเทศต่าง ๆ รายการโทรทัศน์ที่เกี่ยวกับผู้คนในดินแดนต่าง ๆ หรือภาพ ข่าวเหตุการณ์ที่เกิดขึ้นในภูมิภาคอื่น ๆ เป็นต้น 2) การจัดกิจกรรมการเรียนการสอนที่นำข้อมูลหรือข่าวสารเกี่ยวกับประเทศอื่น ๆ มาให้ผู้เรียนเรียน โดยผู้สอนต้องมั่นใจว่าข้อมูลที่หามาได้เป็นข้อมูลที่ถูกต้องและน่าเชื่อถือเพราะการให้ข้อมูลที่ผิดหรือไม่ถูกต้องมากนักจะส่งผลให้ผู้เรียนเกิดความเข้าใจผิด ดังนั้น ผู้สอนควรค้นคว้าหาข้อมูลจากแหล่งข้อมูลที่น่าเชื่อถือ เช่น สอบถามจากเจ้าหน้าที่ห้องสมุด สำนักงานการท่องเที่ยว สถานทูตประเทศต่าง ๆ องค์การสหประชาชาติหรือจากบุคคลของประเทศนั้น ๆ ที่มาอาศัยในประเทศของเรา 3) การจัดการเรียนการสอนควรเน้นให้ผู้เรียนเป็นศูนย์กลางในการเรียนการสอนและควรให้ผู้เรียนได้ลงมือปฏิบัติ ศึกษาค้นคว้าหาความรู้ด้วยตนเองภายใต้การแนะนำของผู้สอน 4) การจัดกิจกรรมการเรียนการสอนควรให้ผู้เรียนได้มีโอกาสพบหรือติดต่อกับบุคคลในประเทศนั้น ๆ โดยตรง ทั้งนี้เพื่อสร้างประสบการณ์ตรงในการเรียนรู้เกี่ยวกับเรื่องราวของประเทศอื่น ๆ การสนทนา ติดต่อ พูดคุยกับบุคคลเหล่านั้นโดยเฉพาะผู้เรียนที่อยู่ในอายุรุ่นเดียวกันจะทำให้ผู้เรียนมีประสบการณ์มากขึ้น เช่น การแลกเปลี่ยนความรู้ความเข้าใจเกี่ยวกับวิถีการดำรงชีวิต การเล่น การแต่งกาย การกินอยู่ ขนบธรรมเนียมประเพณี ฯลฯ จะทำให้ผู้เรียนมีความรู้ความเข้าใจในเรื่องราวของบุคคลอื่น ๆ ได้มากขึ้น 5) การจัดกิจกรรมการเรียนการสอนโดยใช้เรื่องหรือวรรณคดีหรือวัฒนธรรมที่ปรากฏในดินแดนอื่น เพื่อเสริมสร้างความเข้าใจอันดีที่มีต่อบุคคลในดินแดนอื่น ๆ เช่น หนังสือเกี่ยวกับเรื่องราวของดินแดนอื่น ๆ 6) การจัดกิกรรมการเรียนการสอนที่เน้นให้ผู้เรียนได้วิเคราะห์หรือสำรวจเหตุผลของความแตกต่างในการดำรงชีวิตของบุคคลที่อาศัยอยู่ในภูมิภาคอื่น ๆ โดยวิเคราะห์จากความเป็นมาของประวัติศาสตร์ในดินแดนหรือประเทศนั้น ๆ วิเคราะห์จากลักษณะทางภูมิศาสตร์ วิเคราะห์จากสภาพสังคม จิตวิทยา ศาสนาของสังคมในภูมิภาคอื่น ๆ จะทำให้ผู้เรียนเข้าใจถึงบุคคลอื่น ๆ ว่าเขาดำรงชีวิตอยู่ได้อย่างไร และทำไมจึงเป็นเช่นนั้น 7) การสอนเกี่ยวกับองค์การสหประชาชาติ ซึ่งถือเป็นหน่วยหนึ่งของความเป็นนานาชาติ การวางรากฐานในด้านความสัมพันธ์ระหว่างประเทศที่มีเป้าหมายนำมาซึ่งความสงบสุขแนวทางการจัดกิจกรรมการเรียนการสอนดังกล่าว จะช่วยให้ผู้เรียนมีความรู้ความเข้าใจเกี่ยวกับบุคคลอื่น ๆ ที่อาศัยอยู่ในภูมิภาคต่าง ๆ ทั่วโลก ตลอดจนเกิดเจตคติที่ดีในการมองผู้คนอื่น ๆ นอกจากผู้คนในประเทศของตน ตลอดจนพัฒนาทักษะการคิดอย่างมีเหตุและผลเพื่อความสามารถในการอยู่ร่วมกับผู้อื่นในสังคมได้อย่างมีความสุข

 Collins (1982, p. 17) ได้เสนอแนะการจัดกิจกรรมการเรียนการสอนเพื่อพัฒนาความเป็นพลโลกไว้ ดังนี้ 1) กิจกรรมการแลกเปลี่ยนทางวัฒนธรรม โดยครูสังคมศึกษาสำรวจว่าในชุมชนของตนมีคนต่างชาติหรือชนต่างวัฒนธรรมบ้างหรือไม่ อาจเชิญมาเป็นวิทยากรให้ความรู้และทรรศนะเกี่ยวกับวัฒนธรรมในชาติของเขา 2) จัดหาสื่อรวมทั้งวัสดุสาระที่เกี่ยวข้องกับเชื้อชาติและวัฒนธรรมของภูมิภาคอื่น ๆ ของโลก 3) จัดเกมหรือกิจกรรมที่จะส่งเสริมความเข้าใจในวัฒนธรรมอื่น ๆ 4) กิจกรรมการสอนดนตรี ศิลปะ วรรณคดี ที่เป็นของชนชาติหรือวัฒนธรรมอื่น ๆ นอกเหนือจากวัฒนธรรมของตน 5) จัดนิทรรศการเกี่ยวกับเรื่องของชนชาติอื่น ๆ หรือแสดงธงของทุก ๆ ประเทศ โดยจัดเป็นกิจกรรมเสริมหลักสูตรการจัดการเรียนการสอนเพื่อพัฒนาลักษณะความเป็นพลโลก จึงควรให้ความสำคัญในเรื่องการสอนให้ผู้เรียนได้สัมผัสกับปัญหาโลกที่เกี่ยวข้องกับความขัดแย้งทางค่านิยมจริยธรรมให้มาก ผู้เรียนได้คิดค้นแสวงหาและแก้ปัญหาด้วยตนเองของเขา รวมทั้งส่งเสริมให้ผู้เรียนได้วางแผนสำหรับอนาคตในการจัดกิจกรรมการเรียนการสอนนั้น ผู้สอนควรเน้นการส่งเสริมให้นักเรียนในโรงเรียนมีความรู้ความเข้าใจอันดีต่อพลเมืองในภูมิภาคอื่น ๆ ของโลกด้วย เช่น กิจกรรมการเรียนการสอนต่อไปนี้ (สิริวรรณ ศรีพหล, 2536) 1) การบรรยายเกี่ยวกับภูมิภาคต่าง ๆ ของโลก
2) การเชิญวิทยากรภายนอกมาให้ความรู้เกี่ยวกับสถานการณ์ของโลกปัจจุบัน 3) การปาฐกถา/การอภิปราย/การโต้วาที เกี่ยวกับเหตุการณ์หรือปัญหาของโลก 4) การให้นักเรียนค้นคว้าและรายงานเกี่ยวกับภูมิภาคต่าง ๆ ของโลกในแง่มุมต่าง ๆ 5) การแลกเปลี่ยนนักเรียนต่างชาติ 6) การจัดนิทรรศการศิลปะ วัฒนธรรมและเหตุการณ์ของชาติต่าง ๆ 7) การจัดการแสดงพื้นเมืองของชาติต่าง ๆ 8) การจัดการแสดงศิลปะและวัฒนธรรมของชาติต่าง ๆ 9) การจัดชมรมภาษาต่างประเทศ 10) การจัดวันสำคัญของชาติต่าง ๆ 11) การจัดโครงการช่วยเหลือชุมชนที่ขาดแคลน 12) การจัดทัศนศึกษา

 นอกจากแนวทางการจัดการเรียนการสอนดังกล่าวข้างต้นแล้ว การจัดการเรียนโดยนำพุทธวิธีทางการสอนแบบต่าง ๆ ก็เป็นอีกแนวทางหนึ่งที่จะนำไปสู่การสร้างคุณลักษณะความเป็นพลโลกได้เช่นกัน ดังพุทธวิธี ต่อไปนี้ (ป.อ.ปยุตฺโต, 2544) 1) วิธีการสอนแบบบรรยาย 2) วิธีการสอนแบบไตรสิกขา 3) วิธีการสอนแบบธรรมสากัจฉา 4) วิธีการสอนแบบอริยสัจสี่ 5) วิธีการสอนแบบปัจฉาวิสัชนา 6) วิธีการสอนแบบสืบสวนสอบสวนตามแนวพุทธศาสตร์ 7) วิธีการสอนแบบเบญจขันธ์
8) วิธีการสอนแบบพหูสูต 9) วิธีการสอนแบบอุปมาอุปมัย 10) วิธีการสอนแบบกระบวนการเผชิญสถานการณ์

 นอกจากนั้นยังอาจนำกระบวนการทางการคิดแบบโยนิโสมนสิการ ซึ่งพระธรรมปิฎก (ป.อ.ปยุตฺโต, 2538, น. 675-725) ได้ประมวลวิธีคิดไว้ 10 วิธี มาฝึกฝนให้นักเรียนเกิดกระบวนการคิด เพื่อการพัฒนาลักษณะความเป็นพลโลกได้อีกด้วย ได้แก่ 1) วิธีคิดแบบสืบสาวเหตุปัจจัย 2) วิธีคิดแบบแยก - แยะส่วนประกอบ 3) วิธีคิดแบบสามัญลักษณ์ 4) วิธีคิดแบบอริยสัจสี่ 5) วิธีคิดแบบอรรถธรรมสัมพันธ์ 6) วิธีคิดแบบคุณโทษและทางออก 7) วิธีคิดแบบคุณค่าแท้-คุณค่าเทียม 8) วิธีคิดแบบอุบายปลุกเร้าคุณธรรม 9) วิธีคิดแบบเป็นอยู่ในขณะปัจจุบัน 10) วิธีคิดแบบวิภัชชวาท

 **2.4.8 ส่วนประกอบที่สำคัญของผู้เรียนที่เสริมสร้างความเป็นพลโลก**

 จากแนวคิดองค์กรผู้ที่เกี่ยวข้องและนักการศึกษาข้างต้นแสดงให้เห็นถึงคุณลักษณะของผู้เรียนที่เสริมสร้างความเป็นพลโลกที่ควรได้รับการพัฒนามี 3 องค์ประกอบหลักดังนี้ 1) ด้านความรู้ (Citizen Knowledge) 1.1) จิตสำนึกต่อโลก 1.2) การเงิน เศรษฐกิจ ธุรกิจและการเป็นผู้ประกอบการ 1.3) ความเป็นพลเมือง 1.4) วัฒนธรรมมนุษย์และโลกทางกายภาพและโลกธรรมชาติ 1.5) สุขภาพและสวัสดิภาพ 1.6) วิทยาศาสตร์เทคโนโลยีสารสนเทศและการสื่อสาร 1.7) ความรู้พื้นฐานทางข้อมูลข่าวสาร
1.8) ความรู้พื้นฐานทางพหุวัฒนธรรม (Multicultural Literacy) 2) ทักษะและกระบวนการเรียนรู้(Citizen Skills) 2.1) ความอยากรู้/จิตแห่งวิทยาการ (Disciplined Mind) 2.2) ทักษะการคิดอย่างมีวิจารณญาณ 2.3) ทักษะการคิดเชิงสร้างสรรค์ 2.4) ทักษะการทำงานเป็นทีม/การทำงานร่วมกัน/การสร้างเครือข่าย 2.5) ทักษะปฏิสัมพันธ์ระหว่างบุคคล/การเรียนรู้แบบมีส่วนร่วม 2.6) ทักษะการใช้ข้อมูลข่าวสารและการสื่อสาร 3) ทักษะชีวิต (Citizen Attitudes/Dispositions) 3.1) ความรับผิดชอบต่อตนเอง สังคม สิ่งแวดล้อม และในฐานะพลเมือง 3.2) มีจิตสาธารณะ 3.3) มีวินัย

 การพัฒนาผู้เรียนสู่ความเป็นพลโลก โดยผ่านกระบวนการเรียนรู้ในมิติการเรียนรู้สังคมศึกษา ได้แก่ความรู้ทักษะ ค่านิยม ทั้ง 3 มิติ จะต้องได้รับการพัฒนาให้เป็นองค์รวมนำไปสู่การกระทำในสภาพจริง คือการลงมือปฏิบัติเพื่อสังคมหรือในฐานะพลเมืองของสังคม ซึ่งเป็นมิติที่ 4 จึงจะเรียกได้ว่าเป็นการพัฒนาผู้เรียนทั้งตัวบุคคล (Whole Child Development) ผู้เรียนทุกคนจะต้องได้รับการพัฒนาทักษะพื้นฐานที่มีความสำคัญในอนาคต เนื้อหาสาระและความรู้มีการเปลี่ยนแปลงอยู่ตลอดเวลาโดยเฉพาะวิชาสังคมศึกษา ซึ่งวิชาความรู้ได้มาจากสาขาวิชาสังคมศาสตร์และมนุษย์ศาสตร์ ผู้เรียนอาจลืมเนื้อหาสาระได้ แต่ถ้าผู้เรียนมีทักษะ ทักษะย่อมติดตัวผู้เรียนไปตลอดเวลาโดยธรรมชาติของการเกิดทักษะมิได้เกิดจากการท่องจำแต่เกิดจากการเรียนรู้และลงมือปฏิบัติอย่างต่อเนื่องเพื่อผู้เรียนเข้าใจโลกและสังคม การพัฒนาทักษะทางสังคมศึกษาแก่ผู้เรียน ซึ่งครอบคลุมทักษะหลักทางสังคมศึกษาคือ ทักษะเกี่ยวกับการแสวงหาข้อมูล ทักษะเกี่ยวกับการจัดข้อมูลและทักษะเกี่ยวกับการทำงานร่วมกับผู้อื่นและการมีส่วนร่วมทางสังคมโดยเชื่อมโยงมาสู่การจัดกิจกรรม ซึ่งเป็นองค์ประกอบในการเรียนการสอน ทั้งนี้ครูสังคมศึกษาต้องนำมาบูรณาการในการจัดการเรียนการสอนในแต่ละชั่วโมงควบคู่ไปกับการพัฒนาความรู้ค่านิยมและคุณลักษณะอันพึงประสงค์ทักษะทางสังคมศึกษาคือความสามารถทางปัญญา (Intellectual Abilities) ที่ขึ้นอยู่กับความรู้ความสามารถและการฝึก ทักษะทางสังคมศึกษาเกี่ยวข้องกับกระบวนการคิดมากกว่าการใช้กล้ามเนื้อของร่างกาย ซึ่งเป็นพื้นฐานสำคัญต่อการเรียนของนักเรียน การเรียนการสอนสังคมศึกษาประกอบด้วยเป้าหมายสำคัญที่ต้องพัฒนาแก่นักเรียน คือ ความรู้ ทักษะ ทัศนคติ และค่านิยมและการปฏิบัติอย่างมีส่วนร่วมในสังคม ความรู้ในเนื้อหาไม่ใช่จุดประสงค์ปลายทางแต่เป็นวิธี (Means) ไปสู่จุดประสงค์ปลายทาง ครูไม่สามารถสอนเนื้อหาได้ครบถ้วนเพราะเนื้อหาความรู้เพิ่มขึ้นเปลี่ยนแปลงตลอดเวลาโดยเฉพาะในยุคข้อมูลข่าวสาร ด้วยเหตุนี้กระบวนการที่จะได้มาซึ่งเนื้อหาและการประยุกต์ใช้ความรู้จึงเป็นเรื่องสำคัญที่ควรเน้นในการเรียนการสอนโดยเฉพาะการเรียนการสอนสังคมศึกษาที่จะต้องปรับเปลี่ยนเน้นสู่การพัฒนานักเรียนให้มีทักษะหรือมีความสามารถสำหรับสังคมที่มีความซับซ้อน การเรียนการสอนสังคมศึกษาจะต้องมุ่งไปสู่การเรียนรู้และการนำไปปฏิบัติ ทักษะทางสังคมเป็นองค์ประกอบสำคัญของการเรียนการสอนสังคมศึกษาที่จะทำให้บรรลุเป้าหมายของการพัฒนาความเป็นพลโลก โดยทักษะทางสังคมศึกษาเป็นการกระทำหรือการปฏิบัติที่ต้องได้รับการฝึกเพื่อประโยชน์ต่อสังคมที่เรียกว่า “Social Action skill” หรืออาจเรียกว่า “Citizenship Skills” ซึ่งจะต้องประกอบด้วยความรู้สึกว่าจะต้องมีพันธะที่จะต้องทำและมีความรับผิดชอบมีความสามารถในการติดต่อสื่อสารและรู้จักกาลเทศะ ฉะนั้นทักษะทางสังคมศึกษาส่วนใหญ่เป็นความสามรถทางสมองเกี่ยวข้องกับกระบวนการคิด

 นักการศึกษาทางสังคมศึกษาเกี่ยวกับแนวคิดทักษะทางสังคมศึกษามีดังนี้

 Nick Zepke (1979) เสนอทักษะในวิชาสังคมศึกษาไว้ 2 ประเภทคือ 1) ทักษะจำเป็นของสังคมศึกษาได้แก่ 1.1) การระบุแหล่งรวบรวมข้อมูลเน้นเรื่องการอ่านการฟังและการสังเกตและการหาข้อมูลจากที่แหล่งต่าง ๆ 1.2) การแปลความหมายจากภาพแผนภูมิกราฟ และตาราง 1.3) การจัดการกับข้อมูล 1.4) การประเมินข้อมูล 1.5) การทำงานร่วมกับผู้อื่น 2) ทักษะหลักของสังคมศึกษาได้แก่
2.1) ทักษะความเข้าใจในเรื่องเวลาและการแบ่งช่วงเวลาเป็นการพัฒนาความเข้าใจเรื่องเวลา การแบ่งช่วงเวลา 2.2) ทักษะแผนที่ 2.3) ทักษะการแก้ปัญหาและการคิดอย่างมีวิจารณญาณ

 MacColl and Fennel (1982) เสนอทักษะในวิชาสังคมไว้ดังนี้ 1) ทักษะสืบสอบ (Inquiry) ได้แก่ 1.1) ทักษะทางปัญญาที่เป็นพื้นฐาน (Basic Intellectual Skill) 1.2) ทักษะการคิดอย่างไตร่ตรอง (Reflective Thinking) 1.3) ทักษะการคิดอย่างมีความหมาย (Constructive Thinking) 2) ทักษะการแสดงความคิดและการสื่อสาร (Expression and Communication) ได้แก่ 2.1) การนำเสนอ 2.2) การพูด
2.3) การเขียน 3) ทักษะการมีส่วนร่วมทางสังคม (Social Participation) 3.1) การมีความสัมพันธ์และสื่อความหมายกับผู้อื่น 3.2) การทำงานร่วมกับผู้อื่น

 Jarolimek and Foster (1985) ได้สรุปว่า ทักษะในวิชาสังคมศึกษามีดังนี้ 1) ทักษะพื้นฐาน (Basic Skill) คือการอ่าน เขียน และ เลข ที่เรียกว่า “ The 3RS” 2) ทักษะการเขียน (Study Skills) หรือเรียกอีกอย่างหนึ่งว่าทักษะการทำงาน (Work Study) ได้แก่ 2.1) การแสวงหาและค้นพบข้อมูล การรวบรวมข้อมูลจากหนังสือและหนังสือเรียนรวมทั้งแหล่งข้อมูลที่หลากหลายหรือจากแหล่งอ้างอิงทั่วไปและพิเศษเฉพาะเรื่อง เช่น พจนานุกรม Almanac, Atlast, Who’s Who เป็นต้น 2.2) การอ่านและแปลความหมายแผนที่ กราฟ แผนภูมิ และรูปภาพ 2.3) การเรียบเรียงข้อมูลให้ใช้ประโยชน์ได้ในรูปแบบต่าง ๆ ได้แก่ การวางโครงร่างเรื่อง จัดทำแผนภูมิ แผนภูมิเวลา แยกประเภทข้อมูล จัดเรียงลำดับความคิด เหตุการณ์หรือข้อเท็จจริง การระบุประเด็นสำคัญ การจัดข้อมูลอยู่ในรูปของกราฟ เขียนสรุป คาดคะเนเหตุการณ์จากข้อมูล การจดบันทึก การประเมินข้อมูล และการจัดข้อมูลโดยผ่านกระบวนการวิเคราะห์และการตีความ 3) ทักษะทางปัญญา (Intellectual Skills) เป็นทักษะทางสมองที่เป็นกระบวนการที่ใช้สติปัญญาแก้ปัญหา ซึ่งนักการศึกษาอาจเรียกว่าทักษะการคิดอย่างมีวิจารณญาณ (Critical Thinking Skills) หรือทักษะสืบสอบ (Inquiry Skills) นอจากนี้ยังมีการเรียกชื่อทักษะที่อยู่ในกลุ่มดังกล่าวอีกหลายชื่อว่า การคิดอย่างไตร่ตรอง (Reflective Thinking) การคิดเชิงวิทยาศาสตร์ (Scientific Thinking) การคิดเชิงสร้างสรรค์ (Creative Thinking) การคิดอย่างมีเหตุผล (Reasoning) การเรียนรู้ด้วยการค้นพบ (Discovery Learning) และการเรียนรู้ที่เน้นการสืบเสาะหาความรู้ (Investigation-Oriented Learning) นอกจากนี้ การตีความ การมีความเข้าใจและการวิเคราะห์ถือว่าอยู่ในกลุ่มของทักษะทางปัญญา 4) ทักษะเกิดจากกระบวนการขัดเกลาทางสังคม (Socialization Skills) ได้แก่ 4.1) การมีปฏิสัมพันธ์ทางสังคม (Skill of Social Interaction) เน้นการนับถือตนเองเห็นคุณค่าของตนเอง (Self-Esteem and Self-Image) ซึ่งจะขยายไปสู่ปฏิสัมพันธ์กับผู้อื่นบนพื้นฐานของความนับถือความเชื่อถือและความเป็นอันหนึ่งอันเดียวกัน 4.2) การแก้ไขความขัดแย้ง (Conflict Resolution) 4.3) การร่วมมือทำงานเป็นกลุ่ม (Group Process Skills)

 Allen and Stevens (1984) ได้เสนอทักษะทางสังคมศึกษาที่สำคัญคือการตัดสินใจ (Decision Making) เป็นทักษะหลักในกระบวนการหาข้อมูล ทั้งนี้เพราะการตัดสินใจเป็นกระบวนการที่ต้องใช้เหตุผลในการเลือกข้อมูลจากตัวเลือกต่าง ๆ ความสามารถในการตัดสินใจคือความสามารถในการคิดเชื่อมโยง คิดอย่างมีเหตุผล ระหว่างข้อมูลเดิมกับข้อมูลใหม่ และการติดต่อสื่อสารกับผู้อื่นเรื่องข้อมูลและการตีความหมาย

 James Banks and Cherry Banks (1999) ได้เสนอทักษะวิชาสังคมศึกษาที่ครูต้องสอนดังนี้
1) ทักษะการคิดซึ่งถือว่าเป็นกระบวนการทางสมอง (Mental Process) ซึ่งเน้นที่การปฏิบัติซึ่งเกิดจากการใช้สติปัญญา (Cognitive Operations) ทั้งนี้ Beyer (1987) ได้อธิบายว่า ทักษะการคิดสามารถจำแนกการปฏิบัติซึ่งเกิดจากการใช้สติปัญญาได้ 3 ประการ คือ 1.1) กลยุทธ์การคิด (Thinking Strategies) มี 3 ลักษณะคือการแก้ปัญหา การตัดสินใจและการสร้างมโนทัศน์ซึ่งจะต้องประกอบด้วยกระบวนการอย่างมีขั้นตอน เช่นการแก้ปัญหาเริ่มจากการระบุปัญหา การนำเสนอปัญหา การเลือกวิธีการ การลงมือปฏิบัติและการประเมินผล การแก้ปัญหา การตัดสินใจ เริ่มจากการระบุเป้าหมาย การระบุทางเลือก วิเคราะห์ทางเลือก เรียงลำดับทางเลือก ตัดสินและเลือกสิ่งที่เหมาะสมที่สุดเพื่อปฏิบัติ และการสร้างมโนทัศน์ เริ่มจากระบุตัวอย่างต่าง ๆ ระบุลักษณะที่เหมือนกันหรือลักษณะร่วมกัน 1.2) ทักษะการคิดอย่างมีวิจารณญาณ (Critical Thinking Skills) ซึ่งประกอบด้วยทักษะย่อย 10 ทักษะ คือการแยกแยะระหว่างข้อเท็จจริง ค่านิยม และความคิดเห็น การแยกแยะข้อมูลหรือเหตุผลที่สัมพันธ์และไม่สัมพันธ์กับเรื่องที่ถูกกำหนดให้ศึกษา การระบุความถูกต้องของข้อมูล การระบุความเชื่อถือได้ของข้อมูล การระบุคำกล่าวอ้างที่ไม่ชัดเจนหรือการมีข้อโต้เถียง การตรวจสอบการมีอคติ การระบุการให้เหตุที่ผิดหลักการการระบุเหตุผลต่าง ๆ ที่ไม่สอดคล้องกัน และการระบุจุดเด่น/จุดสำคัญของการโต้แย้ง
1.3) ทักษะการคิดที่เป็นลักษณะย่อย (Micro-Thinking Skills) ได้แก่ การจำได้ การแปลความ การตีความ การประยุกต์ใช้ การวิเคราะห์ การสังเคราะห์ การประเมิน การให้เหตุผล ซึ่งมีทั้งอุปนัย นิรนัย และการเปรียบเทียบ 2) ทักษะแผนที่ 3) ทักษะเกี่ยวกับเวลา การแบ่งช่วงเวลา คือความสามารถในการเชื่อมโยงเหตุการณ์ต่าง ๆ ในแต่ละช่วงเวลา 4) ทักษะการทำงานเป็นกลุ่มที่เน้น ความเป็นผู้นำ ผู้ตาม รู้จักแสดงความคิดเห็น การสื่อสารเป็นต้น 5) ทักษะการเขียน

 Dynneson and Berson (2003) ได้เสนอทักษะสำคัญไว้ดังนี้ 1) ทักษะเบื้องต้นหรือทักษะเริ่มต้น (Simple Skill) เป็นทักษะที่ต้องเรียนแต่เล็ก เป็นทักษะที่ใช้ในการเรียนทักษะพื้นฐานต่อไป เช่น ทักษะทางร่างกาย ที่ใช้กำลังกล้ามเนื้อในการเขียนตัวพยัญชนะ การจับคู่ชื่อและหน้าให้สัมพันธ์กันเป็นการเชื่อมโยงสิ่งต่าง ๆ เข้าด้วยกัน 2) ทักษะพื้นฐาน (Basic Skills) เป็นทักษะที่จำเป็นในการหาความรู้ในวิชาสังคมศึกษา ได้แก่ความสามารถในการอ่าน เขียน ฟัง และสื่อสาร และสังเกต 3) ทักษะที่ซับซ้อน (Complex Skills) เป็นทักษะที่เน้นกระบวนการคิด ได้แก่ ความสามารถในการหาข้อมูล การวิจัย การแก้ปัญหา การตัดสินใจ การคิดอย่างมีวิจารณญาณ และการคิดอย่างสร้างสรรค์

 สภาสังคมศึกษาแห่งชาติสหรัฐอเมริกา โดยคณะกรรมการทำงานเรื่องการกำหนดขอบเขตหลักการเรียงลำดับเนื้อหา (1989) ได้ระบุทักษะหลักในวิชาสังคมศึกษาตั้งแต่ระดับอนุบาลถึงเกรด 12 (k-12) โดยแบ่งเป็นทักษะหลัก 3 ประเภท และแต่ละประเภทหลักจะมีทักษะย่อย และมีการระบุ การเน้นการพัฒนาทักษะย่อยต่าง ๆ แตกต่างกันไปตั้งแต่อนุบาลถึงเกรด 12 เพื่อเป็นประโยชน์ในการวางแผนการพัฒนาทักษะในการสอนตั้งแต่หน่วยการเรียนรู้ไปถึงแผนการจัดการเรียนรู้ ทักษะจำเป็นสำหรับสังคมศึกษามีดังนี้ 1) ทักษะที่เกี่ยวกับการแสวงหาข้อมูล 1.1) ทักษะการอ่าน เน้นความเข้าใจ การรู้จักการใช้แผนที่ และอัตราในการอ่าน 1.2) ทักษะการเขียน เน้นการหาข้อมูลและการจัดเรียงข้อมูลในรูปแบบต่าง ๆ 1.3) ทักษะการค้นหาแหล่งอ้างอิงและข้อมูล เน้นการใช้ห้องสมุด แหล่งอ้างอิงพิเศษเฉพาะเรื่อง ทักษะแผนที่ และการใช้แหล่งการเรียนรู้ที่เป็นชุมชน 1.4) ทักษะทางเทคนิคในการใช้เครื่องมือต่าง ๆ เน้นการใช้เครื่องคอมพิวเตอร์และระบบเครือข่ายต่าง ๆ 2) ทักษะที่เกี่ยวกับการจัดและการใช้ข้อมูล 2.1) ทักษะการคิด เน้นการแยกแยะประเภทต่าง ๆ ของข้อมูล การตีความ การวิเคราะห์ การสรุป การสังเคราะห์ และการประเมินข้อมูล 2.2) ทักษะการตัดสินใจ เน้นกระบวนการตั้งแต่การระบุสถานการณ์ที่ต้องตัดสินใจ การหาข้อมูล การหาทางเลือก และวิเคราะห์ผลกระทบต่าง ๆ การตัดสินใจบนพื้นฐานของข้อมูลและการนำไปปฏิบัติ 2.3) ทักษะเมตตาคอคนิชั่น (Metacognitive Skills) เป็นทักษะที่บุคคลเรียนรู้วิธีเรียนโดยสามารถจัดการกับการเรียนรู้ของตนเองเรียกว่ามีความตระหนักในสิ่งที่ได้ลงมือทำและพร้อมที่จะเรียนรู้ในสิ่งนั้นดังนั้นจึงเน้นการเลือกกลยุทธที่เหมาะสมในการแก้ปัญหา และการตรวจสอบตนเองเพื่อเตือนตนเองในกระบวนการคิดของตนเอง (Sllf-Monitor) 3) ทักษะเกี่ยวกับความสัมพันธ์ระหว่างผู้อื่นและการมีส่วนร่วมทางสังคม 3.1) ทักษะส่วนบุคคล (Personal Skill) เน้นการแสดงความมั่นใจ การสื่อสาร ความเชื่อ ความรู้สึก และความมั่นใจ ปรับตนเองเข้ากับบุคคลต่าง ๆ ได้ และมีความเข้าใจในความต้องการของบุคคลอื่น 3.2) ทักษะการมีมนุษยสัมพันธ์ เน้นการสร้างบรรยากาศที่ดีในการทำงานกลุ่มมีส่วนในการกำหนดกฎและแนวทางการปฏิบัติงานของกลุ่ม สามารถเป็นผู้นำและผู้ตาม ร่วมมือในกลุ่มในการวางแผน การตัดสินใจการแสดงความคิดเห็น การประนีประนอมในกรณีที่มีความขัดแย้งหรือมีความคิดเห็นที่แตกต่าง 3.3) ทักษะการมีส่วนร่วมทางสังคมและการเมือง เน้นการคิดตามประเด็นหรือเหตุการณ์ซึ่งมีผลต่อสังคม สามารถระบุหน้าที่ที่ต้องปฏิบัติต่อสังคมรวมทั้งการนำไปปฏิบัติจริงเพื่อรักษาไว้ซึ่งความมีอิสระเสรีความยุติธรรมและสิทธิมนุษยชน และยอมรับปฏิบัติหน้าที่ความรับผิดชอบในฐานะพลเมืองดีของสังคมทักษะในวิชาสังคมศึกษาที่เสนอโดยสภาสังคมศึกษาแห่งชาติของสหรัฐอเมริกา ถือว่าเป็นคู่มือสำคัญของครูสังคมศึกษาที่อยู่ในระบบสังคมประชาธิปไตย สามารถใช้เป็นแนวทางสำคัญในการจัดกิจกรรมการเรียนการสอนเพื่อพัฒนาทักษะในวิชาสังคมศึกษา

 **2.4.9 การพัฒนาทักษะทางสังคมศึกษาเพื่อเสริมสร้างความเป็นพลโลก**

หลักการสำคัญในการสอนพัฒนาทักษะทางสังคมศึกษาต่อไปนี้จะคู่ขนานไปกับลักษณะธรรมชาติและกระบวนการของการเรียนรู้ซึ่งครูสังคมศึกษานำมาประยุกต์ใช้ 1) การพัฒนาทักษะทางสังคมศึกษาต้องกระทำควบคู่พร้อมกันหรือบูรณาการกับการพัฒนามโนทัศน์ ทัศนคติและพฤติกรรมที่พึงประสงค์ 2) แผนการจัดการเรียนรู้ของแต่ละเนื้อหาหรือหัวข้อ ครูต้องวิเคราะห์ทักษะที่ต้องการในทุกหน่วยการเรียนรู้จากมาตรฐานการเรียนรู้ 3) ความสามารถของครูในการกระตุ้น/ส่งเสริมสนับสนุนให้นักเรียนทำกิจกรรมเพื่อเกิดการเรียนรู้และใช้ทักษะได้เป็นอย่างดี เป็นหลักสำคัญของการพัฒนาทักษะทางสังคมศึกษา 4) การจัดประสบการณ์การเรียนรู้ทักษะแก่นักเรียนจะต้องคำนึงถึงพื้นฐานความสามารถประสบการณ์ และวุฒิภาวะของนักเรียน 5) ทักษะทางสังคมศึกษาที่มีลักษณะต่าง ๆ อาจสามารถพัฒนาให้เกิดแก่นักเรียนโดยใช้วิธีสอนหรือจัดกิจกรรมที่จัดอยู่ในรูปแบบเดียวกันได้ เช่น การอ่านเอกสารประกอบบทเรียนเป็นการฝึกทักษะการอ่านและสามารถฝึกการคิดได้ 6) การฝึกทักษะจะต้องทำอย่างต่อเนื่องทั้งนี้ครูจะต้องวิเคราะห์ทั้งหลักสูตรว่าทักษะทางสังคมศึกษาที่จะต้องพัฒนาแก่นักเรียนมีอะไรบ้างและกำหนดทักษะทางสังคมศึกษาเหล่านั้นในทุกบทเรียน เพื่อประโยชน์การเรียนรู้และรักษาระดับความสามารถของทักษะทางสังคมศึกษาเหล่านั้นไว้ ดังนั้นครูควรวางแผนพัฒนาทักษะทุกช่วงชั้นและพัฒนาต่อเนื่องกันไป 7) ความยากง่ายของทักษะที่เกี่ยวข้องกับทักษะย่อยเป็นองค์ประกอบของทักษะรวม ซึ่งเป็นปัจจัยสำคัญในการพิจารณาจัดกระบวนการเรียนการสอน เพราะกระบวนการเรียนการสอนสำหรับทักษะประกอบด้วยทักษะย่อยหลายทักษะย่อมต้องมีกระบวนการหรือขั้นตอนตลอดจนเวลาในการฝึกมากกว่าทักษะที่ไม่มีความซับซ้อนหรือเป็นทักษะเดี่ยวเฉพาะเรื่อง 8) เมื่อมีการวางแผนสอนทักษะครูควรระบุระดับความสามารถในการเรียนรู้ทักษะของนักเรียนให้เป็นไปตามวุฒิภาวะของนักเรียนและวัตถุประสงค์ของบทเรียนนั่นคือการจัดการ เพื่อจะได้ติดตามตรวจสอบหรือประเมินสภาพการเรียนรู้ทักษะอย่างแท้จริงซึ่งจะนำไปสู่การพัฒนาการปฏิบัติให้ดีขึ้น 9) การจัดประสบการณ์การเรียนรู้ทักษะต้องบูรณาการทั้งแนวตั้งแนวนอนแนวตั้งคือการพัฒนาทักษะเรียงลำดับจากระดับต้นไปสู่ระดับสูง โดยเป็นไปตามระดับของชั้นเรียน ส่วนแนวนอนคือทักษะทางสังคมศึกษาต้องสัมพันธ์กับวิชาอื่น ๆ ในระดับเดียวกัน

 ทักษะการคิดอย่างมีวิจารณญาณ (Critical Thinking) เป็นทักษะที่เป็นแกนหลักในวิชาสังคมศึกษา ซึ่งถือเป็นหน้าที่สำคัญของครูสังคมศึกษาต้องพัฒนาให้เกิดแก่นักเรียน การคิดอย่างมีวิจารณญาณประกอบด้วยทักษะความคิดหลายอย่างด้วยกัน ทักษะการคิดอย่างมีวิจารณญาณ เป็นรูปแบบของการคิด (Modes of Thinking) อย่างหนึ่ง เช่นเดียวกับการคิดสร้างสรรค์ การตัดสินใจ และการแก้ปัญหา ซึ่งจะต้องใช้ทักษะการคิดย่อยเรียงจากระดับต่ำไปหาระดับสูง คือ การจำ การระลึกได้ การแปลความหมาย การเปรียบเทียบ การแบ่งประเภท การสรุป การอ้างอิงข้อมูล การตั้งข้อสมมติฐาน การพยากรณ์ (การคิดล่วงหน้า) การวิเคราะห์ การสังเคราะห์ และการประเมิน รูปแบบการสอนคิดอย่างมีวิจารณญาณเพื่อพัฒนาในวิชาสังคมศึกษา คือความพยายามที่จะพัฒนาความสามารถในการคิดอย่างมีวิจารณญาณแก่ผู้เรียน การคิดอย่างมีวิจารณญาณมีความสำคัญและมีประโยชน์ต่อกระบวนการเรียนรู้ เพราะในการเรียนรู้นั้นไม่ได้หมายความว่านักเรียนจะต้องรับข้อมูลแต่ฝ่ายเดียวเท่านั้น การสอนที่ดีนั้นจะต้องให้นักเรียนมีโอกาสพิจารณาและตัดสินใจเกี่ยวกับข้อมูลต่าง ๆ ที่ครูนำเสนอซึ่งจะถือได้ว่าเป็นส่วนหนึ่งของกระบวนการเรียนรู้ที่สำคัญและเป็นไปตามสภาพจริง

 ครูสังคมศึกษากับการสร้างบรรยากาศในห้องเรียนเพื่อพัฒนาทักษะการคิดอย่างมีวิจารณญาณ 1) ครูต้องเป็นตัวอย่างของผู้ที่มีความคิดอย่างมีวิจารณญาณแก่ผู้เรียน 2) เปิดโอกาสให้ผู้เรียนแสดงความคิดเห็นเกี่ยวกับทัศนคติที่เห็นด้วยและไม่เห็นด้วยอย่างมีเหตุผล 3) ครูต้องทำหน้าที่เป็นผู้แนะนำแหล่งข้อมูลต่าง ๆ 4) ครูสามารถรับฟังผู้เรียนและเรียนรู้จากผู้เรียนไปพร้อมกันได้ 5) ครูต้องเป็นผู้เชื่อมโยงและกระตุ้นให้ผู้เรียนแสดงความคิดเห็นต่อกัน 6) ครูต้องรู้จักการตั้งคำถาม การตั้งคำถามที่เหมาะสมและเป็นคำถามปลายเปิดจะกระตุ้นให้ผู้เรียนแสดงความคิดเห็นได้ 7) ครูควรใช้สื่อการสอนต่าง ๆ เช่นหนังสือพิมพ์ วิทยุ โทรทัศน์ในการฝึกทักษะการคิดอย่างมีวิจารณญาณ 8) ครูควรจัดกิจกรรมเสริมต่าง ๆ เช่น แผ่นป้ายแสดงข่าวสารและข้อมูลต่าง ๆ เพื่อกระตุ้นให้ผู้เรียนในการอ่าน และการคิด

 นอกจากการสร้างบรรยากาศในห้องเรียนเพื่อสนับสนุนให้ผู้เรียนฝึกทักษะการคิดอย่างมีวิจารณญาณแล้ว ยังมีเทคนิควิธีอีกหลายประการที่ครูสังคมศึกษาจะสามารถช่วยให้ผู้เรียนได้พัฒนาทักษะการคิดอย่างมีวิจารณญาณ ดังต่อไปนี้ 1) ครูต้องเน้นให้นักเรียนรู้จักกระบวนการคิดที่ถูกต้อง ต้องให้ทันเวลา แก่นักเรียนเพื่อตรวจสอบข้อมูล เปรียบเทียบสิ่งต่าง ๆ และประเมินผลเพื่อการตัดสินใจ 2) ครูต้องให้กำลังใจในการอ่านเพื่อรวบรวมข้อมูลหัดให้รู้จักตรวจสอบข้อมูล 3) ครูต้องพยายามให้ตัวอย่างปัญหา หรือสถานการณ์จริงหรือเหตุการณ์ที่ผู้เรียนเกี่ยวข้อง เพื่อให้ผู้เรียนเกิดความสนใจอยากติดตาม 4) ครูต้องให้ผู้เรียนคิดเอง ถ้าผู้เรียนมีข้อผิดพลาดก็เป็นหน้าที่ของครูจะต้องแนะนำให้ผู้เรียนเห็นความผิดนั้นและหาทางแก้ไข 5) ครูต้องเปิดโอกาสให้ผู้เรียนตัดสินใจในสถานการณ์จริงหรือสถานการณ์ที่สมมุติขึ้น เพื่อให้ผู้เรียนได้พัฒนาเกณฑ์การตัดสินใจและยอมรับการตัดสินใจนั้น 6) ครูควรใช้สื่อประเภทต่าง ๆ เปิดโอกาสให้ผู้เรียนแสดงความคิดเห็น ครูต้องให้กำลังใจต่อคำตอบหรือการแก้ปัญหาที่มีรูปแบบแตกต่างกันรวมทั้งการตั้งคำถามต่าง ๆ ของนักเรียนด้วย 7) ครูควรพยายามให้ผู้เรียนมีส่วนร่วมในกระบวนการแก้ปัญหาทุกขั้นตอนเริ่มตั้งแต่การเลือกปัญหา การรวบรวมข้อมูล ค้นหาวิธีการแก้ปัญหาและทดสอบวิธีการแก้ปัญหานั้น ๆ 8) ครูควรให้ผู้เรียนประเมินและวิพากษ์วิจารณ์โดยมีเทคนิคดังนี้ 8.1) หัวข้อที่วิพากษ์วิจารณ์ควรต้องเป็นการแสดงความคิดเห็นในรูปของการเขียน หรือการพูดตลอดการแสดงบทบาทสมมุติ 8.2) ให้ผู้เรียนแสดงความคิดเห็นโดยเขียนรายงานละเอียดและแสดงคำอธิบายเหตุผลประกอบ 8.3) ให้ผู้เรียนอธิบายสาเหตุต่าง ๆ ที่ทำให้เขามีความคิดเห็นในข้อ 8.2 9) ครูพยายามให้ผู้เรียนรู้จักตั้งข้อสมมติฐานนอกเหนือจากที่มีในบทเรียน 10) ครูพยายามให้ผู้เรียนมีความคิดแบบจินตนาการโดยอาจให้แสดงความคิดเห็นต่อเหตุการณ์ต่าง ๆ ที่ผ่านไปแล้วโดยครูแสดงเงื่อนไขต่าง ๆ ขึ้นมาใหม่ 11) ครูต้องช่วยให้ผู้เรียนฝึกแปลความหมายให้ถูกต้อง โดยฝึกให้ผู้เรียนมีหลักเกณฑ์ในการแปลความหมาย เช่นความหมายจะต้องสั้น มีความชัดเจนมีใจความครอบคลุมเนื้อหาทั้งหมดและจะต้องเป็นคำอธิบายในรูปประโยคบอกเล่า
12) ครูต้องให้ผู้เรียนรู้จักแยกแยะและเลือกข้อมูลต่าง ๆ เป็นการช่วยให้ผู้เรียนรู้จักการเปรียบเทียบความเหมือนและความแตกต่างกันตลอดจนได้เห็นความสัมพันธ์ขององค์ประกอบต่าง ๆ ของปัญหา 13) ครูต้องให้ผู้เรียนอธิบายความหมายและรู้จักนำเนื้อหาที่ได้จากการอ่านหรือฟังไปใช้

 **2.4.10 การพัฒนาทักษะที่เกี่ยวข้องกับการทำงานร่วมกับผู้อื่นและการมีส่วนร่วมทางสังคม**

 ทุกคนจะต้องอยู่ร่วมกันในสังคม แต่การที่จะมีความสุขและปรับตัวให้เหมาะกับสภาพแวด - ล้อมทั้งการอยู่ร่วมกันกับผู้อื่นนั้น ขึ้นอยู่กับคุณสมบัติของบุคคลนั้น นั่นคือการรู้จักการอยู่ร่วมกัน รู้จักทำงานร่วมกับผู้อื่น สามารถทำงานเป็นทีมได้ ยอมรับความคิดเห็นและความสามารถของผู้อื่นและการให้ความร่วมมือ ตลอดจนการให้ความสำคัญของสังคมซึ่งครูสังคมศึกษาจะต้องถือว่าเป็นหน้าที่ที่จะต้องพัฒนาทักษะนี้ โดยเน้นความสามารถในการปฏิบัติ ความร่วมมือ การแก้ปัญหาความขัดแย้ง การสร้างความสมานฉันท์ รวมทั้งการตัดสินใจร่วมกันซึ่งสะท้อนให้เห็นคุณลักษณะที่พึงประสงค์ที่เกี่ยวข้องกับการทำงานร่วมกับการมีส่วนร่วมทางสังคม ทักษะการทำงานกลุ่มมีดังนี้ 1) ตระหนักและวิเคราะห์ผลการกระทำของตนเองและผลการกระทำของตนเองที่มีต่อผู้อื่น 2) แสดงความเข้าใจและเห็นใจผู้อื่น 3) มีส่วนร่วมในการทำงานกับผู้อื่น 4) มีความสามารถในการทำงานกลุ่มอย่างมีประสิทธิภาพในฐานะสมาชิกของกลุ่ม 5) สามารถปรับตนเองตามบทบาทหน้าที่ที่เกี่ยวข้องกับกลุ่มและตามสถานการณ์ 6) ยอมรับการวิจารณ์ติชมและข้อเสนอแนะ 7) ยอมรับและมีความรับผิดชอบต่อสังคม 8) มีส่วนร่วมในการแก้ปัญหาที่เกิดขึ้นในกลุ่ม

 การทำงานกลุ่มนี้ผู้เรียนจะได้ประสบการณ์ตรงซึ่งอาจเรียกว่าเป็นการพัฒนาสติปัญญาแก่ผู้เรียน ทั้งนี้กระบวนการทำงานกลุ่มที่ดีมีประสิทธิภาพ มีส่วนกระตุ้นให้เกิดการเรียนรู้และทำให้เกิดทัศนคติที่ดีในการทำงาน การตัดสินใจโดยผ่านกลุ่มย่อยมีความสำคัญ เพราะทุกคนในกลุ่มจะต้องมีส่วนร่วมในการคิดและการทำงาน การจัดกลุ่มเพื่อการทำงานร่วมกันในการเรียนการสอนสังคมศึกษาจะมีส่วนช่วยให้พัฒนาการเรียนการสอนของแต่ละบุคคลดีขึ้น ครูมีโอกาสดูแลและติดตามการทำงานและการเรียนสามารถให้คำแนะนำต่าง ๆ ให้ตรงเป้าหมาย เป็นการเรียนรู้ตามสภาพจริงและครูสามารถประเมินผู้เรียนได้ตามสภาพจริงเช่นกัน นอกจากนั้นการทำงานกลุ่ม ผู้เรียนมีโอกาสทำกิจกรรมที่แสดงออกได้มากขึ้น ครูควรจัดกิจกรรมที่มีความหลากหลาย เช่น การแสดงบทบาทสมมุติ การแสดงละคร ทำโครงงาน การศึกษากรณีศึกษา (case study) และการอภิปรายกลุ่มที่เป็นกิจกรรมที่ใช้ในงานกลุ่มมากที่สุด

 **2.4.11 ทักษะการอภิปรายเพื่อเสริมสร้างความเป็นพลโลก**

 การอภิปราย (Discussion) เป็นวิธีสอนที่ครูสังคมศึกษาใช้มากที่สุด เป็นวิธีแสดงความคิดเห็นของบุคคลและแสดงเหตุผลสนับสนุนด้วยวาจาการอภิปรายจะรวมทักษะการพูดและการฟังเป็นทักษะที่มีปฏิสัมพันธ์ ถือได้ว่าทักษะการอภิปรายเป็นทักษะที่สำคัญของพลเมืองในสังคมประชาธิปไตยเพราะพลเมืองมีสิทธิที่จะแสดงความคิดเห็นและแสดงเหตุผลของตนโดยใช้การอภิปรายเป็นสื่อ การอภิปรายเป็นกระบวนการที่พัฒนาความเข้าใจในประเด็นปัญหาต่าง ๆ ให้เข้าใจลึกซึ้งขึ้น เพราะมิได้มีเพียงแสดงความคิดเห็นแต่จะต้องมีความเห็นและมีปฏิสัมพันธ์กับผู้อื่นซึ่งผู้อื่นแสดงความคิดเห็นและมีเหตุผลสนับสนุนด้วยในการอภิปรายนั้นผู้เรียนจะต้องมีความเข้าใจในประเด็นหรือปัญหานั้น ๆ การอภิปรายสามารถทำได้ทั้งกลุ่มใหญ่กลุ่มย่อย แต่ในการนำมาใช้ในการเรียนการสอนสังคมศึกษานิยมใช้กลุ่มย่อยและอาจใช้กลุ่มใหญ่สรุปอีกครั้งหนึ่ง การอภิปรายภายในกลุ่มทำให้ทุกคนมีส่วนเสนอข้อมูลต่าง ๆ ผู้เรียนได้พัฒนาความเข้าใจในเรื่องนั้นดีขึ้น เนื้อหาในวิชาสังคมศึกษาสามารถนำมาอภิปรายได้ เนื้อหาที่นิยมนำมาใช้เป็นประเด็นการอภิปรายมักจะเกี่ยวข้องกับประเด็นทางการเมือง สังคม เศรษฐกิจ คุณธรรม จริยธรรม วัฒนธรรม และสิ่งแวดล้อม สรุปได้ว่า การอภิปรายส่งเสริมการคิดวิเคราะห์ การตั้งคำถามเชิงวิพากษ์ เป็นการเปิดประเด็นการแสดงความคิดเห็น การคิดสร้างสรรค์ และการแก้ปัญหาด้วยการหาทางเลือกหลายวิธีเป็นการพัฒนาแนวคิดที่มีหลายมุมมอง การอภิปรายโดยใช้กลุ่มย่อยจะเป็นการเริ่มต้นที่ดีเพราะผู้เรียนจะรู้สึกว่าไม่เป็นทางการ การอภิปรายถือว่าเป็นส่วนสำคัญของการทำงานร่วมกัน เพราะสุดท้ายของการอภิปรายต้องมีผลสรุปเป็นผลงานของกลุ่มจุดมุ่งหมายของการใช้การอภิปรายในวิชาสังคมศึกษา 1) เพื่อให้ผู้เรียนร่วมกันแก้ปัญหา 2) เพื่อพัฒนาและเปลี่ยนทัศนคติของผู้เรียน 3) เพื่อเปิดโอกาสให้ผู้เรียนได้นำเสนอความคิดที่หลากหลาย 4) เพื่อพัฒนาความเป็นผู้นำและสมาชิกที่ดีแก่ผู้เรียน 5) เพื่อส่งเสริมการคิดเชิงเหตุผลของผู้เรียน 6) เพื่อพัฒนาความรับผิดชอบของผู้เรียน 7) เพื่อพัฒนาความมั่นใจในตนเองของผู้เรียน

 บทบาทของครูสังคมศึกษาบทบาทสำคัญในการอภิรายเป็นของนักเรียนประมาณ 80 % แต่ครูมีบทบาทในการเป็นผู้ประสานงานโดยครูมีบทบาทสำคัญคือ 1) ครูเป็นเสมือนสมาชิกคนหนึ่งของกลุ่ม 2) ครูคอยดูแลการอภิปราย มีบทบาทในการกระตุ้นการแสดงความคิดเห็นของผู้เรียน ทำหน้าที่ให้ข้อมูลในกรณีที่การอภิปรายต้องการข้อมูลเพิ่มเติม 3) ครูต้องเน้นให้ผู้เรียนได้อธิบายขยายความคิดเห็นเพื่อแสดงให้เห็นสาเหตุของการทำให้เกิดมีแนวคิดเช่นนั้น รวมทั้งการพิจารณาผลกระทบที่เกิดจากความเชื่อเหล่านั้น ผู้เรียนจะต้องตรวจสอบความคิดของตนเองและความคิดของเพื่อน ๆ อย่างมีวิจารณญาณ การสรุปผลการอภิปรายต้องมาจากผู้เรียน ซึ่งครูต้องกระตุ้นให้บูรณาการข้อมูลที่เป็นข้อเท็จจริงและความคิดเห็นต่าง ๆ และสังเคราะห์เป็นข้อสรุป 4) ในกรณีการจัดการอภิปรายกลุ่มย่อยต้องให้ตัวแทนของแต่ละกลุ่มสรุปด้วยวาจาให้ผู้เรียนทั้งชั้นฟังประกอบการซักถาม และมีการสรุปรวบยอดประเด็นสำคัญของกลุ่มย่อยแต่ละกลุ่มอีกครั้ง

 การจัดกิจกรรมการเรียนการสอนเพื่อพัฒนาความเป็นพลเมืองดีระดับโลกนั้น สามารถทำได้อย่างหลากหลาย โดยครูผู้สอนควรพิจารณาว่า กิจกรรมใดจะเหมาะสมและสอดคล้องกับบริบทของสถานศึกษาด้วย แนวทางการจัดกิจกรรมการเรียนการสอนดังกล่าวข้างต้น จะช่วยให้ผู้เรียนมีความรู้ความเข้าใจเกี่ยวกับบุคคลอื่น ๆที่อาศัยอยู่ในภูมิภาคต่าง ๆทั่วโลก ตลอดจนเกิดเจตคติที่ดีในการมองผู้คนอื่น ๆ นอกเหนือจากผู้คนในประเทศของตนตลอดจนพัฒนาทักษะการคิดอย่างมีเหตุและผลเพื่อสามารถอยู่ร่วมกับผู้อื่นในสังคมได้อย่างมีความสุขสังคมศึกษาถือเอาจุดหมายและจุดประสงค์ของหลักสูตรเป็นจุดสูงสุดที่ต้องสนองหลักสูตรแกนกลางการศึกษาขั้นพื้นฐานได้กำหนดจุดประสงค์ กลุ่มสาระการเรียนรู้สังคมศึกษาศาสนาและวัฒนธรรมว่า 1) ช่วยให้ผู้เรียนมีความรู้ความเข้าใจการดำรงชีวิตของมนุษย์ในฐานะปัจเจกบุคคลและการอยู่ร่วมกันในสังคมการปรับตัวตามสภาพแวดล้อม และการจัดการทรัพยากรที่มีอยู่อย่างจำกัด 2) เข้าใจถึงการพัฒนา การเปลี่ยนแปลงตามยุคสมัย กาลเวลา ตามเหตุปัจจัยต่าง ๆ 3) เกิดความเข้าใจในตนเอง และผู้อื่น 4) มีความอดทน อดกลั้น
5) ยอมรับในความแตกต่าง 6) มีคุณธรรม 7) สามารถนำความรู้ไปปรับใช้ในการดำเนินชีวิตเป็นพลเมืองดีของประเทศชาติ และสังคมโลก(สำนักวิชาการและมาตรฐานการศึกษา กระทรวงศึกษาธิการ ตัวชี้วัดสาระการเรียนรู้แกนกลาง กลุ่มสาระการเรียนรู้สังคมศึกษาศาสนาและวัฒนธรรมพุทธศักราช, 2551, น. 2-3)

**2.5 งานวิจัยที่เกี่ยวข้อง**

 **2.5.1 งานวิจัยในประเทศ**

บุญลือโสตินัย (2550) ได้ศึกษาผลการสอนและความคิดเห็นต่อการสอนโดยใช้แผนการจัดการเรียนรู้แบบย้อนกลับที่มีผลสัมฤทธิ์ทางการเรียนภาอังกฤษของนักเรียนชั้นประถมศึกษาปีที่ 5พบว่านักเรียนมีผลสัมฤทธิ์ทางการเรียนภาษาอังกฤษหลังการทดลองสูงกว่าก่อนการทดลอง ซึ่งแสดงว่าการจัดกิจกรรมการเรียนการสอนภาอังกฤษโดยใช้แผนการจัดการเรียนรู้แบบย้อนกลับมีผลทำให้ผลสัมฤทธิ์ทางการเรียนสูงขึ้น นอกจากนี้นักเรียนยังมีความคิดเห็นโดยรวมว่าการเรียนการสอนโดยใช้แผนการจัดการเรียนรู้แบบย้อนกลับ ทำให้นักเรียนได้ฝึกกิจกรรมร่วมกันมากขึ้นจากการเรียนแบบเดิม

 ประชุม พันธุ์พงศ์ (2551) ศึกษาการพัฒนาการการจัดการเรียนรู้ของครูโดยวิธี Backward Design ด้วยยุทธศาสตร์ในการพัฒนาคือ 1) การอบรมเชิงปฏิบัติการ ตามหลักสูตรและกิจกรรมการอบรมที่ผู้วิจัยสร้างขึ้น และ 2) การให้ครูร่วมกันจัดกิจกรรมการจัดการเรียนรู้โดยใช้วิธี Backward Design ตามวิธีการและขั้นตอนที่ผู้วิจัยสร้างขึ้นการศึกษาพบว่า ครูร่วมกันจัดทำหน่วยการเรียนรู้โดยบูรณาการกลุ่มสาระการเรียนรู้ต่าง ๆ ได้ตามความเหมาะสมและจำเป็นอีกทั้งครูร้อยละ 90 มีความรู้ความเข้าใจและสามารถจัดทำชิ้นงานมีคุณภาพในระดับมากและกลยุทธ์ในการพัฒนาครั้งนี้มีผลต่อการพัฒนาวิชาชีพของครูอย่างแท้จริง ผู้เกี่ยวข้องอาจนำไปปรับใช้ได้ตามความเหมาะสม

 สุพรรษา รักธัญการ (2552) ได้ศึกษาการออกแบบหน่วยการเรียนรู้แบบย้อนกลับเรื่อง พลเมืองดีตามวิถีความพอเพียง สำหรับนักเรียนชั้นมัธยมศึกษาปีที่ 2 โรงเรียนเทศบาลประตูลี้ จังหวัดลำพูน ผลการศึกษาปรากฏว่า ได้หน่วยการเรียนรู้แบบย้อนกลับ ซึ่งมีรูปแบบการจัดกิจกรรมการเรียนรู้ โดยเริ่มจากการกำหนดเป้าหมายที่พึงประสงค์ จากนั้นจึงกำหนดหลักฐานที่แสดงว่าผู้เรียนได้บรรลุเป้าหมายที่พึงประสงค์แล้วจึงวางแผนประสบการณ์เรียนรู้ และการสอน หน่วยการเรียนรู้แบบย้อนกลับเรื่องพลเมืองดีตามวิถีพอเพียงที่ออกมาแบบนี้ประกอบด้วย แผนการจัดการเรียนรู้ 6 แผน รวม 15 ชั่วโมง ส่วนผลการประเมินความสอดคล้องของหน่วยการเรียนรู้แบบย้อนกลับเรื่องเรื่องพลเมืองดีตามวิถีพอเพียงโดยผู้ประเมินอยู่ในระดับมีความสอดคล้องกันมาก

 วีณา วโรตมะวิชญ (2553)ได้ศึกษาเรื่องการพัฒนาหน่วยการเรียนรู้สำหรับนักเรียนประถมศึกษาโดยใช้การออกแบบย้อนกลับจำนวน 4 หน่วย ใช้เวลาเรียน 10 - 12 ชั่วโมง ผลการใช้หน่วยการเรียนรู้พบว่านักเรียนทุกคนในแต่ละหน่วยการเรียนได้คะแนนเฉลี่ยร้อยละ 85.88,74.19,85.29 และ 75.09 ตามลำดับ ซึ่งผ่านเกณฑ์ที่ตั้งไว้ร้อยละ 70 พฤติกรรมการเรียนรู้ของนักเรียนครอบคลุมทั้งในด้านการให้ความร่วมมือในการทำ กิจกรรมมีความรับผิดชอบ กระตือรือร้น เอาใจใส่ต่อการเรียนรู้

 ธชนม์ ก้าวสมบูรณ์ (2554) ได้ศึกษาเรื่องหลักการออกแบบย้อนกลับ ในการออกแบบการจัดกิจกรรมการเรียนการสอน ในรายวิชาการประมาณราคาการก่อสร้าง สำหรับนักศึกษาสาขาวิชาเทคโนโลยีโยธา คณะเทคโนโลยีอุตสาหกรรม มหาวิทยาลัยราชภัฏลำปาง พบว่าหลักการออกแบบย้อนกลับสามารถทำให้นักศึกษาเข้าใจในบทเรียนมากยิ่งขึ้น อีกทั้งยังสามารถใช้เป็นแนวทางในการกำหนดกิจกรรมการเรียนการสอนของอาจารย์ให้มีประสิทธิภาพอีกด้วย

 รัตติกาล ก้อนแปง (2555) ได้ศึกษาเรื่องการจัดการเรียนรู้ด้วยการออกแบบย้อนกลับแล้วพบว่ากิจกรรมการเรียนรู้ที่มีการออกแบบย้อนกลับ (Backward Design) ได้คำนึงถึงนักศึกษาเป็นสำคัญ มีการพิจารณาถึงเป้าหมายการเรียนรู้และหลักฐานการเรียนรู้ที่สอดคล้องกับลักษณะของนักศึกษาตลอดจนเปิดโอกาสให้ผู้เรียนได้คิด วิเคราะห์ และลงมือทำในทุกขั้นตอน จึงส่งผลให้นักศึกษามีผลสัมฤทธิ์ทางการเรียนที่ดีขึ้น นอกจากนี้การเปิดโอกาสให้นักศึกษาได้ลงมือกระทำ (Learning by Doing) ยังเป็นสิ่งสำคัญที่ทำให้นักศึกษาได้เกิดการเรียนรู้ที่ดีขึ้น

 บุญมา โอชา (2558) ได้ศึกษาผลการจัดกิจกรรมการเรียนรู้วิชาภาษาอังกฤษเพื่อการสื่อสารโดยใช้การสอนแบบย้อนกลับสำหรับนักเรียนประถมศึกษาในโรงเรียนกวดวิชาจังหวัดหนองคายผลการวิจัยพบว่า แผนการจัดการเรียนรู้แบบย้อนกลับที่พัฒนาขึ้นมีประสิทธิภาพและประสิทธิผลเหมาะสม นักเรียนมีผลสัมฤทธิ์ทางการเรียนเพิ่มขึ้นหลังจากเรียนอย่างมีนัยสำคัญทางสถิติ และนักเรียนมีความพึงพอใจอยู่ในระดับมาก ดังนั้นผู้บริหาร ครูผู้สอนควรให้การสนับสนุน และส่งเสริมให้นำไปใช้ในการจัดกิจกรรมการเรียนรู้ในระดับมัธยมศึกษาปีที่ 3 และผลการวิจัยครั้งนี้สามารถนำไปใช้เป็นแนวทางในการจัดกิจกรรมการเรียนรู้ในสาระหรือกลุ่มสาระการเรียนรู้อื่นต่อไป

 **2.5.2 งานวิจัยต่างประเทศ**

 สำหรับงานวิจัยในต่างประเทศนั้น ได้มีผู้ศึกษาเกี่ยวกับลักษณะความเป็นพลโลกโดยเน้นในเรื่องจิตสำนึกซึ่งมีอยู่หลายเรื่องด้วยกัน ที่สำคัญได้แก่

 Hett (1991) ได้ศึกษาเรื่อง “The Development of an Instrument of Measure Global Mindedness” โดยมีวัตถุประสงค์เพื่อพัฒนาเครื่องมือวัดจิตสำนึกความเป็นพลโลกสำหรับนักศึกษา โดยการใช้กระบวนการตรวจสอบความคิดเห็นและสังเกตพฤติกรรมและเพื่อใช้วัดทัศนคติของนักศึกษาซึ่งสัมพันธ์กับความรู้สึกในการติดต่อสัมพันธ์ ความสนใจ และความรับผิดชอบต่อชุมชนโลก รวมทั้งพฤติกรรมโลกในการมีส่วนร่วมตามทรรศนะดังกล่าวด้วยเครื่องมือนี้ออกแบบเพื่อใช้ประโยชน์ในการประเมินความรู้สึกทางจิตใจที่เปลี่ยนไป เนื่องจากการเรียนสกลทรรศน์ศึกษาในชั้นเรียน ประสบการณ์การเรียนในต่างประเทศหรือการติดต่อกับประชาชนที่อยู่นอกวัฒนธรรมของตน ประชากรที่ใช้ในการวิจัยครั้งนี้ เป็นนักศึกษาระดับปริญญาตรี 396 คน ลักษณะเครื่องมือเป็นแบบสำรวจทัศนคตินักศึกษา จำนวน 1 ฉบับ โดยส่วนแรกของเครื่องมือเป็นแบบวัดจิตสำนึกความเป็นพลโลกและส่วนที่สองเป็นแบบสอบถามพฤติกรรมเกี่ยวกับความเป็นพลโลก

 ผลการวิจัยมีดังนี้ 1) ได้เครื่องมือวัดจิตสำนึกความเป็นพลโลก ซึ่งปรับปรุงแล้ว 1 ฉบับ มี 30 ข้อคำถาม มีลักษณะแบบมาตราประเมินค่า แบ่งคำตอบเป็น 5 ระดับ ประกอบด้วย ข้อคำถามที่เป็นทั้งทัศนคติและพฤติกรรม มีสาระสำคัญ 5 หัวข้อด้วยกันคือ การติดต่อสัมพันธ์ ระหว่างมนุษยชาติ ความหลากหลายทางวัฒนธรรม จริยธรรมเกี่ยวกับความรับผิดชอบ การมุ่งอนาคต และพฤติกรรมที่แสดงให้เห็นถึงความมีจิตสำนึกในความเป็นพลโลกและ 2) ผลการทดลองใช้เครื่องมือแบบวัดจิตสำนึกความเป็นพลโลกนี้แสดงให้เห็นถึงความแตกต่างอย่างมีนัยสำคัญคือ 2.1) ผู้หญิงมีจิตสำนึกความเป็นพลโลกสูงกว่าผู้ชาย 2.2) นักศึกษาที่ได้เรียนเกี่ยวกับเรื่องราวของประเทศอื่น จะมีจิตสำนึกความเป็นพลโลกสูงกว่านักศึกษาที่ไม่ได้เรียน 2.3) นักศึกษาที่ปฏิบัติกิจกรรมต่อไปนี้มากกว่า 1 ครั้ง หรือมากกว่าจะมีจิตสำนึกความเป็นพลโลกสูง คือ การลงทะเบียนเรียนเกี่ยวกับวิชาสกลทรรศศึกษา การเข้าร่วมเกี่ยวกับกิจกรรมนานาชาติ และการมีเพื่อนจากประเทศอื่น หรือเพื่อนต่างวัฒนธรรม 2 คนหรือมากกว่า 2.4) ผู้ตอบที่มีความสนใจทางการเมือง ซึ่งแสดงให้เห็นจากความถี่ในการสนทนาเรื่องการเมืองกับคนอื่น ๆ และผู้มีความคิดทางการเมืองแบบเสรีนิยมจะมีจิตสำนึกในความเป็นพลโลกสูง 2.5) นักศึกษาใช้เวลามากกว่า 9 สัปดาห์ในต่างประเทศ จะมีจิตสำนึกในความเป็นพลโลกสูงกว่านักศึกษาที่ไม่เคยเดินทางไปต่างประเทศ หรือเคยเดินทางเป็นระยะเวลาสั้น ๆ

 การวิจัยดังกล่าวข้างต้นเป็นงานวิจัยที่เกี่ยวกับการพัฒนาความเป็นพลเมืองดี และความเป็นพลโลก เพื่อเน้นให้เห็นความสำคัญดังกล่าวของการพัฒนาในเรื่องดังกล่าวโดยเฉพาะนักเรียนหรือเยาวชนที่อยู่ในสังคมเดียวกัน ตั้งแต่สังคมในระดับท้องถิ่น ในระดับประเทศ จนถึงระดับโลก ดังนั้นการจัดการศึกษา โดยเฉพาะการจัดการเรียนการสอนเพื่อพัฒนาความเป็นพลโลกจึงเป็นเรื่องที่มีความจำเป็นอย่างแท้จริง

 Bacon (1999) ได้ศึกษาผลของการรับรู้ของนักเรียนที่มีผลต่อการนำหลักการจัดหลักสูตรอิงมาตรฐานไปใช้กับนักเรียนเกรด 5-10 เครื่องมือที่ใช้เป็นแบบสำรวจผลการวิจัย พบว่า นักเรียนได้รับการสอนและการเอาใจใส่อย่างดีจากครู และนักเรียนมีความพึงพอใจต่อประสบการณ์ที่ได้รับในชั้นเรียน

 Bayers (2000) ได้สำรวจการปฏิรูปการศึกษาที่นำแนวคิดการจัดการศึกษาที่อิงมาตรฐานไปใช้กับครู ครูสนับสนุนการสอนและผู้บริหารของโรงเรียนประถมศึกษา วิธีการวิจัยได้แก่ การสังเกต การสัมภาษณ์แบบกึ่งโครงสร้าง การสนทนากลุ่ม และการบันทึกของผู้วิจัย ผลการวิจัยพบว่า ครูมีความมั่นใจในความสามารถการสอนของตนเอง มีเวลาเตรียมการสอนได้ตามโปรแกรม ใช้แนวทางใหม่ ๆในการสอนและทำให้นักเรียนกระตือรือร้นในการเรียนรู้

 Gagan (2001) อาจารย์มหาวิทยาลัยฟลอริด้า ศึกษาวิจัย การเชื่อมโยงเป้าหมายด้วยกระบวนการออกแบบย้อนกลับ ผลการศึกษาพบว่า ทำให้ผู้สอนและผู้เรียนมองเห็นเป้าหมายร่วมกัน ส่งผลให้การเรียนการสอนมีประสิทธิภาพมากขึ้น

 Gibson and Marie (2003) ได้เปรียบเทียบบทเรียนและหน่วยการเรียนรู้ที่จัดทำโดยใช้กระบวนการออกแบบย้อนกลับและหน่วยการเรียนรู้ที่จัดทำโดยใช้กระบวนการออกแบบหลักสูตรเดิมกลุ่มตัวอย่างเป็นนักศึกษาครูในระดับประถมศึกษา ผลการวิจัยพบว่านักศึกษาครูที่ได้รับการสอนการออกแบบหลักสูตรโดยใช้กระบวนการออกแบบย้อนกลับสามารถพัฒนาบทเรียนและหน่วยการเรียนรู้ได้ดีกว่านักศึกษาครูที่ได้รับการสอนการออกแบบหลักสูตรโดยใช้รูปแบบเดิม

 Wang and Allen (2003) ได้ทำวิจัยเพื่อพัฒนาหลักสูตรวิทยาศาสตร์แบบบูรณาการในโรงเรียนทิลตัลในนิวแฮมเชียร์โดยใช้กระบวนการออกแบบย้อนกลับ พบว่าการออกแบบหลักสูตรโดยใช้กระบวนการออกแบบย้อนกลับร่วมกับแนวคิดแบบบูรณาการช่วยให้นักเรียนบรรลุเป้าหมายในการเรียนรู้

 Shumway and Barrett (2004) ได้นำหลักการออกแบบย้อนกลับ (Backward Design) ไปประยุกต์ใช้ในการสอนหลักสูตร Technology Teacher Education เพื่อเสริมสร้างทัศนคติด้านการสอนที่ดีแก่นักศึกษาครูฝึกหัดที่มหาวิทยาลัยบริกแฮม ยัง ในรัฐยูท่าห์ ประเทศสหรัฐอเมริกา ปรากฏว่าได้รับผลตอบรับในเชิงบวกจากนักสึกษาครูฝึกหัดและพบว่านักศึกาครูฝึกหัดมีความกระตือรือร้นในการเตรียมความพร้อมสำหรับประกอบวิชาชีพในอนาคต

 Carol Ann Tomlinson and Jay Mcighe (2005) ได้ทำการศึกษาเรื่องการบูรณาการการเรียนการสอนโดยใช้กระบวนการออกแบบการเรียนรู้แบบย้อนกลับ สร้างความเข้าใจที่ชัดเจนยั่งยืนแก่ครูผู้สอนและสามารถถ่ายทอดความรู้ให้ผู้เรียนได้ดี ตลอดจนทำให้การจัดการเรียนการสอนมีประสิทธิภาพ

 Chen (2011) ได้ศึกษาเกี่ยวกับการจัดการศึกษาเพื่อเสริมสร้างความเป็นเมืองโลกของประเทศฟินแลนด์เป็นการจัดการศึกษาเพื่อสนับสนุนให้บุคคลมีความรับผิดชอบทางจริยธรรมของสังคมและเกิดทักษะความรู้ที่จำเป็นเป็นพลเมืองตื่นรู้และรับผิดชอบต่อสังคม โดยให้มีการรวมตัวในเรื่องที่เกี่ยวข้องกับพลเมืองบนพื้นฐานหลักการของการพัฒนาอย่างยั่งยืน

 U.S.Department of Education (2012) ในการพัฒนาการศึกษาพลเมืองของสหรัฐอเมริกา จัดทำหลักสูตรมาตรฐานแห่งชาติสำหรับการเป็นพลเมืองมีการจัดการเรียนการสอนทั้งในรูปแบบทางการและไม่เป็นทางการเริ่มตั้งแต่ระดับประถมศึกษามีการกระจายอำนาจสู่โรงเรียน

 Ministry of Education (2014) ได้มีการวิจัยถึงกระบวนการจัดการศึกษาของประเทศสิงคโปร์ในการสร้างพลเมืองให้เป็นพลเมืองดีของโลกโดยเน้นผลลัพธ์ผู้เรียน สมรรถนะพลเมือง ค่านิยมร่วมของคนในประเทศ การจัดการศึกษาโดยเน้นผู้เรียนเป็นสำคัญ ส่งผลให้สิงคโปร์มีการพัฒนาความสามารถในการแข่งขันที่โดดเด่นในสังคมโลกปัจจุบัน

 Burton (2015) การศึกษาเพื่อสร้างพลเมืองของประเทศอังกฤษเป็นการเตรียมผู้เรียนให้ตื่นรู้และมีบทบาทในสังคม มีวิจารณญาณ เตรียมผู้เรียนให้เป็นบุคคลในสังคมเป็นพลเมืองที่มีความรับผิดชอบต่อตนเองและสังคมโดยรวม

 กล่าวโดยสรุปงานวิจัยที่เกี่ยวข้องทั้งในและต่างประเทศ เกี่ยวกับหัวข้อเรื่องความเป็นพลโลก ซึ่งมีความสำคัญมากในโลกยุคศตวรรษที่ 21 และ ผู้วิจัยได้ศึกษา ค้นคว้า จากเอกสาร งานวิจัยที่เกี่ยวข้องว่าการเรียนรู้ด้วยกระบวนการออกแบบย้อนกลับสามารถส่งผลให้ผู้เรียนมีความรู้ ทักษะและเจตคติที่สามารถ ตรวจสอบได้อย่างเป็นระบบที่จะส่งผลต่อความเป็นพลโลกของผู้เรียนได้

**2.6 กรอบแนวคิดในการวิจัย**

 การพัฒนารายวิชาเพิ่มเติมสังคมศึกษาด้วยกระบวนการออกแบบย้อนกลับเพื่อเสริมสร้างความเป็นพลโลกของนักเรียนมัธยมศึกษาตอนปลายครั้งนี้ผู้วิจัยได้ใช้หลักการแนวคิดทฤษฎีมีกรอบแนวคิดในการวิจัยดังนี้

หลักการ/แนวคิดของการออกแบบย้อนกลับ

(Wiggins andMcTighe, 2006, pp. 72-74)มี 3ขั้นตอนคือ

 1.กำหนดเป้าหมายการเรียนรู้

 2.กำหนดหลักฐานการเรียนรู้

 3.วางแผนการจัดประสบการณ์

 การเรียนรู้

 แนวคิดการพัฒนาความเป็นพลโลก (Cogan, 1981, pp. 8-11, Kniep, 1986, pp. 437- 446, อ้างถึงใน

สิริวรรณ ศรีพหล, 2555, น. 8)

1. ด้านความรู้ความเข้าใจเกี่ยวกับระบบโลกในด้านต่างๆ 2. ด้านทักษะการปฏิบัติต่อการเป็นสมาชิกที่ดีของสังคมโลก 3. ด้านเจตคติ มีทัศนคติที่ดีต่อความเป็นพลเมืองโลก

รายวิชาเพิ่มเติมสังคมศึกษาด้วยกระบวนการออกแบบย้อนกลับเพื่อเสริมสร้างความเป็นพลโลกของนักเรียนมัธยมศึกษาตอนปลาย ประกอบด้วย

1. มาตรฐาน/สาระการเรียนรู้

2. คำอธิบายรายวิชา

3. จุดประสงค์การเรียนรู้

4. โครงสร้างรายวิชาเพิ่มเติม

5. หน่วยการเรียนรู้

6. แผนการจัดการเรียนรู้

7. การวัดและประเมินผล

ผลที่เกิดกับนักเรียน

3 ด้านได้แก่

1. ด้านความรู้ความเข้าใจเกี่ยวกับระบบโลกในด้านต่าง ๆ เข้าใจความสัมพันธ์ของระบบเหล่านั้น และการเปลี่ยนแปลง

2. ด้านทักษะ มีทักษะความสามารถการปฏิบัติต่อการเป็นสมาชิกที่ดีของสังคมโลก

 3. ด้านเจตคติ มีทัศนคติที่ถูกต้องดีงามเป็นพลเมืองโลกที่มีประสิทธิภาพ

***ภาพที่ 2.*6** กรอบแนวคิดในการวิจัย